
DAM YA HANNA lahir pada 20 Oktober 1982. Merupakan anak kelima 
dari tujuh adik-beradik. Kini sedang menuntut di Universiti Kebangsaan 
Malaysia(UKM), Bangi dalam jurusan perakaunan di Fakulti Ekonomi 
dan Perniagaan di dalam tahun 4. 

Minat Damya Hanna dalam bidang penulisan bermula ketika dia 
masih bersekolah rendah lagi. Cuma penyampaian ceritanya ketika itu 
lebih berat kepada golongan kanak-kanak. 

Ketika di peringkat matrikulasi, minat menulis masih belum 
membara sepenuhnya tetapi masih berterusan menulis dan sering 
meminta pendapat rakan-rakan tentang ceritanya. Sehinggalah di 
peringkat universiti, minat itu semakin hari semakin menyala dan di 
situlah segalanya bermula. 

Damya Hanna telah muncul dengan novel pertama iaitu BICARA 
HATI. Memandangkan minatnya dalam dunia penulisan tidak pernah 
padam, Damya Hanna telah kembali dengan novel keduanya, SEPI 
TANPA CINTA. 

Harapan dan impian Damya Hanna, dia ingin terus berjaya dalam 
bidang yang diceburi. Bukan sahaja dalam bidang ilmuan untuk 
menjadi seorang akautan tetapi juga untuk menjadi seorang penulis 
yang prolifik dan disenangi ramai. 

Dia juga akan pastikan setiap karyanya memberi impak positif 
kepada semua pembaca. InsyaALLAH. 


SINOPSIS 



HAZIQAH mempunyai impian untuk hidup bahagia di 
samping Yusri. Namun, tiada siapa menyangka di saat 
bahagia itu bakal menjelma, ada yang membuat onar 
sehingga kesucian dirinya dipersoalkan. Lantaran itu, 
pelamin angannya musnah bersama harapan dan hatinya 
hancur umpama terhempas. 

Namun, Haziqah nekad. majlis perlu dilaksanakan. Yang 
penting, fitnah dapat ditamatkan. Biarpun Fakrul tidak 
pernah dicintai, dia rela asalkan kesucian dirinya dapat 
dibuktikan. Tetapi malang, perkahwinan yang tercipta itu 
hanya menambahkan penderitaan yang sedia tergalas di 
bahu. Dia dikeji dan digantung tak bertali! 

Bagi Fakrul, cintanya bukan untuk Haziqah tapi masih untuk 
Azura. Gadis pertama yang dicintainya. ..tetapi kecurangan 
Azura menambahkan kebenciannya kepada Haziqah. Dia 
benci pada perempuan yang tidak setia. Namun, pertemuan 
kedua antara Fakrul dan Haziqah membuatkan dia mula 
yakin bahawa Haziqah adalah miliknya. Bukan Yusri 
mahupun Hafiz. ..sepupunya. 

Mampukah Haziqah menyambut huluran cinta Fakrul setelah 
dirinya puas dihina? Haziqah tidak mahu pisang berbuah dua 
kali! Baginya, kedukaan lalu masih bertapak utuh di hatinya. 
Cukuplah sekali... 

H AZIQAH berjalan mundar-mandir di ruang tamu. Suasana bising 
yang kedengaran di segenap sudut rumah langsung tidak 
menarik minatnya. Dia gelisah. Sudah berkali-kali dia cuba 
menghubungi Yusri. Namun, Haziqah tidak berjaya mencari lelaki itu. 
Entah ke mana perginya. Haziqah risau seandainya ada perkara buruk 
yang berlaku di saat perkahwinan mereka hampir tiba dua hari lagi. 

Tetamu yang datang di rumahnya untuk merewang sudah 
semakin ramai. Malah majikan tempat ibunya, Aminah bekerja sebagai 
pembantu rumah juga turut hadir untuk membantu menyediakan 
persiapan sebelum pernikahan. Puan Haryati memang baik. Apa sahaja 
keperluan Haziqah semua disediakan walaupun kini ibunya sudah 
berhenti kerja. 

Setahu Haziqah, Puan Haryati mempunyai dua orang anak. 
Kedua-duanya lelaki. Suami Puan Haryati pula bekerja sebagai arkitek. 
Emaknya pernah bercerita tentang anak sulung Puan Haryati yang 
sering mengurung diri di dalam bilik kerana kecewa akibat kekasih hati 
yang berlaku curang. Tetapi Haziqah tidak berminat untuk tahu. Dia 
kini hanya memikirkan Yusri. Itu yang lebih penting. 

"Macam mana Ziqa? Dapat tak kau hubungi Yusri?" Sumaiyah 
kawan Haziqah muncul dari muka pintu. 

Haziqah tersentak. Kepalanya digeleng pantas. 

"Manalah Yusri pergi ni? Aku risaulah," adu Haziqah bersama 
keluhan kecil. 

Emaknya, Aminah yang sedang sibuk menyiapkan bunga telur 
bersama jiran-jiran di satu sudut rumah sekadar memandang ke arah 
mereka. Kemudian dia menyambung kembali kerja-kerja menyediakan 
barang hantaran. Di hati Aminah, perasaan risau turut bertandang. 
Emak manalah yang tidak risau apabila melihat anak gadis mereka 
gelisah tak menentu? 

"Aku cuma berharap Yusri ada di waktu pernikahan kami nanti." 
Kata-kata Haziqah kedengaran perlahan. 

"Kau jangan main-main Ziqa! Majlis pernikahan kau sekarang ni 
cuma tinggal dua hari saja lagi." 

"Aku tahu!" 

"Habis tu? Kau kena cari Yusri hari ni jugak. Sekurang-kurangnya 
kau tahu kat mana Yusri berada!" balas Sumaiyah. 

Haziqah mengeluh berat. Tiada ucapan yang lahir dari bibirnya. 
Dia buntu dan gelisah. Kata-kata Sumaiyah seolah-olah menakutkan 
dirinya. 

"Betul ke Yusri tu ikhlas ajak kau kahwin ni? Entah-entah Yusri 
tu..." ucapan Sumaiyah terhenti. 

"Entah-entah apa?" tanya Hazigah lantas berdiri. 



Sumaiyah menghampiri rakannya. Jelas wajah Haziqah sedang 
risau waktu itu. Wajahnya asyik berkerut-kerut sejak tadi. Sumaiyah 
mulai simpati. Perlahan-lahan tangan rakannya itu dicapai. 

"Dari dulu lagi aku pernah cakap pada kau yang aku memang tak 
suka kau berkawan dengan Yusri. Kau ingat lagi, kan?" 

Haziqah mengangguk perlahan. 

"Bila Yusri mula melamar kau, aku dah mula syak yang Yusri tu 
tak serius. Dia bukan nak kahwin dengan kau! Dia cuma tak nak kau 
belajar tinggi-tinggi. Dia takut, pendidikan kau lebih elok daripadanya! 
Aku rasa Yusri tu sengaja ambil kesempatan sebab kau popular kat 
kampung kita ni." Begitu panjang telahan Sumaiyah. Menggambarkan 
ketidaksenangannya terhadap sikap Yusri. 

Haziqah kembali duduk di kerusi. Gelisah dan resah bercampur 
menjadi satu perasaan yang sukar digambarkan. Andaian itu cukup 
melemaskan jiwanya. 

"Macam mana kalau tiba-tiba Yusri buat perangai sebelum majlis 
kau ni berlangsung? Apa kau nak buat?" Sumaiyah mula risau. 

Dia sebenarnya tidak suka mengandaikan perkara sebegitu 
kepada Haziqah. Tetapi Sumaiyah amat marah dengan sikap Yusri. 
Lelaki itu bagaikan tidak mengambil kisah dengan majlis yang hampir 
tiba. Ghaib dengan tiba-tiba tanpa diketahui oleh sesiapa pun. 

Haziqah masih diam. Betulkah Yusri hanya mengambil 
kesempatan? Hisy...tak mungkinlah. Yusri pernah cakap yang dia 
sayangkan aku. Dia takkan tipu aku! Bisik hati kecil Haziqah. 

Tiba-tiba terdengar Sumaiyah mengeluh. Mungkin rasa bersalah 
kerana bercakap perkara yang bukan-bukan. Aku sepatutnya 
menenangkan Haziqah bukan menambahkan kegelisahannya! 

"Kau tak pergi cari Yusri kat rumah dia?" suara Sumaiyah mula 
mengendur. 

"Dah." 

"Apa kata Pak Samad?" tanya Sumaiyah apabila teringatkan 
ayah Yusri. 

"Dia pun tak tahu. Dia ingat Yusri ada di rumah aku." 

"Habis tu sekarang ni macam mana?" 

Haziqah membatukan diri di hadapan tingkap. Dia tidak dapat 
memberi jawapan kepada pertanyaan Sumaiyah. Apa yang difikirkan 
saat itu ialah Yusri. 

"Aku bukan apa Ziqa. Aku risau kalau Yusri hanya nak 
mempermain-mainkan kau." 

"Tak mungkin. Yusri bukan lelaki yang macam tu." Haziqah 
memintas percakapan Sumaiyah. 

"Kau ni Ziqa..." 

"Berapa kali aku nak cakap. ..jangan tuduh Yusri macam tu. Aku 
tak suka!" Kali ini Haziqah menempik. Beberapa pasang mata tertuju 
ke arah mereka. 



Sumaiyah terus kehilangan kata-kata. Ada linangan air yang 
mula bertakung di kelopak matanya secara tiba-tiba. Sampai hati 
Haziqah menengkingnya hanya kerana ingin menangkan Yusri. Padahal 
hubungan persahabatan mereka lebih lama dari perkenalan Haziqah 
dengan Yusri. 

"Sudahlah. Jangan ganggu aku!” bentak Haziqah. 

Sumaiyah terkedu. Mula menunduk. 

"Kalau macam tu, aku balik dululah.” Perlahan Sumaiyah berkata 
sambil berlalu. 

"Sue!" panggi Haziqah. 

Langkah Sumaiyah terhenti. Ketika itu pipinya sudah basah 
dengan air mata. Merasakan persahabatan mereka semakin jauh. 
Apakah nanti setelah Haziqah berumah tangga, hubungan mereka 
akan terhenti begitu sahaja? 

"Aku minta maaf. Aku tak suka dengar kau cakap macam tu. 
Tolonglah jangan kusutkan kepala aku lagi." 

Haziqah yakin Yusri bukan lelaki seperti yang dimaksudkan oleh 
Sumaiyah. Dia begitu mengenali Yusri biarpun usia perkenalan mereka 
tidaklah lama mana. 

Aku terlalu mudakah untuk bergelar isteri? Soal Haziqah di dalam 
hati apabila teringatkan bantahan ibunya dahulu. Haziqah akui dia 
masih muda. Baru sahaja mencecah usia 20 tahun. Tetapi itu bukan 
penghalang untuknya memadamkan api cinta terhadap Yusri, lelaki 
pertama yang hadir dalam hidupnya. 

Haziqah berlalu ke dalam bilik. Meninggalkan Sumaiyah 
termangu di situ. Dia ingin bersendirian. Baginya menenangkan fikiran 
adalah jalan yang terbaik. 


"ASSALAMUALAIKUM.” 

"Waalaikumussalam." Sumaiyah pantas menuju ke pintu yang 
terbuka luas. Sebagai rakan Haziqah yang membesar bersama-sama, 
pergerakan Sumaiyah di rumah itu sudah biasa bagaikan rumah 
sendiri. 

"Oh, Ijat! Nak apa?" tanya Sumaiyah apabila terpandangkan 
wajah seorang budak lelaki di halaman rumah. 

"Kak Ziqa, ada tak Kak Sue?" 

"Ada kat dalam. Kenapa?" 

"Abang Yusri kirimkan Kak Ziqa bungkusan dan surat ni." Ijat 
menghulur. 

"Mana Abang Yusri?" 

Ijat hanya menjungkitkan bahu tanda tidak tahu. 

"Habis, Ijat ambil barang-barang ni daripada siapa?" 

"Ada orang suruh hantarkan," jawab Ijat perlahan. 

"Siapa?" 

"Entah. ..Ijat tak kenal." 



"Hmm...tak apalah." 

Sumaiyah meneliti sepucuk surat di tangannya dan bungkusan 
kecil yang berbalut kemas itu sebelum menapak masuk ke dalam 
rumah. 

"Siapa Sue?" Tiba-tiba Haziqah muncul. 

Sumaiyah menunjukkan surat dan bungkusan kecil itu kepada 
Haziqah. 

"Untuk siapa?" tanya Haziqah. 

"Kau." 

"Daripada siapa?" 

"Yusri." 

Dengan rasa berdebar dia mencapai. Hatinya rasa tidak 
menentu. Gementar, risau dan gundah mula bercampur menjadi satu. 

Ziqa, 


Memang payah untuk Yus membuat keputusan. Berjaya 
mendapat cinta Ziqa adalah satu anugerah yang terindah buat Yus 
yang akan Yus kenang sampai bila-bila. Tapi. ..maafkan Yus. 
Perkahwinan ini tidak dapat diteruskan. Bohonglah seandainya Yus 
katakana yang Yus sanggup menerima Ziqa di atas apa yang telah 
berlaku. 



Yus bukan lelaki yang sanggup menerima kelemahan orang lain. 
Apa yang Yus mahukan adalah kesempurnaan dan Yus tak dapat 
menerima kenyataan seandainya isteri yang bakal menghuni dalam 
hidup Yus sebenarnya sudah tiada serinya lagi. Cukuplah sampai di sini 
hubungan kita. Anggaplah Yus menolak Ziqa kerana kita masih muda 
dan mentah. Tidak mampu meneraju sebuah bahtera perkahwinan 
yang murni itu bersama... 

Yusri 

Haziqah terasa air matanya mengalir laju. Tidak tahu sudah 
berapa kali dia membaca kandungan surat yang baru diterima itu. 
Begitu pilu hatinya dirasakan bagai tertusuk belati yang tajam. 


KENAPA kau buat aku macam ni Yusri? Apa salah aku sampai kau 
sanggup fitnah aku sebegitu rupa? Aku malu! Di mana aku nak letak 
air muka yang telah kau malukan itu? Sampainya hati kau! Haziqah 
merintih dalam sendu. 

Kerana fitnah yang kau cipta itu, maruahku mula dipersoalkan 
oleh orang kampung! Kesucianku pula diperkotak-katikkan! Sedangkan 
kau tahu aku tak mungkin menjadi perempuan semurah itu. Sanggup 
kau tinggalkan aku bersama dengan tanda tanya di benak semua 
orang. 

Emak! Betapa kecewanya emak dengan berita itu. Emak seolah- 
olah tidak mempercayaiku lagi. Emak jatuh sakit dengan kandungan 
surat yang kau titipkan tempoh hari. Dan kini, hidupku telah musnah. 
Tempat yang sepatutnya kau huni sebagai suami itu telah digantikan 
dengan orang lain. Aku terpaksa bernikah dengan lelaki yang aku tidak 
kenal hati budinya. Betapa terseksanya aku waktu ini! Kau sepatutnya 
tahu Yusri... 


"PUASLAH hati kau! Kau beli jiwa mak aku, lepas tu kau suruh mak aku 
paksa aku berkahwin dengan kau demi menutup malu keluarga kau!" 
Jeritan lelaki itu begitu memeranjatkan Haziqah yang sedang 
bersendirian di dalam bilik. 

Air mata yang sudah kering, mula bertakung lagi.Haziqah 
berpaling perlahan. Fakrul nampak kusut walaupun lengkap berbaju 
Melayu Teluk Belanga yang dipakai sewaktu majlis akad nikah 
berlangsung tadi. 

"Perempuan murah!" jerkah Fakrul. 

"Jangan tuduh saya macam tu!" 

"Habis, apa yang kau nak aku cakap? Memang perempuan 
murahlah namanya kalau tunang sendiri tuduh yang kau dah tak suci." 
Jerkahan Fakrul semakin kuat. 



Haziqah mendengus perlahan. Dia ingin berkata sesuatu tetapi 
tidak jadi apabila melihat Fakrul melangkah ke dalam bilik mandi. 
Lantas kata-kata amarah emaknya dua hari lalu menerjah kembali ke 
ingatan. 


"MAK tak sangka kau buat macam ni!" Saat itu, semua mata hanya 
tertuju ke arahnya. 

"Kau ingat diri kau tu apa, Ziqa? Kita ni perempuan kampung. 
Kenapa kau sanggup gadaikan maruah kau?" ucap Aminah marah. 

"Ziqa tak lakukan mak!" balas Haziqah setelah agak lama 
mendiamkan diri. 

"Jangan nak tipu mak! Kalau kau tak lakukan, Yusri takkan 
tinggalkan kau!" 

"Mak tak percayakan anak mak ke? Ziqa sanggup bersumpah 
yang Ziqa tak ada kaitan langsung dengan apa yang Yusri tuliskan tu." 

"Macam mana kita nak berdepan dengan orang kampung Ziqa?" 

Haziqah tidak mampu menjawab kata-kata emaknya. Dia 
nampak air mata Aminah bergenang. 

"Kau pergilah beritahu orang kampung yang majlis kau dah tak 
jadi. Pengantin dah putus tunang! Mak tak nak fikir apa-apa lagi 
sekarang. Mak dah terlalu malu dengan perangai kau ni!" 

"Mak!" 

Aminah senyap. 

"Tak baik cakap macam tu Kak Minah," sampuk Puan Haryati 
cuba meredakan keadaan. 

"Apa yang aku cakap tu, memang kenyataannya Yati. Aku malu 
nak mengaku dia anak!" 

"Ziqa sanggup buktikan pada mak yang Ziqa masih suci!" Entah 
mengapa laju sahaja ayat itu keluar dari bibir Haziqah. 

Puan Haryati dan Tuan Fuad bertukar pandangan. 

"Macam mana kau nak buktikan? Kau tu perempuan yang dah 
tak suci! Tak ada siapa pun yang sanggup bertanggungjawab terhadap 
kesalahan kau tu!" 

"Kalau mak nak tahu sama ada Ziqa masih suci atau tak, Ziqa 
akan berkahwin jugak dua hari lagi! Majlis Ziqa akan tetap berjalan," 
tegas Haziqah. 

Bibir masing-masing terkunci. Menanti kata-kata Haziqah yang 
seterusnya. 

"Ziqa akan berkahwin dengan sesiapa saja. Mak carikanlah calon 
suami untuk Ziqa." 

"Kau dah gila agaknya Ziqa! Kau ingat berkahwin ni perkara 
main-main?" 

"Ziqa tak sanggup nak terima tuduhan daripada mak. Ziqa tak 
nak orang kampung memfitnah Ziqa. Ziqa dah buat keputusan. Ziqa 
akan berkahwin asalkan mak dapat tahu yang Ziqa masih suci!" 



Aminah melepaskan nafas deras. "Kau jangan nak mengarut!" 

"Ziqa tak mengarut." 

Aminah terdiam. Puan Haryati kembali memandang Tuan Fuad. 
Haziqah berpaling pantas ke wajah Puan Haryati dan Tuan Fuad dengan 
harapan. 

"Makcik, pakcik. Tolonglah Ziqa. Ziqa nak buktikan yang Ziqa tak 
bersalah. Makcik dan pakcik carikanlah seorang lelaki yang sanggup 
berkahwin dengan Ziqa." 

"Kau pergi masuk ke bilik Ziqa!" pintas Aminah lagi. 

"Ziqa merayu. Carilah sesiapa pun. Ziqa tak kisah! Ziqa nak 
buktikan yang kata-kata Yusri tu hanyalah tuduhan. Ziqa masih suci 
makcik," ucap Haziqah sambil melutut di hadapan Puan Haryati. Dia 
menangis tersedu-sedu. 

"Ya ALLAH Ziqa! Bangun nak! Jangan melutut macam ni," pujuk 
Puan Haryati. Namun, saat itu Haziqah sudah tidak menghiraukan apa- 
apa lagi. Dia hanya mampu menangis dan merayu-rayu. 

"TAK reti kenang budi. Nama saja orang kampung tapi berlagak nak 
jadi macam orang Bandar." 

Lamunan Haziqah hilang. Dia tidak menoleh ke arah Fakrul 
walaupun sekali. Dia rasa bersalah dengan Fakrul dan keluarga Puan 
Haryati. 

Tidak disangka sama sekali Puan Haryati sanggup menerima 
keputusannya dengan mengusulkan perkara yang membuatkan dia 
sendiri terkejut. Tetapi Haziqah tidak akan menolak. Dia hanya ingin 
emaknya tahu yang dia masih suci. Itu sahaja! 

"Jangan ingat aku terima kau, sebab aku nak tolong kau! Pergi 
jahanamlah! Tak pernah terlintas langsung dalam hati aku ni yang 
perempuan kotor macam kau boleh jadi isteri aku. Kalau tak kerana 
umi aku, jangan haraplah aku nak terima kau!" Kasar kata-kata Fakrul. 

"Kalau awak tak setuju. ..kenapa awak terima?" 

Kekusutan yang sedang melanda ditambah lagi dengan tuduhan 
dan jerkahan Fakrul. Dia semakin tertekan. Harapan dirasakan hanya 
tinggal harapan. 

"Aku tak boleh tinggal kat sini. Makin lama aku tengok muka kau, 
makin panas hati aku ni." 

Fakrul segera mencapai beg pakaiannya. Baju-baju yang dibawa 
sejak semalam tidak terusik. Tanpa menunggu lama, Fakrul berlalu. 
Namun, sewaktu kakinya tiba di muka pintu, Fakrul kembali memusing. 

"Aku rasa, hukuman gantung tak bertali memang sesuai aku 
gantungkan pada leher kau waktu ni! Ini satu hukuman supaya kau 
tahu betapa seksanya hidup apabila mempermainkan perasaan lelaki," 
ucap Fakrul menyebabkan Haziqah berpaling. 

Tetapi ketika itu Fakrul sudah hilang di sebalik pintu. Ya ALLAH! 
Hukuman gantung tak bertali? Benarkah apa yang aku dengar tadi? 
Apakah begini berakhirnya kehidupan aku? Saat itu air mata Hazigah 



gugur lagi. Perlahan dan kembali lebat bagai hujan yang mencurah- 
curah. 


FAKRUL menekan brek sepantas mungkin. Honda CRV yang dipandu 
dengan kelajuan 150km/j menyebabkan keretanya hampir merempuh 
kereta Wira di hadapannya. Terkejut dan cemas hadir dengan tiba-tiba 
apabila bunyi brek kedengaran begitu kuat. Saat itu bunyi hon dari 
pelbagai sudut juga membingitkan suasana. 

Fakrul terdiam. Dia terkaku di tempat duduknya. Entah mengapa 
fikirannya boleh melayang tidak menentu. Mengingati Azura dan 
akhirnya kembali ke wajah Haziqah yang baru dinikahi pagi tadi. 

Arrghhh ! ! Bodohnya aku! Kenapa aku tak membantah 
permintaan umi? Kenapa aku biarkan hidup aku semakin kusut dengan 
menerima perempuan sehina itu sebagai isteri? Fakrul bagai menangisi 
penyesalan yang datang. 

"Tolonglah umi, Rul. Umi merayu pada kau. ..terimalah Ziqa 
sebagai isteri. Bantulah Makcik Minah supaya keluarga mereka tidak 
mendapat malu." Fakrul mengenang kembali kata-kata uminya malam 
tadi. 

Perbualan singkat yang bermula dengan perbincangan kecil 
akhirnya menjadi sejarah yang tidak mungkin dilupakan. 

"Umi nak kau gantikan tempat tunangnya, itu aje!" Kata-kata itu 
benar-benar membuatkan Fakrul tersentak. Hampir tersedak air yang 
diminumnya. 

"Kenapa Rul pulak yang harus berkorban? Dah tak ada lagi ke 
lelaki lain kat kampung tu?" soal Fakrul. 

"Kita aje yang paling dekat dengan keluarga Makcik Minah. Majlis 
tu hanya tinggal esok aje Rul. Malu kalau dibatalkan. Orang kampung 
banyak dah mengata. Umi kasihankan Makcik Minah kau." 

"Ah, Makcik Minah tu hanya bekas orang gaji kita aje. Apa yang 
umi nak sibukkan?" pintas Fakrul kuat membuatkan Puan Haryati 
bingkas dari duduknya. 

"Jangan nak kurang ajar, Rul! Umi tak pernah anggap Makcik 
Minah kau sebagai orang gaji." 

Fakrul terdiam lama. 

"Umi tak kisah! Apapun yang terjadi, esok kau kena kahwin 
dengan Ziqa! Kalau kau tak ikut cakap umi. ..umi akan anggap yang 
kau dah menderhaka pada umi." 


"MANA Ziqa? Kenapa kau tak bawa dia sekali, Rul?" tanya Puan Haryati 
sewaktu ternampak Fakrul terpacul di pintu banglo sederhana mewah 
itu. 

"Rul, umi tanya ni. Mana Ziqa?" ulang Puan Haryati lagi apabila 
soalannya tadi dibiarkan sepi. 



Fakrul yang baru sahaja ingin menapak ke anak tangga terus 
terhenti di situ. Dia berpaling menatap wajah uminya. 

"Rul dah pun ikut cakap umi. Sekarang ni, umi pulak yang kena 
cakap Rul." 

"Apa maksud kau?" 

"Untuk pengetahuan umi, Rul tak ada hati pun nak bawa dia 
balik ke sini. Biarlah dia tinggal kat kampung tu. Rul tak suka nak 
semak-semakkan fikiran Rul bila perempuan tu ada kat sini." 

"Tapi dia dah jadi isteri kau!" jawab Puan Haryati. 

"Dan hakikatnya, Rul tak cintakan dia! Itu yang patut umi tahu." 

Puan Haryati kehilangan kata-kata. Tidak disangka Fakrul boleh 
berkata begitu di hadapannya. 

"Sudahlah umi! Rul sanggup bernikah dengan dia untuk menutup 
malu keluarganya pun dah cukup baik. Umi tolonglah jangan kacau Rul 
lagi. Sekarang ni, Rul hanya nak tenangkan fikiran," tambah Fakrul. 

"Kenapa kau buat macam ni, Rul?" tegur Puan Haryati dengan 
suara yang semakin kendur. Berniat ingin memujuk hati anaknya itu. 
Manalah tahu hati anak sulungnya itu akan lembut. 

"Umi tak payahlah cakap apa-apa lagi. Ini keputusan Rul. 
Muktamad! Perempuan tu memang patut dihukum. Baru sesuai 
dengan status dia yang dah tak suci lagi tu!" 

"Fakrul!" tempik Puan Haryati. 


FAKRUL memusingkan badannya ke kiri dan ke kanan. Tetap gagal 
untuk melelapkan mata biarpun biliknya sudah gelap-gelita. Sejak tadi, 
dia bagaikan ternampak raut Azura sedang tersenyum padanya. Dan 
apabila wajah Azura menghilang, dia teringatkan Haziqah pula. 

Fakrul terasa begitu terseksa dengan keadaan itu. Apakah aku 
telah melakukan satu kesalahan dengan meninggalkan Haziqah di situ 
sendirian? Tidak tahu mengapa, secara tiba-tiba timbul rasa kesal di 
benak Fakrul. 

"Ah, kenapa mesti rasa bersalah? Aku telah lakukan apa yang 
sepatutnya!" Fakrul cuba menyedapkan hati. 

"Tak baik Rul! Berdosa seksa anak gadis orang macam tu." Entah 
mengapa telinga Fakrul bagaikan terdengar ada suara orang berbisik- 
bisik. 

Fakrul bingkas. Memerhati sekeliling bilik yang sunyi sepi dan 
gelap itu. 

"Haziqah dah sah jadi isteri kau! Kenapa mesti seksa dia lagi? 
Dia dah cukup menderita dengan keadaan yang menimpa! Kenapa 
harus ditambah lagi penderitaannya?" Bisikan itu makin hampir di 
telinganya. 

"Dia dah tak suci!" 

"Kau pasti ke dengan tuduhan tu?" 

Fakrul terdiam seketika. 



"Kalau tak tahu, kenapa harus menghukum Ziqa dengan tuduhan 
yang kau sendiri tak pasti? Tak adil namanya!" 

"Memang patut pun dia dihukum macam tu. Perempuan yang 
mempermain-mainkan perasaan lelaki." 

"Kau marahkan Azura sebenarnya, Rul! Kau menghukum Ziqa 
dengan kesalahan yang Zura buat." 

"Ah! Pedulikan semua tu! Aku tak nak fikir tentang dia. Aku nak 
tidur!" Fakrul menghempaskan tubuhnya ke atas katil, mencapai 
selimut lalu menyelubungkan diri. Berharap dengan cara itu dia dapat 
melupakan segala masalah. Tiada satu pun yang tertinggal. 

ak," tegur Hazigah sambil menolak 


H| pintu bilik Aminah. Saat itu juga dia 

I^HI ternampak emaknya sedang terbaring 

dengan batuk yang tidak henti-henti. Haziqah pantas menuju ke arah 
Aminah. Tangannya ingin menepuk belakang Aminah, meredakan 
batuk yang sejak tadi bagaikan tidak mahu berhenti. 

"Tak apalah Ziqa. Tak payah susah-susah. Mak ni dah tua, 
agaknya dah sampai masa mak," ucap Aminah. 

"Janganlah cakap macam tu, mak!" 

"Sudahlah Ziqa. Kau pergilah tidur. Mak tak apa-apa ni. Pergilah 
berehat." 

"Ziqa naktemankan mak." 

"Tak payah. Kau pergilah temankan Fakrul!" 

"Dia...err...dia ada kat dalam bilik mak," jawab Haziqah 
tersangkut-sangkut. 

"Kalau macam tu, kau pergilah keluar. Tanya apa-apa yang dia 
nak. Takut Fakrul tak selesa tinggal kat rumah buruk kita ni. Dia dah 
biasa hidup senang," ujar Aminah. 

Haziqah sekadar mengangguk. Hatinya jadi pilu dengan sendiri. 
Dia terpaksa membohongi emaknya sedangkan Haziqah sendiri tidak 
tahu yang Fakrul telah pergi. 

"Kenapalah Yusri buat macam ni pada kau Ziqa? Memang betul 
ke kau dah tak suci?" 

Haziqah terdengar sayup-sayup ibunya bertanya. Kaki yang 
sedang bergerak ke muka pintu terus terpaku. 

"Mak kecewa Ziqa! Mak didik kau dengan agama dan penuh 
kasih sayang. Dari kecil mak jaga kau sampai kau dewasa. Kenapa kau 
sanggup malukan mak?" 

Hati Haziqah mula rasa sebak. Kata-kata emak bagai 
memberitahu wanita itu telah mempercayai kandungan surat yang 
dikirim oleh Yusri. 

"Ziqa tak buat perkara tu mak. Mak tak percayakan Ziqa ke? Ziqa 
dah beritahu sejak semalam lagi yang Ziqa masih suci. Ziqa tak pernah 
serahkan maruah Ziqa pada sesiapa," ucap Haziqah cuba berlagak 
tenang. 

"Kalau kau masih suci, macam mana cerita tu boleh timbul? 
Cuba kau cakap!" 

"Ziqa tak tahu." 

"Pokok takkan bergoyang kalau angina tak bertiup!" balas 
Aminah. 

Haziqah menundukkan wajahnya. 

"Ziqa tak pernah buat perangai yang tak senonoh macam tu. 
Kenapa mak tak percayakan Ziqa?" tangis Hazigah sudah kedengaran. 



Jika bukan Aminah yang mempercayainya, siapa lagi? Sumaiyah 
yang rapat dengannya sejak kecil juga sudah berubah sikap. Orang 
kampung pula sudah mula memulaukannya. Tiada lagi yang mahu 
bertukar-tukar senyum apabila berselisih jalan. Yang ada hanyalah 
jelingan dan umpatan. 


"Entahlah. Susah mak nak cakap. Apa yang berlaku hanya ALLAH 
yang tahu. Biarlah ALLAH yang tunjukkan semuanya." 

"Tapi sumpah mak! Ziqa sumpah yang Ziqa tak lakukan perkara 
tu." Haziqah berjalan mendapatkan emaknya dipeluk dan dicium. 
Namun, cepat-cepat ditepis oleh Aminah. 

"Jangan cakap macam tu. Nanti suatu hari kau yang dimakan 
sumpah." 

"Mak dah mula menuduh Ziqa! Mak pun nak jadi macam orang 
kampung? Anggap Ziqa dah tak suci?" 

Aminah melarikan pandangannya ke arah lain. Tidak sanggup 
merenung wajah lembut itu. 

"Dah tak ada sesiapa yang sudi percayakan Ziqa lagi!" rintih 
Hazigah perlahan. 

nak you buat semula. From A to Z. 


Kalau Ini hasil yang you nak berikan pada 
HH HHH Client... just forget it. You mau kasi saya 

malu ka?" kemarahan Puan Chan bagaikan terdengar-dengar lagi. 

Fakrul menghempaskan pelan seni binanya ke atas meja. Hatinya 
terasa panas. Sejak kebelakangan ini, ada sahaja yang tidak kena 
dengan rekaan seni bina yang dilukisnya. Ada sahaja modal untuk 
Puan Chan membebel tentang ketidaksesuaian rekaannya dengan 
permintaan para pelanggan. 

Ah, kerja dengan majikan perempuan memang menyusahkan! 
Hendak melawan, Puan Chan adalah majikannya. Sedangkan dia 
hanyalah arkitek yang diupah berdasarkan kelayakan. 

Fakrul menoleh ke ruang pejabat. Hanya kelihatan beberapa 
orang di situ. Yang lain mungkin sibuk mengisi perut. Fakrul menoleh 
ke arah jam di tangannya. Sudah menunjuk ke angka 1.30 tengah hari. 
Entah mengapa, hari ini perutnya langsung tidak terasa lapar. 

"Weh, Fakrul! Kau tak nak makan ke? Join us?" jerit Anand 
rakannya yang sudah bergerak keluar bersama-sama Stephen dan 
Kassim. 

"Tak apalah Anand. Aku tak lapar. Kau orang pergilah," tolak 
Fakrul. 

Anand menjungkitkan bahu sambil memandang Stephen yang 
lebih senang dengan panggilan Steve dan Kassim bersilih ganti. 
Kemudian, ketiga-tiga mereka terus berlalu meninggalkan Fakrul 
sendirian di situ. Masing-masing sudah faham dengan sikap Fakrul 
yang sering bertukar-tukar angin. 



"HAH, Fakrul! You tak keluar lunch ke hari ni?" terjenggul Puan Chan di 
hadapan meja Fakrul. 

Fakrul terkejut. Teguran Puan Chan dengan ramah menimbulkan 
rasa pelik di benaknya. Pantas, Fakrul memperkemaskan duduk. Wajah 
Puan Chan tidak lagi kelihatan seperti singa yang ingin melapah 
mangsa. Kini wajah wanita Cina separuh abad itu nampak mesra dan 
peramah seperti tiada apa-apa yang berlaku di antara mereka. 

"Tak Puan Chan. / tak ada selera. Perut / tak lapar," jawab Fakrul 
perlahan. 

Puan Chan mengeluh kecil. Mata sepetnya memandang tepat ke 
wajah anak muda yang nampak tidak bermaya di hadapannya. 

"Fakrul, you jangan ambil hati dengan apa yang / katakan tadi. / 
just want you to think. Prestasi kerja you sejak akhir-akhir ni merosot. 
If you have any problem, you musn't let it affect your work, " kata Puan 
Chan seolah-olah cuba mengambil semula hati pekerja kesayangannya 
itu. 

Hampir tujuh tahun lamanya Fakrul berkhidmat di SENI BINA 
Corporation Sdn. Bhd. Semenjak Fakrul tamat pengajian di Universiti 
Malaya lagi, Puan Chan sudah mengupah Fakrul sebagai arkitek 
syarikatnya yang ketika itu masih di peringkat awal penubuhan. Puan 
Chan juga tahu ayah Fakrul mempunyai syarikat arkitek sendiri. 

Seingatnya, Fakrul memang seorang pekerja yang rajin dan 
periang. Semua kerja yang dilakukan oleh Fakrul selalu memberi 
kepuasan di hatinya. Tetapi, itu dahulu. Kini segala-galanya berubah. 
Tiada lagi senyuman mesra yang menghiasi bibir Fakrul setiap kali 
waktu kerja bermula. Puan Chan tidak tahu apakah punca yang 
menjadikan Fakrul begitu. 

"Entahlah Puan Chan. I tak ada mood nak makan." 

" Ali right then. I pergi dulu. Maybe husband I dah tunggu kat 
restoran." 

Fakrul hanya mengangguk. Ketika itu, ruang pejabat kembali 
menjadi sunyi seperti hati Fakrul yang sedang kesepian. Fakrul 
memejamkan mata. Dan saat itu, fikirannya terus melayang entah ke 
mana. 


"PERANGAI you semakin berubah, Zura. Cuba you cakap. ..apa yang tak 
kena dengan / pada mata you?" 

Niatnya ketika itu hanya satu, ingin menjernihkan semula 
perhubungan mereka yang kian hambar. Fakrul sendiri tidak tahu 
punca sebenar kekasihnya berubah laku. Sering menyendiri apabila 
mereka bersama. Dahulu, Azura tidak begitu! 

"Zura, I serius sekarang ni! What is your problem?" soalan Fakrul 
mematikan lamunan Azura. 



Azura toleh sekilas pada Fakrul. Wajah anak muda itu telah 
menarik hatinya sewaktu hari pertama mendaftar di Universiti Malaya. 
Aku sepatutnya bersyukur kerana Fakrul turut menyayangiku. Habis, 
apa lagi yang aku nak? Takkan kerana peristiwa hitam itu aku perlu 
mengusulkan perpisahan ini? 

"You memang selalu macam ni, kan? Bila / tanya, you senyap. 
Kalau terus begini, macam mana kita nak settle kan problem kita." 
Fakrul mula bersuara keras. Geram dengan sikap acuh tak acuh Azura. 

"Entahlah Fakrul. / rasa macam ada sesuatu yang mengganggu 
fikiran." Azura bersuara. 

"Beritahu / apa yang mengganggu fikiran you?" 

'7 tak tahu." 

"Kalau you sendiri tak tahu, macam mana / nak tolong you?" 
Fakrul merenung gadis di sisinya. 

'7 tak tahu Fakrul. /..." 

"Okey...okey ...you relaks. Tenangkan fikiran you dulu. Bila you 
dah dapat jawapannya, you beritahu /, okey?" Fakrul cuba 
berdiplomasi. Dia tidak mahu fikiran Azura semakin diracau dengan 
pelbagai perkara yang tidak sepatutnya. Biarlah perkara itu didiamkan 
dahulu. Bukankah itu yang lebih elok! 

Keluhan berat tiba-tiba lahir di bibir Azura. Betul ke aku tidak 
tahu apa yang mengganggu fikiran aku ni? Atau aku sedang 
menyembunyikan sesuatu dari pengetahuan Fakrul? Argh! Azura rasa 
ingin menjerit untuk melepaskan tekanan perasaan yang dihadapinya. 

"Jomlah kita balik. / ada kerja nak buat. Esok / ada presentation 
for my Client," pujuk Fakrul seraya menghidupkan enjin keretanya. 

" You lapar tak? Kalau lapar, kita singgah mana-mana restoran." 

"Tak apalah." 

'7 tengok you macam tak sihat aje." 

Azura gelisah. Niatnya menerima pelawaan Fakrul untuk keluar 
bersama hari itu, adalah untuk berterus-terang. Tetapi di hatinya 
timbul pula rasa bersalah. Dia tidak mahu penjelasannya nanti 
mengganggu fikiran Fakrul pula. Tambah-tambah kini Fakrul sedang 
sibuk dengan pelan rekaan bangunan untuk sebuah syarikat korporat 
yang menelan belanja jutaan ringgit. 

"Sebenarnya Rul .../ ada satu perkara nak beritahu you. Tapi..." 

"Hah, apa dia? Kalau nak beritahu, janganlah teragak-agak. I 
sedia mendengarnya..." kata Fakrul sambil memulakan pemanduan. 

Azura menarik nafas dalam-dalam. Hari ini, dia mahu segala- 
galanya selesai. Dia ingin Fakrul tahu masalahnya dan dia berharap 
Fakrul akan tabah mendengarnya. Kalau boleh, Azura tidak mahu 
hubungan mereka terjejas, biarpun status perhubungan mereka akan 
berubah. 

"Apa dia Zura? Cakaplah. I'm waiting..." 



Fakrul seperti sudah tidak sabar untuk mendengar kata-kata 
Azura. Wajahnya yang di hala ke hadapan sesekali dipaling ke arah 
gadis itu. 

"Sebenarnya..." 

Fakrul tersentak. Pensel di tangan terlepas ke atas meja. 
Bayangan wajah Azura hilang serta-merta. Tiada satu pun yang 
tertinggal. Fakrul memerhati ke sekeliling pejabat. Semua rakannya 
sedang sibuk dengan urusan masing-masing. Cuma dia yang melamun 
jauh. 

Ya ALLAH! Kenapa dengan aku ni? 

P etang itu, Fakrul sampai awal di rumah. Selepas meletakkan 
kereta di garaj yang dibuat khas untuknya, Fakrul keluar. Dia 
berjalan lemah menuju ke pintu. Ketika itu, Puan Haryati asyik 
memerhatikannya. 

"Awal kau balik hari ni Rul?" sapa Puan Haryati. 

Fakrul berpaling dan tersenyum tawar. Kesibukan sepanjang hari 
di pejabat membuatkan dia benar-benar memerlukan rehat. 
Disebabkan itu dia mahu pulang awal untuk mendapatkan rehat dan 
tidur secukupnya. 

Esok dia perlu menyerahkan pelan seni bina yang sudah 
diubahsuai kepada Puan Chan. Jadi, malam ini terpaksalah dia 
menyiapkan pelan itu dengan sempurna. Jika tidak, pasti bebelan Puan 
Chan akan didengar lagi. 

Fakrul mempercepatkan langkah menuju ke arah kerusi rehat 
yang diduduki oleh Puan Haryati di luar banglo. Banglo sederhana 
mewah itu nampak berseri dengan cat kuning cair pilihan uminya. 

"Abah mana umi? Belum balik kerja lagi ke?" soal Fakrul sambil 
duduk di sisi Puan Haryati. 

'Abah kau tu.. .selagi tak habis kerja kat pejabat, jangan haraplah 
nampak batang hidungnya. Macam kaulah jugak. Anak-beranak sama 
aje. Hari ni, kenapa kau balik awal pulak? Kerja kau dah habis ke?" 
tanya Puan Haryati cuba menukar topik perbualan. 

Puan Haryati memandang wajah Fakrul yang cengkung. Bahu 
anak sulungnya itu diusap lembut. Rasa kasihan timbul di sudut 
hatinya. Anaknya itu pernah kecewa. Mungkin kerana itu, Fakrul lebih 
suka memerap diri di rumah dan bersendirian. 

Semenjak Fakrul putus kasih dengan Azura, Fakrul cuba 
menyibukkan diri dengan kerja. Badannya kelihatan melidi. Wajahnya 
tidak seceria dulu. Senyumannya pun seperti dibuat-buat. Jadi, Puan 
Haryati tidak teragak-agak dengan keputusannya beberapa bulan yang 
lalu. Kekecewaan Fakrul cuba diubati dengan menyuruh Fakrul 
memperisterikan Haziqah. 

Apa khabar Haziqah dan Aminah agaknya? Fikiran Puan Haryati 
mula melayang jauh. 

"Kerja Rul tak pernah habis umi. Ini pun kena bawak balik kerja 
pejabat ke rumah. Malam ni Rul nak siapkan kerja," ucap Fakrul sambil 
mengeluh berat. 

"Kau ni, kerja tu kerja jugak. Tapi, kesihatan kena jaga. Nanti 
sakit, umi jugak yang susah," leter Puan Haryati. 

Fakrul hanya tersenyum. 

"Itulah. ..abah kau dah ajak bekerja di pejabatnya, kau tak mahu. 
Kalau tak. ..kerja kau takkan susah sampai macam ni. Entah apalah nak 



jadi dengan kau ni. Sibuk sangat nak berdikari," sambung Puan Haryati 
lagi. 

Fakrul diam. Tidak membalas kata-kata uminya. 

"Ada isteri ditinggal-tinggalkan." Ucapan Puan Haryati itu 
membuatkan Fakrul tersentak. Seolah-olah sengaja mahu menghukum 
dirinya atas satu kesalahan yang amat berat. Begitu perit dirasakan. 

"Sampai bila kau nak buat isteri kau macam tu?" tegur Puan 
Haryati tenang. Sejenak raut Fakrul yang sedang menunduk itu 
ditenung agak lama. 

"Umi tak nak orang mengata keluarga kita. Kau lelaki! Dan 
sebagai suami kau tak patut buat isteri kau macam tu." 

"Umi yang paksa Rul kahwin dengan dia." 

Puan Haryati mengerutkan dahi. 

"Umi buat macam tu sebab umi tak nak kau ingatkan Zura lagi." 

"Dengan berkahwin dengan perempuan yang Rul belum kenal 
hati budi tu? Umi ingat Rul akan bahagia?" 

"Ziqa perempuan yang baik, Rul." 

"Baik apa kalau tunang sendiri tak nak ambil dia sebagai isteri? 
Lagi dua hari aje nak berkahwin. Tup...tup...satu kampung tahu Ziqa 
dah tak suci. Itu yang umi kata perempuan yang baik?" jawab Fakrul 
dengan soalan. 

"Kalau tak suka kenapa tak mahu lepaskan dia? Kenapa nak 
seksa dia dengan menjatuhkan hukuman gantung tak bertali? Kau tahu 
apa hukumnya buat macam tu?" Puan Haryati memintas pantas. Fakrul 
seperti sengaja ingin memperkotak-katikkan maruah Haziqah. 

"Kau ni memang degil. Entah apa yang Azura dah buat pada kau. 
Sampai susah sangat nak lupakan perempuan tu. Ziqa yang baik tu 
kau tak nak pandang." 

"Faremi mana umi?" Fakrul sengaja menukar topik apabila 
terpandang skuter adiknya di garaj kereta. 

"Hah, umi sedang bercakap perkara lain. ..kau mulalah nak tukar 
topik." Puan Haryati menjeling Fakrul dengan riak yang marah. 

"Rul tak nak bincangkan hal ni lagi. Rul tak boleh nak lupakan 
Zura. Bukan Rul tak mahu, tapi tak boleh." Fakrul berterus-terang. 

Memang Fakrul akui bahawa Azura adalah gadis pertama yang 
berjaya menambat hatinya. Salahkah dia mengingati gadis itu biarpun 
mereka sudah lama berpisah? Fakrul tahu dia sepatutnya telah 
melupakan gadis yang sudah lama menjadi isteri orang. Atau mungkin 
sudah menjadi ibu waktu ini. 

Ah. ..hanya Azura yang bertakhta di hatinya. Tiada sesiapa! 
Cuma, dia kecewa. Kasihnya tidak dihargai dan dibiarkan sepi seperti 
daun kering yang berguguran. 

Namun bila d ifikir-fi kirkan, Fakrul lebih kecewa untuk menerima 
perkahwinannya yang mendadak. Sudah lebih tiga bulan dia 
meninggalkan Haziqah semenjak hari pernikahannya. Dia juga tidak 
begitu ingat bagaimana rupa Hazigah. Dahulu, dia pernah berjumpa 



dan berkenalan dengan Haziqah di rumahnya sekali dua sahaja. Itupun 
tidak terlintas di hatinya yang satu hari nanti gadis itu akan menjadi 
isterinya. 

"Umi bukan nak paksa kau lakukan perkara yang kau tak suka. 
Umi cuma nak kau lupakan Zura. Lagipun, Makcik Minah dah banyak 
berjasa dalam keluarga kita. Umi tak mahu dia malu dengan kejadian 
yang menimpa anaknya tu," kata Puan Haryati sambil mengusap bahu 
anaknya lagi. Berharap anaknya itu akan mengerti. 

"Rul nak naik bilik dulu umi. Nak solat." 

"Ubah sikap keras kepala kau tu. Umi nak kau pergi jenguk Ziqa. 
Jangan sampai suatu hari nanti kau menyesal dengan tindakan kau 
sendiri." 


"KITA berpisah aje Rul? / dah tak sayangkan you. Kalau boleh you 
jangan cari / lagi!" Begitu senang kata-kata yang muncul di bibir Azura 
ketika tahap perhubungan mereka semakin kritikal. 

Fakrul tersentak. "Tapi kenapa?" 

Fakrul menghampiri Azura yang sedang berdiri memeluk tubuh. 

"You tahukan yang / betul-betul sayangkan you ? I tak sanggup 
berpisah dengan you," ujar Fakrul sambil mencapai tangan Azura. 

Azura menepis pantas. Dia menjauhkan dirinya. Tasik di 
hadapannya juga dipandang tanpa perasaan. Beberapa pasangan lain 
yang turut berada di kawasan tasik itu tidak seperti mereka. Yang lain 
nampak gembira dan bahagia dengan pasangan masing-masing. 

'7 dah tak sayangkan you. That's the point. I tak boleh nak 
paksa hati / untuk sayangkan you lagi. Jadi. ..buat apa nak tunggu? Baik 
/ jangan buang masa." 

"Buang masa?" tanya Fakrul pelik. 

"Buang masa / untuk menyayangi you," balas Azura. 

Dahi Fakrul berkerut. Menandakan dia semakin pelik dengan 
kata-kata Azura itu. 

"Jadi, selama ni, you anggap kasih sayang yang kita jalinkan 
hanya membuang masa you, begitu?" 

"A/o reasonl" 

"Setiap perkara yang berlaku ada sebabnya Zura! Tak mungkin 
you minta break up dengan / tanpa sebab. Atau you dah ada lelaki lain 
dalam hidup you?" tegas Fakrul. 

Dahi Azura pula yang berkerut. Bibirnya terkunci. 

"Betul taktekaan /?" Fakrul bertanya lagi. 

Namun Azura masih mendiamkan diri. Bagaikan tiada jawapan 
untuk soalan itu. 

'7 dah agak perkara ni akan berlaku!" jerkah Fakrul. 

"Itu hak / nak jatuh cinta dengan sesiapa pun. You tak boleh 
halang. Dan / rasa, tindakan / menerima cinta you dulu adalah satu 



kesilapan. Kita tak patut bersama!" Kenyataan itu membuatkan hati 
Fakrul terguris. 

Itulah hari terakhir mereka bersama. Selepas itu, Azura 
menyepikan diri. Tiada lagi panggilan telefon atau berita yang dikirim. 
Sepi dan terus menyebabkan Fakrul menderita dengan keadaan itu. 

"Zura dah kahwin rupanya Rul. Dah sebulan! Dia di tangkap 
khalwat dengan seorang lelaki di Pahang," kata rakannya, Amirul. 

Namun, sampai ke hari ini wajah Azura tetap segar di 
ingatannya. Dia telah berusaha untuk melupakan gadis itu. Tetapi, 
gagal. Gadis itu terlalu disayanginya. 

Apakah begini caranya untuk aku menyayangi gadis lain? 
Menerima perkahwinan yang tidak aku redhai? Ah, aku memang tidak 
mampu menyayangi Haziqah seandainya nama Azura tidak luput dari 
ingatan. Tidak sama sekali! 

Perlahan-lahan Fakrul memejamkan mata. Dia sendiri tidak sedar 
bila agaknya dia terlena. 


Bab 6 

H 

aziqah berjalan pantas menuju ke rumahnya yang tinggal beberapa 
ratus meter sahaja di hadapan. Terserempak dengan jiran-jiran yang 
berselisih jalan hanya menambahkan kedukaan di hati. 

"Kalau dah dasar keturunan tak baik, memang tak baik jugak Kak 
Jenab!" 

"Yalah! Akak pun setuju dengan kata-kata kau, Som. Emaknya si 
Ziqa tu bukannya baik sangat. Dulu, bukan ke emaknya yang 
merampas suami Kak Senah. Lepas suaminya mati, emaknya pun...hei, 
entahlah!" 



"Betullah tu! Hisy.. .selisih malaikat 44 kalau anak kita 
berperangai macam tu, kan? Janganlah suami kita digodanya pulak." 

"Itulah balasannya. Emak merampas suami orang. Anak 
ditinggalkan suami." 

"Kalau saya, jangan diharap perempuan macam tu hendak 
ditolong. Majikan Minah tu baik hati sungguh. Sanggup paksa anak 
sendiri bertanggungjawab atas perbuatan orang lain. Dah tak suci, nak 
buat macam mana? Kahwin dengan siapa pun, bukan dapat tutup apa- 
apa!" 

Entah mengapa setiap bait yang keluar dari mulut orang 
kampung amat menyentuh hatinya. Haziqah rasa ingin menangis. 
Sejurus selepas membayar harga barang-barang yang dibeli di kedai 
mamak tadi, Haziqah terus berlari keluar. 

Mengapa harus segalanya bermula lagi? Perlukah kisah silam 
ibunya juga diungkit sedangkan kini kisah yang wujud adalah dari 
peristiwa baru. Hanya dia yang ditinggalkan tunangan! Kenapa kisah 
emaknya pula yang dikaitkan? 

Sejak bila pula emaknya dikatakan merampas suami orang Mak 
Senah? Haziqah mula tertanya-tanya. Dia tidak pernah mendengar 
tentang cerita itu. Seingatnya lelaki yang dikahwini emaknya adalah 
Hassan, ayahnya. Habis fitnah apa pula yang cuba mereka taburkan 
lagi? 

Haziqah terpaku sebentar. Dia begitu pilu. Hubungan dengan 
emaknya juga semakin renggang. Nama saja tinggal serumah tetapi 
mereka sudah jarang bertegur sapa. Tiba-tiba Haziqah terbayangkan 
wajah Sumaiyah. Sue! Sampai hati kau. Di saat aku memerlukan 
sokongan, kau pun sama seperti mereka. Menuding jari ke arahku dan 
mengesahkan fitnah yang ditaburkan padaku. 

Dada Haziqah semakin dihimpit sebak. Dia berpaling. Ingin 
meneruskan perjalanan untuk pulang. Namun, Haziqah tersentak. Dari 
jauh dia ternampak Sumaiyah sedang berjalan meninggalkan kawasan 
itu. 

"Sue!" jerit Haziqah. 

Dia berlari-lari anak menuju ke arah Sumaiyah. 

"Sue, nantilah dulu!" jerit Haziqah semakin kuat. Namun, tiada 
riak yang menunjukkan Sumaiyah akan berhenti. 

"Sue, aku kata tunggu!" 

Terus sahaja Sumaiyah berhenti di situ. Menunggu kedatangan 
Haziqah yang berada di belakangnya. 

"Kenapa kau buat aku macam ni?" soal Haziqah perlahan. 
Kakinya dihayun segera ke arah Sumaiyah. 

"Apa salah aku sampai kau mengelak daripada aku?" Waktu itu, 
perasaan sebak mula bertandang di sanubarinya. Sumaiyah masih 
membisu. 

"Cuba kau cakap dengan aku, Sue! Aku nak tahu. ..kenapa kau 
seolah-olah mengelak daripada aku?" 



"Untuk apa lagi, Ziqa? Kau sendiri yang buat salah. Kenapa aku 
pulak yang kena beritahu kesalahan kau?" 

"Maksud kau? Cerita tentang aku tu?" 

Habis apa lagi? Atau kau ada cerita terbaru? Nak kongsi dengan 
aku?" soal Sumaiyah sinis. 

Haziqah terdiam lama. Merenung wajah lembut Sumaiyah yang 
tika itu sudah bertukar menjadi garang. 

"Aku kecewa Ziqa! Kau yang aku dah kenal lama sanggup buat 
perangai macam tu. Kau tak kasihankan mak kau ke? Kau dah jadi 
anak derhaka tahu tak?" Bertubi-tubi Sumaiyah menuturkan kata-kata. 

Haziqah hanya mampu menunduk. 

"Sudahlah. Mulai hari ini, hubungan kita terputus. Jangan cari 
aku lagi!" ujar Sumaiyah dan berkira-kira untuk berlalu. 

"Begitu mudah?" Tiba-tiba sahaja Haziqah bersuara. 

Sumaiyah tidak jadi meneruskan langkah. Dia memandang ke 
arah Haziqah yang sedang merenungnya. 

"Kau hokum aku dengan situasi yang kau sendiri tak pasti! Kau 
percaya dengan semua cerita tu?" luah Haziqah. 

"Pokok takkan bergoyang kalau angin tak bertiup!" 

"Macam mana kalau semuanya hanya fitnah!" 

"Dah heboh satu kampung Ziqa! Penduduk kampung dah tahu 
sikap kau yang sebenar," jawab Sumaiyah selamba sambil 
memandang ke arah lain. 

"Aku tak sangka. ..orang yang paling rapat dengan aku, sanggup 
harungi kesusahan bersama-sama aku, rupa-rupanya sama aje. Kau 
pun tak ubah macam orang lain Sue! Sama macam mak aku! Tapi 
kenapa? Kau tahu tak aku terseksa? Kau sedar tak yang aku dah tak 
ada apa-apa lagi yang boleh meredakan rasa derita yang aku lalui ni. 
Kau tahu tak?" jerit Haziqah kuat. 

Sumaiyah terkedu. 

"Aku tak tahu nak mengadu pada siapa lagi. Semua orang yang 
aku sayang dah pergi. Semua orang yang aku percaya dah tak ada. 
Yusri, kau dan mak aku! Nak harapkan suami? Dia pun sama aje. Aku 
tak sangka begini jadinya hidup aku. Kalau boleh aku tak nak jadi 
macam ni, kau tahu tak? Aku terseksa Sue! Kenapa kau tak faham?" 
luah Haziqah sayu. 

Gagal menahan sebak membuatkan Haziqah tidak dapat berdiri 
lama di situ. Biarlah. Hanya itu yang mampu dilakukan untuk waktu ini! 
Semoga hari yang mendatang membawa seribu erti. Itu doa Hazigah! 



Bab 7 


AKRUL, pelan tender yang dekat 


j^Hj Pantai Cahya tu, kau dah setle kan ke 

IH! belum lagi?" tanya Stephen yang sudah 

berdiri di depan Fakrul. Ketika itu, Fakrul sedang leka mengukur saiz 
pelan bangunan yang terhampar di atas meja. Soalan yang sama 
terpaksa diulang. Kali ini, Fakrul menoleh ke arah Stephen. Ligat, 
memikirkan jawapan untuk soalan itu. 

"Dah siap ke belum?" soal Stephen sekali lagi. 

"Pantai Cahya? Tender yang mana satu Steve?" Fakrul agak 
keliru dengan pelbagai nama tempat dan tapak projek yang perlu 
diingat. 

"Alah, tapak yang digunakan untuk pembinaan resort Syarikat 
Alam Maya. Takkan tak ingat?" 

"Entahlah. Banyak benda yang aku nak ingat. Aku lupa yang 
mana satu. Tak apalah, nanti aku check! Kenapa dengan tender tu? 
Puan Chan dah tanya ke?" Fakrul menyoa sambil memandang Stephen. 

"Tak adalah. Setahu aku, projek tu kau yang handle. Tadi, 
pegawai hartanah Syarikat Alam Maya tu dah call. Dia tanya tentang 
pelan struktur resort tu. Aku cakaplah dalam proses. Padahal aku tak 
tahu satu benda pun," jawab Stephen petah. 

"Tak apalah. Nanti aku periksa maklumat tentang tender tu." 

"Okey...kau jangan lambat-lambat sudahlah. Bising pulak Puan 
Chan kalau dia tahu!" 

Stephen menuju ke arah kabinet yang tersimpan pelbagai fail 
sulit syarikat, lalu diselongkarnya perlahan. Mujur setiap fail-fail itu 
telah disusun mengikut abjad. Mudah sedikit untuk mencari fail yang 
dikehendaki. 

"Ah, kalau Puan Chan membebel, suruh dia buat sendiri. Nak 
suruh aku buat, jangan banyak tanya. Aku tak suka!" Fakrul membalas. 

Stephen tersentak. Segera meletakkan jari telunjuk di bibirnya. 

"Hisy...kau ni! Cakap siang, pandang-pandang. Cakap malam, 
dengar-dengar." Stephen bermadah. 

Fakrul mencebikkan bibir. "Kenapa pulak? Sebab dia bos, kau 
takut? Eh, tolonglah. Aku tak hairanlah dengan status dia. Bos ke, apa 



ke, aku tak peduli. Bekerja dengan perempuan memang leceh!" Fakrul 
menegakkan lagi kata-katanya. 

"Jangan sebab masalah kau dengan seorang perempuan, kau 
nak samakan semuanya. Tak adil bagi mereka." 

"Adil atau tak, bukan masalahnya. Itu hak aku nak menentukan 
apa yang aku nak cakap." 

"Aku tahu! Tapi, kau terlalu mengikut kata hati. Cakap ikut sedap 
mulut." 

"Suka hati akulah." 

"Dengan perempuan, kita sebagai lelaki jangan terlalu beri 
muka. Nanti, dia orang pijak kepala kita." Tiba-tiba Stephen berkata. 

"Itu tak serius namanya. Aku bukan lelaki macam tu," jawab 
Fakrul selamba. 

"Weh, lelaki kat Malaysia sekarang ni dah semakin kurang. Kau 
janganlah risau. Satu perempuan kau terlepas, ada sepuluh lagi yang 
berderet menunggu, kau tahu tak?" balas Stephen. 

Fakrul mengeluh kecil. Kenyataan itu memang diakui. Tetapi dia 
tidak mahu disebabkan kenyataan itu, dia perlu mengambil 
kesempatan yang ada untuk mempermain-mainkan perasaan 
perempuan. Dia juga seorang manusia yang dikurniakan sifat setia. 

"Fikirkan lah Fakrul! Aku bukannya nak mengubah pendirian kau. 
Cuma aku nak kau fikir mengikut logik. Sebenarnya kau yang cepat 
menyerahkan perasaan kau seratus-peratus pada perempuan. Sebab 
tu, kau mudah kecewa." Stephen bangkit dari duduknya untuk 
menyambung kerja. 

S EWAKTU Fakrul tiba di rumahnya, keadaan begitu sunyi. Suasana 
seperti ini amat sesuai untuk menenangkan jiwa. Lantas Fakrul 
merebahkan badannya di kerusi panjang. Melepaskan penat 
setelah terperangkap dalam kesesakan lalu lintas hampir satu jam. 
"Eh...along! Bila balik?" sapa Faremi tiba-tiba. 

Fakrul tercari-cari adiknya. Kelihatan Faremi sedang turun dari 
tingkat atas. Fakrul terus tersenyum. 

"Baru aje sampai, Mie. Kau ni nak ke mana?" soal Fakrul pelik 
melihat adiknya yang berpakaiam kemas. 

Faremi sekadar tersengih. 

"Itu memang tak ada kerja lain. Nak merayaplah tu," teka Fakrul 
sendiri. 

"Tahun ni kau nak periksa, Faremi. Ingat sikit! Jangan asyik nak 
main aje. Ini tahun terakhir kau bersekolah tau?" Fakrul cuba memberi 
nasihat kepada adiknya yang bakal menduduki peperiksaan SPM tidak 
lama lagi. 

"Alah. ..asyik baca buku hari-hari, kepala Mie ni dah naik pening. 
Sesekali nak jugak relakskan otak. Betul tak?" ujar Faremi beria-ia. 

"Kau tu, bila along cakap sikit, ada aje alasannya. Jangan balik 
lewat. Nanti umi dengan abah bising, along tak nak tolong." Fakrul 
bersuara sambil menoleh ke arah jam di dinding. 

"Alah, Mie keluar sekejap aje. Saja nak jumpa kawan-kawan 
hujung-hujung minggu macam ni." 



Fakrul senyap. Perlahan-lahan matanya dipejam rapat. 
Melepaskan keletihan di situ. Faremi turut mendiamkan diri. Dia 
kasihan melihat alongnya begitu. Faremi tahu Fakrul kecewa kerana 
cinta Azura. Faremi juga tahu abangnya marah apabila dipaksa kahwin 
dengan Flaziqah. 

Entah apa nasib dan keadaan kakak iparnya itu, tidak pula 
diketahui oleh Faremi. Dia juga tidak mahu membuka cerita tentang 
itu. Faremi takut abangnya akan marah. Selebihnya dia tidak mahu 
Fakrul semakin menderita. 

"Nak keluar ni, ada duit ke?" tanya Fakrul tiba-tiba. Matanya 
tepat merenung wajah adiknya yang satu itu. 

Faremi mengangguk. "Duit yang along bagi hari tu ada lagi. Tapi, 
kalau along nak tambah apa salahnya." Faremi tersengih kambing. 

Fakrul menarik dompet di poket seluarnya dan mengeluarkan not 
lima puluh. Duit itu diserahkan kepada Faremi. Faremi tersenyum lebar. 

"Terima kasih along." 

"Ingat, jangan balik lambat-lambat!" 

Faremi mengangguk lagi. Dia menuju ke almari kasut. Kasut 
Adidas Superstar dicapai lalu di sarung. 

"Umi dengan abah mana Mie? Dari tadi, along tak nampak 
mereka pun." Fakrul bertanya. Dia hanya memandang tubuh Faremi 
yang sedang terbongkok-bongkok mencari kunci skuternya. 

"Umi dengan abah pergi masjid agaknya," jawab Faremi pendek. 

Dari jauh kedengaran enjin kereta masuk ke tengah halaman. 
Panjang leher Fakrul mengintai ke luar rumah. 

"Mie, pergi dululah. Nanti, umi nampak Mie macam ni bising 
pulak dia," jerit Faremi sambil berlalu. 


"DAH lama kau balik Rul?" soal Puan Haryati sambil mengambil tempat 
di sebelah Fakrul. 

Tudung yang membalut kepalanya ditarik keluar. Kemudian dia 
mengibas-ngibas tubuhnya yang terasa panas. Kipas siling yang 
berputar terasa tidak mengeluarkan angin. 

"Baru aje. Letih pun tak habis lagi ni," luah Fakrul. 

Fakrul menyandarkan kepalanya ke kusyen semula. Merenung 
kipas siling yang berputar deras. Hatinya sarat dengan persoalan hidup 
yang masih dicari-cari. 


"RUL! Hisy.. .termenung pulak dia! Uni tengah bercakap dengan kau 
ni." Puan Haryati menepuk tangan anaknya. 

"Umi cakap apa tadi? Rul tak dengar..." 

"Macam mana kau nak dengar kalau asyik termenung aje?" Puan 
Haryati mula membebek 

"Umi ni, mana ada Rul termenung?" naif Fakrul. 



"Ah, kau tu bukan baru semalam umi lahirkan. Dah berpuluh 
tahun, Rul. Umi dah masak benar dengan perangai kau!" 

Puan Haryati menghentikan kata-katanya. Nafasnya ditarik 
perlahan. Wajah Fakrul yang kurus ditatapnya. 

"Sampai bila kau nak ingatkan Azura lagi?" keluh Puan Haryati 
berat. Rasanya sudah berhari-hari Fakrul dinasihati, tetapi anaknya itu 
tetap begitu. 

"Rul naik ke bilik dululah umi. Badan Rul letih sangat. Semalam 
tak cukup tidur." 

"Umi baru aje nak cakap sikit, mulalah kau nak mengelak." Puan 
Haryati berleter lagi. 

Fakrul tidak jadi bangun. Wajahnya betul-betul nampak bosan 
dengan karenah uminya. 

"Okey umi, Rul minta maaf," ucap Fakrul tenang. 

Puan Haryati berhenti membebek Wajah anak sulungnya yang 
berusia 27 tahun itu direnung seketika. Dia tahu, sedegil-degil Fakrul, 
hatinya mudah lembut. Jangan pulak Faremi! Kalau dibebel, ada sahaja 
yang dijawabnya. Tetapi Puan Haryati tahu, Fakrul masih marahkannya. 
Fakrul sengaja tidak mahu berbicara tentang Haziqah. 

"Apa yang umi nak cakap?" soal Fakrul perlahan mengembalikan 
Puan Haryati ke dunia realiti. 

"Bila agaknya kau nak bawa Ziqa ke sini?" 

Fakrul mula meletakkan fokus pandangannya ke kaca televisyen 
yang kosong. Bagaimana dia mahu menjawab soalan itu? Lama juga 
dia terdiam. 

"Jawab soalan umi ni, Rul? Bila kau nak bawa Ziqa ke sini? 
Sampai bila kau nak tinggalkan dia di kampung tu? Ziqa tu isteri kau!" 

Fakrul menelan air liur. Otaknya mula berselirat dengan pelbagai 
soalan. Dia menunduk lama. Tiba-tiba Fakrul bangun dan 
meninggalkan uminya yang terpinga-pinga. 

"Hei, umi tak abis cakap lagi ni!" 


'AWAK tengoklah tu bang! Apa nak jadi dengan anak kita tu?" bentak 
Puan Haryati apabila dia mula menyedari kehadiran Tuan Fuad di situ. 

"Apa yang tak kena dengan awak ni?" 

"Anak abang tulah. Entah apa yang nak jadi dengan dia, tak 
tahulah Yati!" 

Tuan Fuad mencapai surat khabar di atas meja. Ingin melihat 
perkembangan berita di halaman utama. Sudah beberapa hari, banyak 
berita tentang perang yang dibaca. 

"Abang dengar ke tak ni?" Puan Haryati menepuk lengan 
suaminya kuat. 

"Dengar! Awak yang tak habis-habis membebel tentang Fakrul 
tu, kenapa?" 

Puan Haryati mengeluh. 



"Itulah. Dari dulu lagi abang dah cakap. Soal anak-anak jangan 
masuk campur. Sekarang Yati tengok apa dah jadi?" Tuan Fuad 
menyambung kata-katanya. 

"Apa yang Yati dah buat?" 

"Abang dah halang Yati supaya jangan buat keputusan melulu 
tentang masa depan anak-anak. Soal kahwin bukan boleh dibuat main- 
main. Sekarang Yati tengok sendiri, apa yang Fakrul dah buat? Bukan 
ke semuanya berpunca dari Yati jugak?" 

"Tapi, Yati cuma nak tolong Kak Minah, bang. Niat Yati baik. 
Lagipun Yati tak mahu soal Azura jadi beban pada Fakrul." 

"Habis tu, Yati ingat soal Ziqa tu tak jadi beban pada Fakrul?" 

Puan Haryati terdiam. Kelu lidahnya untuk berkata. 

"Sudahlah Yati. Apa yang berlaku semuanya dah tak boleh nak 
patah balik." 

"Habis, apa yang Yati kena buat? Berdosa kalau dibiarkan Fakrul 
terus berperangai macam tu? Tak elok diseksanya anak Kak Minah 
macam tu. Yati pun rasa berdosa bang. Kita dah banyak terhutang budi 
pada Kak Minah. Takkan begini caranya kita nak balas semua budi Kak 
Minah pada kita?" 

Tuan Fuad membisukan diri. Benar juga kata-kata isterinya itu. 
Aminah pernah membantunya satu waktu dahulu. Ketika itu, Tuan Fuad 
kesempitan duit setelah berkahwin dengan Puan Haryati di Kampung 
Sri Gambut. Akibat kesempitan itulah, Aminah yang tinggal 
bersebelahan dengan rumah sewanya itu sanggup membantu dengan 
menggadaikan barang-barang kemas yang ada. 

Dengan duit itulah, Tuan Fuad membuka perniagaan sendiri. 
Setelah mendapat pulangan yang agak memberangsangkan, barulah 
Tuan Fuad menebus segala hutangnya pada Aminah. Sehinggalah 
Aminah pula ditimpa susah setelah kematian suami dan akhirnya 
sanggup menjadi pembantu rumah di banglonya. 

"Macam mana ni, bang?" 

Tuan Fuad mengeluh kecil. "Nantilah kita fikirkan sama-sama. 
Buat masa ni, biar marah Fakrul reda dulu." 

"Tapi dah empat bulan!" ujar Puan Haryati risau. 

"Tak apalah. Nanti ada masa lapang kita ke rumah Kak Minah. 
Kita bincang dengannya elok-elok." 

D ari jauh, Melati sudah nampak kelibat Haziqah berjalan seolah- 
olah ingin menuju ke rumahnya. Dahi Melati mula berkerut. 
Entah apa pula malang yang bakal Haziqah bawa ke rumahnya 
pagi itu. Benci sungguh Melati melihat gadis yang dirasakan 
pesaingnya itu. 

Tetapi apabila memikirkan nama Haziqah yang sudah mula 
menjadi sebutan akibat fitnah yang tersebar beberapa bulan yang lalu, 
Melati terasa sedikit gembira. Sekurang-kurangnya Haziqah tidak 
sudah menjadi kebanggaan anak-anak penduduk kampung lagi. 

"Assalamualaikum kak," sapa Haziqah apabila dia sudah tiba di 
hadapan tangga tempat Melati berdiri. 

"Hoi, kau buat apa datang rumah aku ni?" 

"Mak suruh hantar makanan ni untuk Kak Ati dan makcik." 
Haziqah menjawab perlahan. 

"Kan aku dah cakap, jangan jejakkan kaki kau kat tanah bapak 
aku ni. Kau pekak ke? Tak paham bahasa!" Melati menjerit kuat. 

Haziqah terkejut. Sewaktu kecil-kecil dahulu, dia amat takut 
dengan Melati yang tiga tahun lebih tua daripadanya. Haziqah ingat 
lagi wajah bengis Melati yang memaki hamunnya sewaktu menerima 
berita pertunangannya dengan Yusri. Haziqah dituduh sebagai 
perampas. 

"Dasar keluarga tak tahu malu! Ayah aku dahlah mak kau 
rampas. Lelaki yang aku suka pun kau nak jugak. Perempuan dalam 
keluarga kau memang semuanya tak berguna!" Cercaan Melati suatu 
masa dulu bagaikan berdesing di telinganya. 

"Hoi, yang kau tercegat macam tiang buruk tu kenapa? Pergi 
balik!" jerit Melati. 

"Err...Kak Ati..." 

"Jangan panggil aku kakaklah. Aku bukan kakak kau dan aku tak 
ingin ada adik macam kau. Perampas!" 

Haziqah terdiam sejenak. Kata-kata Melati mengguris 
perasaannya. Selama ayah kandung Melati meninggal dunia, Melati 
dan Mak Senah tidak pernah menunjukkan tanda-tanda mahu 
berdamai. Pelbagai tuduhan dilemparkan apabila terserempak 
dengannya. Tapi kenapa? Adakah ayah Melati pernah berkahwin 
dengan emak? Kalau ya, kenapa aku tidak pernah tahu? 
"Sudahlah. Jangan nak termenung kat sini pulak. Pergi balik!" 



"Mak Ziqa kirim lauk untuk akak dengan makcik," ucap Haziqah 
lagi penuh berhati-hati. Tangan kanannya menghulurkan mangkuk 
berisi kari ayam dan sayur kangkung goreng. Namun, Melati hanya 
mencebikkan mulutnya. Malah, mangkuk yang dihulurkan itupun tidak 
disambut. 

Haziqah mendengus kecil. Perlahan-lahan meletakkan mangkuk 
ke atas tanah. Kemudian kakinya mula melangkah untuk pulang. 

"HoL.aku tak naklah lauk keluarga kau ni! Entah-entah ada 
racun dalam tu!" Melati berkata kuat. 

Haziqah tidak menghiraukan kata-kata Melati. Dia terus berjalan. 
Kalau diikutkan hati, dia tidak mahu langsung datang ke situ. Tetapi, di 
atas arahan ibunya, dia terpaksa menurut. Tambahan pula itu sahaja 
caranya untuk dia berbaik-baik semula dengan emaknya. 

"Dasar perempuan kotor! Patutlah Yusri tu tinggalkan kau! Dah 
tak suci pun ada hati nak berkahwin dengan orang kaya. Kau ingat 
dengan cara tu, nama kau akan kembali bersih? Jangan haraplah 
Ziqa!" 

"Kak Ati jangan hina maruah Z i q a ! " jerkah Haziqah sambil 
berpaling. 

"Apa tak betul ke kata-kata aku tadi?" 

"Sudahlah. Malas Ziqa nak layan Kak Ati. Merepek tak sudah- 
sudah!" ucap Haziqah dan terus berlalu pantas. 

"Perempuan miang! Mak dengan anak sama aje." 

Telinga Haziqah sempat mendengar sumpah seranah yang 
dilontarkan oleh Melati berserta balingan di belakangnya. Pasti Melati 
sedang melambakkan lauk pemberian ibunya ke tanah seperti selalu. 


"KENAPA dengan kau ni, Ati? Terpekik-pekik tak tentu pasal ni?" Sayup- 
sayup Haziqah terdengar suara Mak Senah memarahi Melati. 

"Ni hah, mak. Keluarga tak tahu malu tu, hantar lauk lagi," jawab 
Melati. 

"Alah. ..biarkan ajelah kat situ. Yang kau sibuk-sibukkan sangat 
tu, pasal apa? Nanti, pandailah ayam-ayam kita ni makan." 

Haziqah memanjangkan langkah. Hatinya dibalut rasa pilu yang 
dalam. Tanpa disedari, air matanya mengalir hiba. Sampai hati 
mereka! Bisik Hazigah. 


SAMPAI sahaja di rumah, Haziqah terus mengurungkan diri di dalam 
bilik. Dia mahu bersendirian. Memikirkan nasib diri yang sering 
diperkatakan oleh penduduk-penduduk kampung. 

"Nasib baik anak aku tak jadi kahwin dengan dia. Kalau tak, aku 
tak tahu apa akan jadi." Kata-kata ibu Yusri pula kedengaran. Begitu 
merobek hatinya. 



"Kau dah tak suci. Memang patut kau dihukum gantung tak 
bertali. Baru sesuai dengan keturunan kau!” 

Haziqah menekup telinganya. Dia menggeleng-geleng. Tidak 
tahan dengan tuduhan yang diterima. 

"Aku masih suci! Kenapa tak ada orang yang percayakan aku? 
Kenapa?" rintih Haziqah bersama tangisan. 

Perlahan-lahan Haziqah bangun. Pandangannya ditebar jauh ke 
tengah laman rumah yang kosong. Segala keindahan yang pernah 
dipuja bagaikan sudah hilang. Sepi dan hanya menambahkan 
kesayuan di hatinya. 

"Ayah! Betul ke ini dugaan untuk Ziqa?" Entah mengapa Haziqah 
terkenangkan arwah ayahnya, Hassan. 

"Tapi apa kelebihan yang ada pada Ziqa sehingga ALLAH 
menduga Ziqa sebegini? Ziqa tak mampu menanggungnya seorang diri 
ayah. Kalaulah ayah ada, mesti ayah tolong Ziqa, kan? Mesti ayah 
sokong dan tak tuduh Ziqa macam mereka?" Haziqah menundukkan 
wajahnya pula. 

"Mak. ..kenapa mak terlalu percaya dengan mereka? Mak sedar 
tak yang Ziqa memerlukan mak waktu ni. Tapi, mak tak faham! Ziqa 
telah difitnah mak. Semua yang dikatakan oleh orang kampung 
hanyalah fitnah semata-mata," luah Haziqah sendiri. 

Haziqah terjelepuk ke lantai bilik. Akhirnya dia terlelap di situ. 
Membiarkan kesedihan di hatinya pergi untuk seketika. 

^^IQA, kenapa berkurung aje dalam 

bilik tu?" suara Aminah yang kedengaran 
dari luar pintu bilik telah mengganggu 


tidur Haziqah. 

"Buka pintu ni Ziqa. Keluar cepat!" arah Aminah lebih kuat dari 


tadi. 


Pantas Haziqah menarik daun pintu biliknya. Dia hanya 
menunduk lesu. 

"Pergilah ke depan. Puan Yati dan Tuan Fuad datang tu," ujar 
Aminah pendek. 



"Kenapa mereka datang?" tanya Haziqah terkejut. 

"Jangan banyak tanya. Mak kata keluar. ..keluar!" ucap Aminah 
dan terus berlalu ke dapur. 

Haziqah membatukan diri. Petanda apa pula bekas majikan 
emaknya itu datang ke rumah? Mahu membawa perkhabaran apa 
agaknya? Tanya Haziqah di dalam hati. Aku telah diceraikankah? 
Haziqah cuba meneka-neka. 

"Bagus juga! Aku pun tak ingin menjadi isteri sesiapa lagi," bisik 
Haziqah bersungguh-sungguh. 

Tanpa menunggu lama Haziqah berjalan ke ruang tamu 
rumahnya. 

"Assalamualaikum makcik, pakcik," sapa Haziqah. 

Puan Haryati dan Tuan Fuad terkejut dengan teguran itu. Mereka 
memandang Haziqah sambil serentak menjawab salam. 

"Makcik apa khabar?" soal Haziqah sambil menghulurkan tangan 
lalu diciumnya tangan wanita itu. 

"Sihat. Alhamdulillah, umi sihat Ziqa! Kau pula apa khabar?" 
tanya Puan Haryati pula. Sempat mengusap kepala Haziqah yang 
bertudung. 

Haziqah terdiam. Umi? Begitu janggal perkataan itu menampar 
ke telinganya. 

"Ziqa sihat. Pakcik sihat?" Haziqah mengalihkan pandangan ke 
arah Tuan Fuad pula. 

"Janganlah panggil pakcik. Kita kan dah jadi keluarga. Panggil 
abah lebih mesra." 

Haziqah hanya membisu sambil tersenyum tawar. 

"Duduklah sini," pelawa Puan Haryati. Sejenak, dia 
memerhatikan tubuh Haziqah yang agak kurus. Wajah itu nampak 
cengkung. 

"Tak apalah. Ziqa duduk di sini aje," ucap Haziqah sambil duduk 
di atas lantai berhampiran kerusi yang diduduki oleh Tuan Fuad dan 
Puan Haryati. 

"Fakrul tak dapat datang. Dia ada kerja di pejabatnya." Puan 
Haryati memulakan perbualan. 

Haziqah hanya mengangguk tanda faham. Tindakannya itu 
membuatkan Puan Haryati rasa pilu. Dia tiba-tiba bangun lalu menuju 
ke arah Haziqah. Tubuh gadis itu dipeluk erat. 

"Umi minta maaf Ziqa. Umi tahu Ziqa terseksa. Umi tak sangka 
Fakrul sanggup buat Ziqa macam tu. Maafkan umi." Puan Haryati 
menangis. 

"Umi dah cuba nasihatkan Fakrul tapi dia tak mahu dengar. Umi 
tak tahu nak buat macam mana lagi Ziqa!" sambung Puan Haryati 
apabila tiada apa-apa respon daripada Haziqah. 

"Tapi, Ziqa jangan risau. Walau apapun yang berlaku, umi akan 
tetap menjaga Ziqa sebagai menantu umi. Percayalah." 



"Tapi, tak ada sesiapa pun yang percayakan Ziqa. Semua orang 
menganggap Ziqa gadis yang tak bermaruah. Ziqa tak tahu nak pergi 
mana lagi," balas Haziqah. Air matanya sudah gagal dibendung. Dia 
terus tersedu-sedu di bahu Puan Haryati. 

"Sabar Ziqa, sabar." 

"Ziqa tak buat perkara tu, umi. Ziqa bersumpah!" 

"Umi tahu. Umi percaya." 

"Tapi, mak tak percayakan Zlqa. Sue pun dah tak nak berkawan 
dengan Ziqa lagi. Begini ke caranya mereka menghukum Ziqa?" 

Puan Haryati terkedu mendengar luahan Haziqah. Dia kehilangan 
kata-kata. Dia memandang Tuan Fuad seolah-olah dengan cara itu dia 
dapat kekuatan untuk memujuk Haziqah. 

"Kalau diikutkan hati, Ziqa rasa macam nak lari! Biar Ziqa 
seorang yang tanggung semuanya. Tak perlulah mak turut difitnah 
oleh penduduk kampung. Tapi, Ziqa tak ada kekuatan. Ziqa tak sampai 
hati nak tinggalkan mak sorang-sorang kat sini," jelas Haziqah lagi. 

Waktu itu, Puan Haryati sudah melepaskna pelukan. Wajah 
lencun Hazigah begitu memilukan. 


"KAU nak lari sangat, pergilah!" Entah sejak bila Aminah berada di 
ruang tamu itu tidak pula disedari oleh Haziqah. 

Haziqah terus menunduk. Menelan kata-kata Aminah dengan 
perasaan sebak. Puan Haryati terus diam. Apatah Lagi Tuan Fuad yang 
memang sejak tadi tidak bersuara. 

"Kak Minah, tak baik cakap macam tu!" pintas Puan Haryati tiba- 

tiba. 

"Apa yang tak baiknya? Dia dah menconteng arang ke muka aku. 
Yang malunya siapa? Aku Yati! Aku yang malu berdepan dengan orang 
kampung!" 

"Tapi, Ziqa tak buat semua tu kak! Tak baik menuduh tanpa bukti 
yang kukuh.” Puan Haryati menyangkal. 

"Kalau dia tak buat, macam mana cerita tu boleh wujud?" ujar 
Aminah sambil meletakkan dulang berisi minuman di atas meja. 

"Fitnah orang, siapa yang tahu." Puan Haryati menoleh ke arah 
Haziqah. Kelihatan gadis itu sedang mengesat air matanya. Simpatinya 
semakin menebal. 

"Saya sebagai orang luar pun percaya dengan Ziqa. Kenapa akak 
yang lebih dekat dengan Ziqa tak mahu percayakan dia? Bukan ke 
Ziqa tu anak akak jugak!" 

"Aku tak ada anak macam dia!" 

"Mak!" Haziqah menjerit. Seolah-olah tidak percaya dengan kata- 
kata yang baru lahir dari mulut emaknya. 

"Tak payahlah kau panggil aku mak lagi. Aku tak ada anak 
macam kau!" pantas Aminah memotong. 



Haziqah terkedu di situ lama. "Kalau itu yang mak nak...Ziqa 
ikutkan. Ziqa akan keluar dari rumah ni. Sekarang jugak!" 

Puan Haryati dan Tuan Fuad tersentak dengan kenyataan yang 
baru didengari itu. Haziqah pula sudah berlalu meninggalkan ruang 
tamu. 

"Ziqa!” panggil Puan Haryati. 

Aminah hanya menunduk. Tidak langsung menghalang atau 
membantah tindakan anaknya. 

Tidak lama kemudian, Haziqah keluar bersama beg pakaiannya. 
Dia terus berjalan menuju kea rah Aminah dan duduk berteleku di 
hadapan ibunya. 

"Maafkan segala kesalahan Ziqa! Ampunkan dosa-dosa Ziqa dan 
halalkan makan minum Ziqa sepanjang hidup Ziqa di bawah asuhan 
mak!" luah Haziqah sambil memeluk kaki Aminah erat-erat. Tetapi 
tiada respon daripada Aminah. Wanita itu hanya mematungkan diri. 

"Ziqa pergi dulu, mak!" Haziqah bangun dan melangkah pergi. 

"Bang, macam mana ni? Takkan nak biarkan macam ni aje!" 
Puan Haryati gelisah. 

"Kita bawa Ziqa ke rumah kita, Yati. Abang rasa itu yang 
terbaik!" bisik Tuan Fuad ke telinga Puan Haryati. 

Wanita itu segera mengangguk setuju. 

"Pergi panggil Ziqa cepat! Kita balik sekarang!" 

"Macam mana dengan Kak Minah, bang?" 

"Kita biar marahnya hilang dulu. Nanti kita fikirkan jalan 
penyelesaiannya." 

Hanya beberapa saat sahaja, kereta Perdana V6 milik Tuan Fuad 
sudah menghilang dari halaman rumah Aminah. Mereka ingin 
mengejar Haziqah. 

Di dalam rumah, Aminah tiba-tiba saja gagal menahan sebak. Air 
matanya gugur tanpa disedari. Bagai menangisi pemergian Haziqah di 
dalam diam. Maafkan mak, Ziqa! Mak buat semua ni adalah untuk 
kebaikan kau. Maafkan mak! Semoga hidup kau akan lebih berbahagia 
selepas ni. 

F 

akrul mengecilkan kelopak matanya apabila fokus penglihatannya 
tertumpu kea rah seorang doktor yang sedang berjalan ke arahnya itu. 
Fakrul bingkas dari sofa yang tersusun rapi di ruang legar itu. 

"Apa khabar Rul? Lama tak dengar cerita? Kenal aku lagi tak?" 
Lelaki yang kelihatan segak dengan jubah putih di hadapannya 
mengukir senyuman. 

"Weh kau! Hampir tak kenal aku dibuatnya. Kau kata tadi, lambat 
sikit?" Fakrul menghampiri Amirul. 

"Aku handle satu kes suspek TiBi." 

"TiBi?" Fakrul seolah-olah terkejut. Tetapi, dia sudah sedia 
maklum dengan tugas Amirul yang terdedah dengan pelbagai kes dan 
penyakit. 

"Eh, jomlah kita ke kafe. Kita sembang panjang-panjang," Amirul 
mempelawa. 

"Kau kan on duty sekarang ni?" 

"Sekarang waktu rehat akulah. Takkan nak bekerja sepanjang 
hari sampai tak makan. Aku bukan macam kau!" jawab Amirul 
selamba. 

Fakrul hanya menjeling mendengar kata-kata sinis teman 
seuniversitinya itu. Sedangkan Amirul sudah ketawa terbahak-bahak 
apabila terpandangkan wajah Fakrul yang keruh. 

"Kau dan Radiah apa khabar?" Fakrul menyoal ketika mereka 
sudah selesai memesan makanan di kafeteria. 

“Well...as you see, aku sihat. Alhamdulillah, isteri aku pun sihat." 



"Baguslah. Tengok dari air muka kau pun aku dah dapat agak. 
Kalau tak sihat, tak sesuai pulak dengan status kau sebagai doktor, 
kan?" gurau Fakrul. 

"Eh, doktor pun manusia jugak. Ingat semua doktor wajib sihat 
ke?" ujar Amirul membetulkan kenyataan Fakrul itu. 

"Kau bila nak kahwin Rul? Takkan sampai sekarang pun kau tak 
dapat pengganti lagi?" 

Pertanyaan Amirul itu membuatkan Fakrul terpana seketika. Tak 
semena-mena Fakrul terbayang wajah Haziqah. Walaupun raut itu 
nampak samara-samar. 

"Kalau mengikut hukum, isteri yang ditinggalkan suami lebih dari 
tiga bulan tanpa memberi nafkah zahir dan batin maka isterinya itu 
layak meminta fasakh! Maka jika jatuh talak, isterinya itu tidak akan 
melalui tempoh edah." Fakrul teringat kata-kata yang pernah 
diucapkan oleh ustazah di sekolahnya dahulu. 

Dia tiba-tiba memikirkan kemungkinan yang berlaku padanya di 
atas kata-kata ustazahnya itu. Apakah perkahwinan aku masih sah? 
Fakrul tertanya-tanya sendiri. 

"Kau ni kenapa Rul? Tak sihat?" soalan Amirul amat 
memeranjatkan dan doktor itu berkira-kira untuk bangun memeriksa 
Fakrul. 

"Eh, tak adalah." 

"Habis tu yang kau tiba-tiba senyap aje. Kenapa?" 

"Tak ada apa-apa," jawab Fakrul pendek. 

Amirul hanya memerhati Fakrul. Lama dia begitu. Merenung 
teman yang kelihatan suram. 

"Apasal pandang aku macam tu?" giliran Fakrul pula bertanya. 

"Itulah kau. Asyik memikirkan kerja aje. Tengok tu, diri sendiri 
pun tak terurus," ujar Amirul sambil menyedut minuman bersusu di 
hadapannya. 

Keluhan Fakrul tercetus perlahan. Fikirannya mula tertumpu 
kepada Amirul. 

"Habis, kau rasa apa yang patut aku buat?" soalnya. 

"Kahwin Rul. Aku rasa itu aje ubatnya." 

Fakrul terseyum tawar. Lelaki yang baru mendirikan rumah 
tangga enam bulan lalu itu ditenung seketika. Kahwin? Begitu mudah 
temannya itu berkata-kata. Sedangkan ketika itu Amirul tidak tahu 
bahawa dirinya juga sudah beristeri. Cuma isterinya itu seolah-olah 
ada di dalam tiada. 

"Kau tu jual mahal sangat. Bukannya aku tak kenal kau. Sejak di 
universiti lagi, peminat kau ramai!" 

"Itu dulu! Sekarang dah lain." Tangan Fakrul bermain-main di 
hujung straw. Matanya juga tertumpu di situ. Wajah lembut Azura 
menerpa ke ingatannya lagi. Melenyapkan bayangan Haziqah secara 
tiba-tiba. 



"HELO..." suara di hujung talian kedengaran lagi. Mungkin menyangka 
di talian tiada sesiapa. 

"Helo, sayang! Tengah buat apa tu?" soal Fakrul. 

"Haa...apa halnya you telefon / malam-malam ni? Dah tak boleh 
nak tunggu hari esok ke?" soal Azura. 

Fakrul tersenyum. Dia tidak kisah cara percakapan Azura yang 
seolah-olah tidak mahu melayannya. 

"Cakaplah cepat! / mengantuk ni. Nak tidur," ucap Azura sedikit 
tegang. 

"/ rindu kat you. Kita jumpa ya? I ada hal nak bincang dengan 
you," luah Fakrul separuh berbisik. 

Fakrul ingin memberi kata putus. Dia ingin Azura menjadi surinya 
dalam masa yang terdekat. Dia tidak mahu perkahwinan mereka 
ditangguh-tangguhkan lagi. 

"Kan pagi tadi kita dah jumpa. Lagipun esok / ada hal kat 
Pahang." 

"You nak pergi Pahang? Berapa lama?" Fakrul mengeluh berat. 

"Tak tahu lagi. Mungkin dua atau tiga hari." 

"Kenapa tak beritahu /? At least, I boleh apply cuti. Kita ke 
Pahang sama-sama." 

"Tak apa. / dah book ticket. Esok / bertolak." 

"So...l tak boleh jumpa you ke malam ni?" 

"/ letih Fakrul. Tolonglah faham." 

"Azura, please... perkara ni penting. / kena beritahu you malam ni 
jugak." 

"Sorry, I nak tidur." Azura menengking kuat. 

"Azura. ..mak / dah tanya pasal kita. Please. ..I perlukan jawapan 
you malam ni jugak," desak Fakrul lagi. 

'7 masih fikirkan hal ni. Nantilah / berikan you jawapannya." 
Azura menjawab acuh tak acuh. 

"Sampai bila you nak / tunggu lagi? / dah tak boleh sabar. I love 
you so much...and you know thatl" luah Fakrul kuat. 

'7 knew that. But you must understand, Fakrul! I tak boleh 
serahkan hidup / pada you sesuka hati." Suara Azura sudah berbaur 
tidak senang. 

"Okeylah. / bagi you sedikit masa lagi. Tapi, jangan kecewakan 
hati /," kata Fakrul. 


"KAU masih ingatkan perempuan tu?" pertanyaan Amirul membuatkan 
lamunan Fakrul terhenti. 

"Siapa?" 

"Azura. Kau masih cintakan dia, kan?" Amirul mengulangi 
soalannya. 



"Rul, aku tahu Azura cinta pertama kau. Tapi, kalau dia dah tak 
suka kat kau, buat apa kau nak ingatkan dia lagi. Just wasting your 
time." Mata Amirul memandang tepat ke arah Fakrul yang kelihatan 
lesu. 

Seingatnya dahulu, Fakrul adalah lelaki yang menjadi pujaan 
ramai gadis seuniversiti. Apalagi yang Fakrul nak fikirkan? Pilih saja 
gadis yang lain! 

"Kau sendiri tahu, sejak dulu lagi, aku memang tak suka kau 
dengan Azura tu b ercouple. First impression aku masa baru kenal 
dengan dia pun, aku rasa dia bukan perempuan yang baik." Amirul 
mula berterus-terang. 

"Ah, itu cuma tuduhan orang. Kau tu yang suka sangat dengar 
cakap orang. Lagipun kau tak kenal Azura tu betul-betul." 

"Mata kau yang sebenarnya buta. Azura tu memang baik masa 
kau mula-mula kenal. Tapi, dia kena culture shock bila lama-lama 
terdedah kat Kuala Lumpur ni. Sebab tu Azura tu berubah hati." 

Fakrul diam membisu. 

"Lupakan dia Fakrul. Banyak lagi gadis yang lebih hebat daripada 
Azura yang boleh kau cintai. Setakat Azura tu, aku rasa sebesar jari 
kelingking pun kau tak rugi kalau dia pergi. Hah, kalau kau nak, aku 
boleh kenalkan. Kat hospital ni, ramai nurse yang cun dan muda-muda. 
Tak payahlah kau risau." 

"Alah kau ni, ada-ada aje." 

"Eh betul! Aku tak tipu kau!" 

Fakrul buat-buat ketawa. 

"Kau jangan ingat aku bergurau Rul." 

"Aku tahu. Engkau tu semuanya serius." 

"Kalau kau nak, aku boleh Diah carikan. Kat Kampung Sri Gambut 
tu ramai gadis yang cantik dan baik-baik. Aku pun ada kenal dua tiga 
orang kat sana. Ada seorang tu tak silap aku, baru aje kahwin tiga 
bulan lepas. Tapi kesian! Kerana fitnah, dia tak jadi kahwin dengan 
tunangnya. Lelaki yang berkahwin dengannya untuk menutup malu 
pun dah tinggalkan dia." 

"Kat mana?" pantas Fakrul bertanya. 

"Kampung Sri Gambut. Tempat Diah bertugas sekarang ni." 

Fakrul terpana. 

"ZIQA, kita dah nak sampai! Jom umi bawa Ziqa ke dalam." Pintu 
kereta di tempat duduk Haziqah dibuka. Berharap Haziqah menuruti 
kata-katanya. 

"Masuklah Ziqa! Buat macam rumah sendiri. Jangan malu-malu," 
ucap Puan Haryati lagi. Tuan Fuad sudah berlalu ke dalam rumah. 

"Ziqa duduklah dulu. Umi nak ke dapur. Nanti umi siapkan bilik 
untuk Ziqa. Beg baju Ziqa tu, letakkan kat tepi dinding tu. Nanti umi 
suruh Faremi angkatkan." 

"Tak payahlah susah-susah umi. Ziqa ni macam menyusahkan 
aje." Haziqah merendah diri. 

Puan Haryati sekadar tersenyum. Dia hanya berdiri di sisi 
Haziqah. Faremi yang baru tiba di ruang tamu itu sedikit terkejut 
dengan kehadiran Haziqah. Seingatnya, abah dan umi hanya 
memberitahu tentang pemergian mereka ke Kampung Sri Gambut. 
Tidak pula dinyatakan bahawa Haziqah akan tinggal bersama mereka. 

"Hah, Mie... pergi salam dengan Kak Ziqa tu. Kejap lagi bawak 
beg KakZiqa masuk ke dalam bilik," arah Puan Haryati. 

"Bilik yang mana umi? Kat atas ada tiga bilik aje. Bilik umi 
dengan abah, bilik Mie dengan bilik..." Faremi teringatkan bilik Fakrul. 
Kemudian dia mengangguk tanda faham. 

Faremi menuju ke arah Haziqah. "Akak apa khabar?" Faremi 
sekadar berbasa-basi. 

"Sihat." 

Haziqah berasa kaku seketika. Sejak di dalam kereta, hatinya 
berbaur-baur. Betulkah tindakannya menurut kata-kata Puan Haryati 
dan Tuan Fuad supaya tinggal bersama mereka? 

Apabila sudah tiba di banglo yang agak mewah itu, Haziqah 
terasa menyesal pula. Bagai terbayang-bayang wajah Aminah yang 
ditinggalkan keseorangan. 

"Kenapa Kak Ziqa datang ke rumah kita, umi? Berapa lama dia 
akan tinggal kat sini?" soal Faremi ketika Puan Haryati sedang sibuk di 
dapur. 



"Mie tengok dari air muka Kak Ziqa tu macam ada masalah aje. 
Kenapa?" Faremi terus bertanya walaupun soalannya tadi belum lagi 
berjawab. 

"Umi rasa Kak Ziqa kau tu akan tinggal lama di sini. Umi pun tak 
pasti!" 

"Tinggal kat bilik along ke?" 

"Habis? Takkan nak suruh dia tinggal kat bilik kau?" 

Faremi tersengih. 

"Kak Ziqa tu isteri along kau. Apa salahnya seorang isteri tinggal 
sebilik dengan suaminya." 

"Tapi. ..umi bukan tak tahu dengan sikap along tu. Asyik naik 
angin aje. Kalau dia tahu Kak Ziqa tinggal sebilik dengannya lagilah dia 
marah." 

"Umi harap semuanya akan berubah Mie," kata Puan Haryati 
penuh mengharap. 


"UMI harap Ziqa akan selesa tinggal di sini. Kalau Ziqa perlukan apa- 
apa, beritahu aje pada umi," ujar Puan Haryati sambil menarik tangan 
Haziqah menuju ke katil. 

Gadis itu tidak banyak bicara. Dia lebih suka memerhati ruang 
kamar yang hening dan agak luas itu. Dia bagaikan terlupa rumah itu 
juga kepunyaan Fakrul. 

"Ziqa berehatlah dulu. Kejap lagi nak solat, panggil umi. Nanti 
umi bagi sejadah dan tunjukkan arah kiblat," kata Puan Haryati mesra. 
Haziqah hanya mengangguk. 

L EWAT malam itu, Fakrul balik dengan riak-riak keletihan. 
Kepulangannya disambut oleh Puan Haryati dan Tuan Fuad. 
Mereka memang menunggu kepulangan Fakrul sejak dari tadi lagi. 
"Umi dan abah nak bercakap dengan kau sekejap, Rul. Ada 
perkara penting yang perlu kami beritahu!" Puan Haryati bersuara 
sedikit tegas. 

Jam di dinding ruang tamu sudah menunjukkan ke angka 11.00 
malam. Namun, Puan Haryati dan Tuan Fuad kelihatan masih segar. 

"Duduk di sini dulu. Dengar apa yang kami nak cakapkan!" arah 
Puan Haryati lagi. 

"Penting sangat ke? Mata Rul dah ngantuk ni. Esok ajelah kita 
bincang," soal Fakrul sambil merenung umi dan abahnya bersilih ganti. 
"Tak. Ini soal kehidupan kau dan..." 

"Ziqa? Tak habis-habis dengan Ziqa! Rul dah bosan tau tak? 
Setiap hari asyik dengar nama dia aje," pinta Fakrul pantas. 

"Tak elok menengking tak tentu pasal, Rul! Cuba dengar dulu 
apa yang kami nak cakapkan ni?" tegur Tuan Fuad pula. 

"Esok ajelah abah. Rul nak tidur." Tanpa menunggu lama, Fakrul 
terus melangkah meninggalkan ruang tamu. 



SELESAI mengerjakan solat Isyak, Haziqah duduk berteleku di atas 
sejadah menghadap kiblat. Dia turut berzikir dan berdoa agar segala 
penderitaannya akan berakhir. Ruang bilik tidur itu pula memang 
sengaja dibiarkan malap untuk mendapatkan solat yang khusyuk. 

Namun, keadaan itu terganggu apabila tiba-tiba tombol pintu 
bilik itu ditarik dari luar. Haziqah berpaling. Lantas dia terpandang 
sekujur tubuh yang sedang berdiri tegak di hadapan pintu yang 
terbuka luas. 

"Siapa?" tanya Haziqah pendek. 

Tiada jawapan yang diterima. Tubuh itu sudah menapak ke 
dalam bilik dan kemudian memetik suis lampu. Bilik menjadi terang- 
benderang. Haziqah terkejut. Wajah itu cukup dikenali. Ya, ALLAH! 
Kenapa aku boleh terlupa tentang lelaki itu? 

"Apa kau buat kat dalam bilik ni? Siapa suruh kau datang dan 
tinggal kat sini?" sergah Fakrul memeranjatkan Haziqah. 

Gadis it uterus berdiri tegak menghadap tubuh Fakrul yang kian 
mendekat. 

"Kau keluar!" Tiba-tiba Fakrul menjerit dengan kuat. 

Haziqah terkedu. Terasa menggeletar seluruh urat sarafnya. 
Tubuhnya juga bagaikan menggigil. Sungguh, dia tidak tahu bilik yang 
diduduki itu adalah bilik Fakrul. 

"Entah apa lagi yang kau nak? Tak cukup lagi ke kau menyeksa 
hidup aku, hah?" 

"Saya tak tahu bilik ni bilik awak." Haziqah mendapat kekuatan 
untuk bersuara. 

"Sudah! Pergi keluar!" tengking Fakrul. 


PUAN HARYATI dan Tuan Fuad muncul di hadapan pintu bilik. Turut 
bersama mereka ialah Faremi. Masing-masing nampak kalut dan resah. 

"Siapa yang suruh umi bawa perempuan ni ke sini? Siapa yang 
bagi dia tinggal kat dalam bilik Rul ni?" jerkah Fakrul dengan nafas 
yang turun naik. 

Puan Haryati berjalan mendapatkan Haziqah. Gadis itu sekadar 
menundukkan wajah. Takut dengan tengkingan Fakrul yang seolah-olah 
dirasuk hantu. 

"Rul! Dengar cakap umi dulu!" 

"Umi ni tak habis-habis nak mengatur hidup Rul. Tak cukup lagi 
ke apa yang Rul dah buat untuk memuaskan hati umi? Rul ikut cakap 
umi untuk berkahwin dengan perempuan ni sedangkan umi tahu yang 
Rul tak cintakan dia." Jari telunjuk Fakrul tertuju ke arah Haziqah. 

Gadis yang masih bertelekung itu hanya membisu. Kata-kata 
Fakrul bagaikan satu tamparan yang hebat. 

"Along, bertenang! Jangan menjerit-jerit macam tu," pujuk 
Faremi. 



"Kau senyap Mie! Pergi balik ke bilik kau! Kau jangan masuk 
campur dalam urusan along." 

Faremi terkesima. Melihatkan anak mata Fakrul yang 
mencerlang, terus menambahkan kegusaran. Perlahan-lahan Faremi 
berundur. 

"Kau, pergi berambus! Aku tak nak tengok muka kau kat sini!" 
tempik Fakrul terus-terusan. 

Haziqah hanya menunduk. Dia rasa bersalah kerana pergaduhan 
itu melibatkan dirinya. Dia menuju ke beg pakaian dan segera 
bergerak untuk beredar dari bilik itu. 

"Kau dah melampau Fakrul! Sanggup kau menengking isteri kau 
macam tu?" celah Puan Haryati tiba-tiba. 

"Dia bukan isteri Rul!" 

"Habis, kau ingat Ziqa tu apa?" 

"Dia perempuan kotor!" 

Spontan tangan Puan Haryati melayang ke muka Fakrul. Dia 
begitu marah dengan cercaan Fakrul itu. 

Fakrul terus terdiam. Puan Haryati yang sedang memandangnya 
turut terdiam. Sedangkan ketika itu, Haziqah sehabis daya menahan 
sebak. 

"Kau dah melampau Fakrul! Kalau Ziqa perempuan yang tak 
baik, umi pun tak akan fikir untuk jodohkan kau dengan dia. Ini. ..belum 
apa-apa lagi kau dah tuduh dia macam-macam. Macam mana kau 
boleh kata macam tu? Cuba kau cakap?" 

Kemarahan Fakrul masih belum reda. Kata-kata Puan Haryati 
datang berulang-ulang ke telinganya dan akhirnya menusuk ke dalam 
hati. Tanpa menunggu lama, dia beredar dari situ. Tangannya pantas 
mencapai kunci kereta. 

"Fakrul!!!" Panggilan Tuan Fuad tidak dihiraukan. Dia ingin 
berada jauh dari rumah itu. Tapi ke mana? 

LUDAHLAH Kak Ziqa. Janganlah ambil 


j^Hj hati dengan kata-kata along tu. Angin 

IMWi along memang macam tu. Bila dia dah 

okey nanti, baliklah dia." Faremi cuba memujuk kakak iparnya. 

"Janganlah menangis kak." 

"Mana ada akak menangis," naif Haziqah. 

"Akak tak kenal perangai along yang sebenar-benarnya. Lama- 
lama nanti, akak akan faham. Mie yakin!" 

"Entahlah. Akak tak tahu nak ke mana lagi." 

"Akak kan isteri along! Walau apapun yang terjadi, akak kena 
tinggal dengan along." 

"Akak tak nak." 

"Bersabarlah kak. Mie yakin satu hari nanti, along akan 
berubah," pujuk Faremi sambil bangun dan keluar dari bilik itu. 

Haziqah melepaskan keluhan yang berat. Dia memerhatikan 
bintang-bintang di langit yang berkelip perlahan. Pandangannya mula 
kabur. Di manakah perginya kekuatanku? Mak, Ziqa rindukan mak! Hati 
Haziqah mula dipagut rasa sayu. Perlahan-lahan dia menekup 
wajahnya dan tanpa disedar, dia menangis sendirian. 


KETUKAN bertalu-talu di pintu membuatkan Amirul yang baru hendak 
melelapkan mata tersedar. Amirul bingkas. Pelik juga! Takkanlah 
isterinya Radiah pulang ke rumah lewat malam sebegitu. Malah, baru 
sekejap tadi mereka berbual-bual di telefon bagi melepaskan rindu 
kerana sudah hampir dua minggu mereka tidak berjumpa di atas 
kesibukan tugas masing-masing. 

Lantas Amirul mempercepatkan langkah. Mengintai di lubang 
kanta yang terdapat pada permukaan pintu sebelum membuka pintu 
yang terkunci itu. 

"Mirul! Aku menganggu kau ke?" tanya Fakrul dengan suara 
yang hampir tenggelam timbul. 

Amirul menggeleng. Dia hairan dengan kemunculan Fakrul yang 
tiba-tiba. 

"Aku ada masalah!" Fakrul menjelaskan tujuannya. 

"Masuklah dulu," pelawa Amirul. 

Fakrul terus melabuhkan punggungnya di sofa di ruang tamu 
rumah itu. 



"Aku ke dapur kejap!" 

"It's okay. Aku tak haus." 

Mendengarkan kata-kata itu, Amirul kembali duduk di hadapan 
Fa kru I. 

"Kenapa Rul? Ada apa-apa yang tak kena ke?" 

“Yupp." 

"Sampai dah tak boleh tunggu hari esok?" 

Fakrul mengangguk. 

"Okey. Ceritalah. Nampak macam masalah besar aje." 

Fakrul mengangguk lagi tanpa sepatah kata. 

"Flaa... ceritalah. Nak tunggu apa lagi?" tanya Amirul tidak sabar. 
Waktu itu, Fakrul dilihatnya masih gelisah. Malah, keadaan fizikal lelaki 
itu nampak tidak terurus. 

"Aku ada masalah Mirul. Aku nak kau tolong aku!" 

"Ya. Aku tahu kau ada masalah. Tapi kau tak cakap lagi apa 
masalah kau. Macam baru bergaduh dengan bini aje! Geli hati aku," 
ujar Amirul sambil ketawa mengekek. 

“Come on Mirul! This is not the time to make jokes. Fikiran aku 
betul-betul buntu sekarang ni dan aku perlukan bantuan aku," luah 
Fakrul sambil memicit jari-jemari yang terasa lenguh. Kebiasaan yang 
dilakukan apabila fikirannya sedang kacau-bilau. 

“Okay, tell me! What is your problem?" 

Tubuh Fakrul disandarkan ke kerusi. Kemudian, wajah rakannya 
ditenung sejenak. 

"Sebenarnya..." Fakrul yang mula mendapat kekuatan untuk 
bersuara, tiba-tiba sahaja tidak jadi meneruskan ayat. Macam mana 
nak mula ni? 

"Sebenarnya apa?" Amirul mula menggertak. 

"Aku dah kahwin!" 

Mendengarkan kata-kata itu, Amirul terus memandang tepat ke 
wajah Fakrul. Dahinya berkerut. 

“What?” 

"Sebenarnya aku dah kahwin, Mirul." 

Kali ini, ucapan Fakrul itu betul-betul membuatkan Amirul yakin 
yang dia sebenarnya tidak bermimpi. 

"Kau dah kahwin?" Amirul menyoal meminta kepastian lagi. 

Fakrul mengangguk berkali-kali. 

"Tipulah. Kalau kau dah kahwin, kenapa kau tak cerita kat aku 
pagi tadi?" kata Amirul sambil ketawa. 

"Aku. ..aku. ..aku bingung! Aku buntu!" kata Fakrul lalu bangun 
menuju ke beranda rumah. Amirul turut mengatur langkah menuju ke 
situ. 

"Kau serius ke, Rul?" 

"Aku nampak macam bergurau ke?" 

"Siapa perempuan tu?" 



Fakrul melemparkan pandangan ke hadapan. Pemandangan dari 
rumah Amirul yang terletak di tingkat 7 Apartmen Seri Mewangi 
nampak begitu indah. Namun, keindahan itu langsung tidak 
memberikan ketenangan kepadanya. 

"Kau ni biar betul, Rul! Aku macam tak percaya aje yang kau dah 
kahwin." 

"Kenapa pulak?" 

"Orang yang baru kahwin, mukanya tak macam kau sekarang ni. 
Untuk pengetahuan kau, orang yang baru kahwin mesti ceria, happy 
dan macam-macam lagi. Ini, tengok rupa kau aje. ..buat aku tak 
percaya langsung.” Tiba-tiba Amirul ketawa kecil. 

Fakrul hanya diam. Tidak berminat untuk sama-sama ketawa. 

"Okey...okey... kalau betul kau dah kahwin, siapa perempuan tu?" 

"Haziqah!" 

"Haziqah? Macam biasa dengar nama tu." 

"Perempuan yang kau cakap tinggal kat Kampung Sri Gambut 
pagi tadi. Kau ada ceritakan kisahnya pada aku masa kita jumpa tadi." 

“You mean Ziqa? Your wife is Ziqa?" 

Fakrul mengangguk. 

"Jadi. ..kaulah..." 

"Akulah lelaki yang tinggalkan dia selepas majlis akad nikah kami 
selesai." 

"Ya ALLAH! Kenapa aku tak boleh agak yang kau adalah lelaki tu? 
Rul, apa yang kau buat ni?" Amirul menyoal dengan nada tidak 
percaya. 

"Buat apa?" 

"Kau tinggalkan Ziqa sampai dia difitnah dengan lebih teruk, kau 
tahu tak? Kenapa kau buat macam tu?" 

"Ah, itu dah tak penting Mirul. Sekarang ni, aku ada masalah 
yang lagi besar!" potong Fakrul sehingga Amirul yang baru beremosi 
terdiam seketika. 

"Apa masalahnya?" 

"Ziqa dah ada kat rumah aku sekarang ni. Aku tak tahu sama 
ada umi aku yang bawa balik atau dia yang datang sendiri. Sekarang 
ni, dia ada kat dalam bilik aku." 

"Ziqa ada kat rumah kau. So.. .apa masalahnya?" 

"Aku tak suka! Aku benci tengok muka dia." 

Amirul tiba-tiba ketawa besar. 

"Kenapa kau ketawa?" tanya Fakrul hairan. 

"Kau ni bodohlah Rul! Cuba kau cakap kat aku, apa sebabnya kau 
tak sukakan Ziqa?" tanya Amirul sambil menepuk-nepuk bahu 
rakannya itu perlahan. 

Bibir Fakrul dirapatkan. Soalan yang baru diajukan oleh Amirul, 
berlegar-legar dalam otaknya. Mencari jawapan yang sesuai untuk 
soalan yang ditanya. 

"Weh, kenapa?" 



"Aku nak tumpang tidur kat rumah kau sementara waktu ni, 
boleh tak?" 

Amirul menjungkitkan keningnya. Permintaan yang dirasakan 

pelik. 

"Kalau aku kata tak boleh, kau mesti nak tumpang jugak, kan?" 
Fakrul hanya senyap. 

"Okey, kau boleh tidur sini tapi aku nak tahu sebab apa kau tak 
sukakan Ziqa?" 

‘Tm tired. I need to rest." Fakrul menukar topik menyebabkan 
Amirul mematikan niat untuk bertanya lebih panjang. 

M AK SENAH merenung rumahnya yang sunyi. Pintu dan 
tingkap masih tertutup rapat. Dia menyandarkan cangkul 
dan sabit di tiang rumahnya. Selepas membasuh kaki yang 
kotor bersalut lumpur, Mak Senah menolak pintu rumahnya. 
"Eh, dah bangun ke belum budak Melati ni?" bebel Mak Senah 
sendirian. 

Ruang tamu masih belum berkemas. Kain baju yang sudah 
kering, belum dilipat lagi. Hanya dibiarkan berlonggok di atas kerusi. 
Sah, budak ni masih tidur! Mak Senah melangkah laju ke bilik Melati. 
Anak daranya itu masih berselimut di atas katil biarpun remang pagi 



telah jauh merangkak pergi. Melati tidur dengan nyenyak sehingga 
tidak menyedari kehadiran Mak Senah di situ. 

"Astaghfirullahalazim...Ati! Hoi bangun! Apa nak jadi dengan kau 
ni? Mak pesan apa pada kau pagi tadi?" Mak Senah menggoyangkan 
tubuh Melati. 

"Hisy...anak dara seorang ni memang tak boleh diharap betul," 
sambung Mak Senah lagi. 

Melati membuka kelopak matanya malas. Suara lantang Mak 
Senah telah mengejutkannya dari tidur. 

"Bangun Ati! Matahari dah tegak atas kepala. Kau masih lagi 
berlingkar kat atas katil ni. Apa nak jadi dengan kau ni, Ati?" ulang Mak 
Senah kuat. 

"Alah mak ni, bising ajelah." Melati mengetap gigi. 

"Manalah mulut mak tak bising. Kau tu anak dara, Ati! Tak elok 
kalau tidur sampai ke tengah hari. Zaman mak dulu, subuh-subuh lagi 
dah bangun. Jangan harap nak tidur lagi bila dah bangun pagi tu." 

Mak Senah terus menuju ke tingkap bilik. Daun tingkap yang 
masih terkunci, ditolaknya perlahan. Cahaya matahari yang terik mula 
menerjah masuk. Angin yang datang terasa hangat dan suam. Melati 
mengerutkan dahi. Matanya terasa perit dengan cahaya itu. 

"Kau ni tak pernah nak menyenangkan hati mak. Patutlah tak 
ada lelaki yang nakkan kau! Pemalas!" bising Mak Senah lagi. 

Melati mencebik. Dia bangkit dan mula menyusun bantal-bantal 
yang bersepah di atas katil. Selimut yang masih menutupi tubuhnya, 
ditarik dan dilipat. 

"Mulut mak ni tak habis-habis membebel perkara yang sama. 
Dulu, masa orang datang meminang Ati, kenapa mak tak nak terima?" 

"Kau nak ke bersuamikan nelayan macam ayah kau tu? 
Pendapatan tak menentu hala. Dah tu, hidup tak terurus, ada hati nak 
kahwin dua." Mak Senah seolah-olah melepaskan kemarahannya. 

Melati hanya selamba. Dia turun dari katil. 

"Pendapatan tak menentu hala pun, dapat jugak beli tanah untuk 
mak. Bila ayah meninggal, pandai pulak mak tuntut hak mak daripada 
isteri kedua ayah tu." Melati menjawab tanpa menghiraukan Mak 
Senah yang sedang marah. 

"Eh, kau ingat mak ni bodoh? Mak isteri pertama tahu. Semua 
tanah tu sepatutnya milik mak." 

"Tapi, ayah hanya namakan sebahagian saja tanah tu atas nama 
mak. Yang selebihnya milik isteri kedua ayah tu..." kata Melati sambil 
duduk di birai katil. 

"Yang kau macam nak berpihak pada isteri kedua ayah kau tu 
kenapa?" marah Mak Senah. 

Melati tersengih. "Tak adalah. Eeee...mak ingat Ati ni hairan 
sangat harta-harta tu. Huh! Benci lagi ada. Tambah-tambah bila 
terpandang Ziqa tu. Rasa macam nak humban dia kat dalam laut. Biar 
mati macam ayah!" 



Mak Senah terdiam. Terkenangkan arwah suaminya yang telah 
lama meninggal dunia akibat mati lemas semasa menangkap ikan di 
laut. 

Sejurus selepas Mutalib meninggal dunia, madunya telah dihalau 
keluar dari kampung itu. Hasil perkahwinan arwah Mutalib dan madu 
Mak Senah, anak pertama pasangan itu selamat dilahirkan dan diberi 
nama Siti Haziqah. Dan kini, madu Mak Senah sudah menghilangkan 
diri. Sebelum itu, dia sempat menyerahkan Haziqah kepada Aminah. 
Kecoh satu kampung bercerita perihal kejadian itu. 

Aminah yang masih membujang ketika it uterus mengambil 
keputusan untuk berkahwin. Siapa yang tahu bahawa Hassan, adik 
Mutalib sendiri sudi memperisterikan wanita itu. Alasannya Siti Haziqah 
adalah ahli keluarga mereka juga. 

"Kenapa mak senyap?" 

Mak Senah segera menggeleng. 

"Kau bila nak mula bekerja?" soal Mak Senah tidak lama 
kemudian. Cuba mengalih topik. 

"Malaslah." Melati mencebikkan bibir. 

"Ati, mak ni semakin hari, semakin tua. Dah tak ada kudrat nak 
cari duit untuk kita dua beranak." 

"Alah, satu hari nanti, mesti ada orang kaya yang meminang Ati 
ni. Mak jangan risaulah." Melati tersenyum dengan angan-angannya. 

"Sudahlah Ati. Jangan nak berangan! Kau tu, SPM pun tak lulus. 
Takkan ada orang kaya yang nak pandang kau kalau kau sendiri tak 
berusaha menonjolkan diri kau tu," sindir Mak Senah. 

Senyuman Melati tiba-tiba hilang apabila ibunya seolah-olah 
memperkecil-kecilkan keupayaannya. 

"Mak ni.. .semua tak boleh. Orang nak berangan sikit pun tak 
boleh." 

"Kau sedar sikit Ati. Kat kampung kita ni, dah tak ada lelaki yang 
sesuai dibuat suami. Dulu, Yusri tu ada tapi kau yang tak pandai 
menggunakan peluang. Alih-alih, si Ziqa tu yang dipandangnya." 

Mendengarkan nama Haziqah membuatkan Melati naik 
menyampah. Tiba-tiba dia rasa meluat. 

"Mak...Ziqa tu pakai minyak senyonyong. Sebab tu, Yusri tak 
dapat bezakan Ati ni lagi cantik daripada Ziqa!" luah Melati geram. 

Mak Senah tersenyum. Hati Melati sekeras hatinya. Amat 
pantang jika barang milik sendiri dirampas oleh orang lain. 

"Tapi, apa yang nak dihairankan sangat? Yusri kan tak jadi 
kahwin dengan Ziqa. Ati masih ada peluang..." sambung Melati penuh 
harapan. 

ii 


I I ACAM MANA? Boleh terima syarat 

jj^Hj prinsipal saya?" Gadis di hadapan Fakrul 

MHB dan Stephen bertanya sambil 

memandang sekilas ke wajah anak muda yang masing-masing kemas 
berbaju kemeja itu. Stephen menoleh ke arah Fakrul. Lelaki itu hanya 
senyap sejak tadi. Pantas Stephen menyiku lengan Fakrul 
menyebabkan lelaki itu tersentak. 

"Kenapa?" 


"Kau ni.. .termenung ke apa?" soal Stephen pelik. 

Gadis yang berada di hadapan mereka hanya tersenyum. Fakrul 
segera melepaskan keluhan. 

"Kalau nak termenung, bukan sekarang waktunya, okey. Tunggu 
dah sampai Office nanti." 

"Sorry..." ucap Fakrul. 


"Awak berdua berbincanglah dulu. Saya nak ke ladies sekejap." 
Gadis itu bangun. Sengaja memberi peluang kepada kedua-dua anak 
muda itu untuk berbincang sebelum membuat keputusan. 

"Kau fikirkan apa, Rul? Dari tadi aku nampak kau macam bukan 
dengan kami," tanya Stephen sambil menyedut minuman sejuk di 
hadapannya. 


Fakrul mengeluh lagi. Matanya meliar ke ruang restoran yang 
agak lenggang pagi itu. 

"Kalau kau tak sihat, kenapa kau datang kerja? Mintalah cuti. Aku 
boleh handle appointment ni." Stephen menambah. 

Fakrul senyap. Masih memikirkan masalah yang menimpa 
hidupnya. 


"Kita ni sedang bekerja. Jangan campur adukkan hal peribadi 
dengan hal kerja.," nasihat Stephen lagi. 

Fakrul pantas meneliti butir-butir perjanjian. Helaian kedua 
perjanjian diselak dan diteliti lama. 

"Semua syarat ni biasa-biasa aje. Kat mana-mana projek pun aku 
jumpa butir-butir yang sama." Fakrul menghulurkan fail itu kepada 


Stephen semula. 



"Jawapan kau macam tak ada perasaan aje nak menguruskan 
projek ni! Kenapa? Sebab pegawai tu seorang perempuan?" Stephen 
meneka. 

Fakrul tidak menjawab. Hanya menjungkitkan bahunya. Gadis itu 
tiba di meja semula. 

"Okeylah Cik Nancy. Kami dah berbincang dan rasanya semua 
syarat ni kami boleh terima." 

Stephen memandang tepat gadis hitam manis di hadapannya 
itu. Biarpun Nancy berbangsa Cina, namun kulitnya nampak sedikit 
gelap. 

"Kalau macam itu, bila agaknya projek pembinaan resort tu 
boleh dimulakan?" soal Nancy ingin tahu, loghat Cinanya masih 
kedengaran. 

Stephen menoleh ke arah Fakrul. Meminta Fakrul memberikan 
jawapan. 

"Buat masa ni, saya masih mengendalikan sebuah projek di 
Sungai Besi. InsyaALLAH projek tu dalam proses nak menamatkan fasa 
akhir. Jadi, projek pembinaan resort ni, mungkin akan dimulakan 
selepas projek kat Sungai Besi tu tamat," jawab Fakrul serius. 

Stephen hanya mendengar. Wajah Nancy sejak tadi menjadi 
perhatiannya. 

"Kalau macam tu, saya minta diri dululah. Saya ada urusan lain 
lagi ni." 

Stephen dan Fakrul bangun serentak. 

"Oh ya, kertas perjanjian tu, Encik Stephen boleh serahkan 
pada saya sebelum projek dimulakan." Nancy mengukir senyum. 

Stephen membalas senyuman itu, sedangkan Fakrul hanya 
selamba. Fakrul kembali duduk. Air yang masih berbaki disedut 
perlahan. 

"Kau ni Rul, makin lama Puan Chan mengupah kau makin 
bankrupt\ah perempuan tu tak lama lagi." 

"Kenapa pulak?" 

"Dengan klien pun kau buat muka macam tu. Cubalah 
manis-maniskan muka tu sikit. Kalau klien tak tahan, tender pun tak 
datang, kau tahu tak?" 

Fakrul buat-buat tidak mendengar. 

B ALKONI yang hanya diterangi cahaya lampu antik yang samar- 
samar seolah-olah menampakkan lagi keindahan Bandar Subang 
Jaya yang sunyi ditemani malam. Fakrul mengeluh berat. 
Menyedari sudah hampir seminggu lamanya dia berada di apartmen 
milik Amirul. Namun, tiada apa-apa perubahan yang dirasakan. 
Hidupnya masih sama. Dikelilingi masalah yang belum selesai. 

"Kasihan Ziqa! Berdosa seksa isteri kau macam tu, Rul!" kata 
Amirul sambil menghampiri rakannya yang sejak tadi menongkat dagu. 

"Takkan selama-lamanya kau nak biar hidup kau tak terurus 
macam ni. Kalau terus-terusan begini, alamatnya satu masalah pun 
takkan selesai." 

"Entahlah Mirul. Kalau ikutkan rasa hati, aku tak nak hidup aku 
macam ni. Tapi. ..entahlah." 

Sambil menyandar di jeriji balkoni, Amirul memandang muka 
Fakrul yang masih kusam. Sudah banyak kali Fakrul dinasihati supaya 
pulang ke rumahnya. Tetapi lelaki itu masih berdegil dengan alasan dia 
belum bersedia. Bukan sahaja tidak bersedia untuk berdepan dengan 



uminya, malah tidak bersedia untuk berdepan dengan Haziqah sebagai 
isterinya. 

"Bila d ifikir-fi kirkan, aku rasa berdosa pulak menengking umi aku 
macam hari tu. Padahal aku tahu umi aku tak salah. Cuma dia nak aku 
lupakan Azura aje." 

"So.. .apa yang kau tak puas hati sangat?" 

"Yang aku tak puas hati tu, kalau pun umi aku nak pilihkan isteri 
semata-mata untuk aku lupakan Azura, kenapa mesti pilih Haziqah?" 

Amirul pelik dengan kata-kata Fakrul. 

"Tak boleh ke?" 

"Dah tak ada perempuan lain lagi ke yang dia boleh pilih untuk 

aku?" 

Amirul melepaskan keluhannya perlahan. Alasan Fakrul dirasakan 
tidak logik. 

"Aku tak sukakan dia!" keluh Fakrul tiba-tiba. 

"Kenapa kau tak sukakan Ziqa? Dari hari tu aku nak tanya kau 
soalan ni tapi macam takterluah pulak." 

Fakrul membetulkan kedudukan badannya. Dari menikmati 
pemandangan malam yang hening, kakinya menuju ke ruang tamu. 
Otaknya cuba mengenangkan soalan yang diluahkan oleh Amirul 
sebentar tadi. 

"Macam mana kau boleh kenal Ziqa tu?" Amirul bertanya lagi. 

""Dia anak bekas orang gaji kat rumah aku dulu." 

"Oh. ..macam tu rupanya! Mungkin dah jodoh kau agaknya Rul. 
Terima aje. Apa yang susahnya? Lama-lama kau tolak pun, 
kenyataannya masih sama," terang Amirul sambil duduk di sebelah 
Fakrul. 

"Kau rasa, aku akan bahagia tak kalau hidup dengan Ziqa tu?" 
Entah mengapa secara tiba-tiba Fakrul mengajukan soalan itu. 

"InsyaALLAH, kalau kau pandai cari kebahagiaan sendiri, 
mestilah hidup kau akan bahagia!" 

Mata Fakrul terkebil-kebil. Ligat menganalisa kata-kata Amirul. 

"Kau bahagia tak hidup dengan Diah?" Fakrul bertanya sekadar 
ingin tahu. 

"Ofcourse I do.” 

"Kau dengan Diah saling mencintai. Aku? Apa yang Ziqa tu ada 
yang boleh aku banggakan? Nak harapkan cinta? Aku tak pernah jatuh 
cinta pada dia. Itu yang kau kata akan bahagia tu?" 

"Fakrul, cinta bukan faktor utama untuk membuatkan hidup 
seseorang tu akan bahagia. Cinta hanya salah satu faktornya saja." 

Sepi mula melayari ruang di antara mereka. 

"Itulah kau! Masa kat U dulu, aku suruh kau bercinta dengan 
perempuan yang elok-elok, tapi kau pilih Azura. Sekarang bila kecewa, 
Haziqah yang tak bersalah tu kau jadikan mangsa keadaan." 

"Bila masa pulak aku jadikan Ziqa tu mangsa aku?" 



"Kalau dah menyeksa isteri kau macam tu, bukan mangsa ke 
namanya? Kau hukum Ziqa sebab kau marah Azura, kan?" 

Fakrul terdiam. Terasa kelu lidahnya dengan kata-kata Amirul itu. 

"Aku nasihatkan... baliklah ke rumah kau. Aku bukan niat nak 
menghalau. Cuma aku tak nak tanggung dosa bersubahat. Ada isteri 
tapi tak dipedulikan. Rugi betul jadi lelaki macam kau ni! Tak reti 
menghargai orang." 

Mendengarkan kata-kata itu, Fakrul pantas melepaskan keluhan 
berat. Setiap patah perkataan Amirul kian berlegar-legar di segenap 
sudut hatinya. Bagai menarik dirinya untuk menurut kata temannya 
itu. 

"Kenal dulu hati budi Ziqa! Lepas tu terpulanglah pada kau sama 
ada nak teruskan atau tidak. Kalau tak bahagia, kenapa nak teruskan? 
Bebaskan dia! Kepala kau pun tak pening." 

Bebaskan dia? Fakrul terfikir-fikir. 

H AZIQAH bersendirian di dalam bilik. Memerhati suasana bilik 
yang agak suram dan sepi itu begitu bosan dirasakan. Dia baru 
sahaja selesai mengemas. Pelbagai barang kepunyaan Fakrul 



telah disusun rapi. Namun, hanya album-album lelaki itu yang menarik 
perhatiannya. Sempat album itu dibelek beberapa kali. Tersenyum 
sendirian apabila melihat gambar Fakrul bersama rakan-rakannya. 

Bila teringatkan Fakrul, Haziqah jadi gelisah. Dia tahu dia tidak 
sepatutnya risau dengan kehilangan lelaki itu. Tetapi entahlah. Bila 
bersendirian, dia asyik teringatkan Fakrul. Entah ke mana lelaki itu 
membawa diri. Kalaupun marah dengan dirinya, kenapa perlu 
mengaitkan masalah mereka dengan ahli keluarga? Kasihan umi! Pasti 
wanita itu sedang merindukan anaknya tika ini. 

Haziqah terkejut apabila terdengar suara riuh orang berbual di 
ruang tamu awal pagi itu. Haziqah berjalan pantas keluar dari bilik dan 
menuju ke tingkat bawah. 

"Ziqa! Mari sini nak. Umi nak kenalkan Ziqa dengan seseorang." 

Matanya terpaku pada beberapa pasang mata yang sedang 
merenungnya. Ada seorang wanita yang agak tua dan seorang lelaki 
muda berwajah Inggeris di sisinya. 

"Kak Inah, inilah menantu Yati kak. Isteri Fakrul. Haziqah 
namanya. ..Ziqa ni anak Kak Minah," ujar Puan Haryati sambil menarik 
tangan Haziqah mesra. 

"Ziqa, kenalkan ini kakak umi. Mak Long Sakinah," beritahu Puan 
Haryati lagi. 

Haziqah mengukirkan senyuman. Menghulurkan tangan dan 
mengucup tangan itu mesra. 

"Ini Ziqa?" Siti Sakinah bagaikan tidak percaya. 

Haziqah mengangguk. "Saya makcik." 

"Panggil mak long aje, Ziqa. Itu kan mak saudara Fakrul," Puan 
Haryati sambil tersenyum. 

Haziqah membalas pandangan Siti Sakinah yang tidak lepas- 
lepas memandangnya sejak tadi. Dia jadi pelik dengan renungan itu. 

"Yang itu pulak, anak mak long. ..Hafiz namanya," terang Puan 
Haryati lagi. 

Haziqah menoleh. Pelik dengan senyuman lelaki Inggeris yang 
mempunyai nama seperti orang Melayu itu. 

"Hai, saya Hafiz!" lelaki itu berkata ramah. 

Pandai pulak dia berbahasa Melayu! Bisik hati Haziqah sendiri. 

"Mereka ni baru balik dari Jerman, Ziqa. Sebelum ni mereka 
menetap di sana." 

Haziqah terdiam mendengarnya. 

"Ziqa, tolong buatkan air boleh tak? Kejap lagi umi siapkan 
makan tengah hari," arah Puan Haryati lembut. 

Haziqah hanya menurut dan terus menghilangkan diri di dapur. 
Sejurus selepas itu, Hafiz meminta diri untuk duduk di luar. Tidak mahu 
mengganggu perbualan kedua adik-beradik yang sudah lama terpisah 
itu. 

Siti Sakinah mendiamkan diri. Tiba-tiba dia kehilangan modal 
untuk bersuara. Wajah Hazigah yang baru ditatapnya sebentar tadi 



bagai menggamit dirinya dengan kenangan lama. Mencengkam ke 
dasar hati sehingga dia terasa kehidupan lampaunya bagai baru 
semalam berlaku. 

"Kak Inah! Tegur Puan Haryati perlahan. 

Siti Sakinah tersedar. Berpaling segera ke wajah adik 
perempuannya di sisi. 

"Apa yang akak menungkan?" tanya Puan Haryati bagaikan 
faham dengan kebisuan kakaknya. 

"Akak macam tak percaya aje. Dah besar Ziqa sekarang ni! 
Minah pulak, entah apa khabarnya kat kampung tu!" Tiba-tiba Siti 
Sakinah bersuara sebak. 

"Kak Minah khabar baik, kak! Baru minggu lepas saya datang ke 
rumahnya. Cuma..." 

Puan Haryati hanya membisu. Teringat bagaimana Aminah 
menghalau Haziqah seminggu yang lalu. Tidak sanggup rasanya Puan 
Haryati menceritakan kisah itu kepada kakaknya. Bagaikan tidak 
terluah bibirnya untuk memberitahu bagaimana Haziqah dan Fakrul 
disatukan. 

"Cuma apa Yati?" 

"Tak ada apa-apalah, kak," jawab Puan Haryati. 

Siti Sakinah mengeluh berat. "Kalau akak nak berjumpa dengan 
Minah, kau rasa dia nak tak terima akak sebagai tetamunya?" 

"Akak tahu akak banyak buat salah Yati. Akak sesat dengan 
hiburan duniawi yang tak bermakna. Tapi, akak dah tak buat kerja- 
kerja tu lagi. Akak dah insaf!" Siti Sakinah memberitahu bersungguh- 
sungguh. 

"Kau maafkan akak tak?" 

Puan Haryati tidak terus menjawab. Dia terfikir-fikir. Maaf? 
Entahlah, dia tidak tahu sama ada dia sudah memaafkan Siti Sakinah 
atau belum. Jika d ifikir-fi kirkan, begitu berat kesalahan yang telah 
dilakukan oleh Siti Sakinah kepada dia dan Aminah. Tetapi mereka 
adik-beradik. Walau apapun, air dicincang takkan putus. 


SITI SAKINAH pantas mengesat air matanya dengan tisu. Sesekali 
memandang ke arah Haziqah yang sedang menyusun gelas di atas 
meja. 

"Mak long boleh minum air kiwi, kan?" soal Haziqah. 

Siti Sakinah terkejut dengan teguran itu. Pantas dia 
mengangguk. Seketika gadis bertudung itu ditenungnya. 

"Minumlah mak long, umi," pelawa Haziqah. Dia berkira-kira 
untuk berlalu semula ke dapur tetapi Puan Haryati menyuruhnya 
duduk menyertai mereka di situ. 

"Eh, Abang Hafiz mana?" soal Haziqah apabila tersedar Hafiz 
tiada di situ. 

"Ada kat luar agaknya. Pergi panggil Ziqa!" ujar Puan Haryati. 



"UMI suruh Abang Hafiz ke dalam. Jomlah minum dulu," ajak Haziqah. 

Hafiz yang sedang berkhayal, sedikit terkejut. "Kejap lagi abang 
masuk!" ujar Hafiz. 

Haziqah mengangguk. Kemudian mula mengatur langkah untuk 
berlalu semula ke dalam rumah. 

"Ziqa!" Lelaki itu memanggil. 

Langkah Haziqah terhenti. Dia memusingkan tubuhnya 
menghadap lelaki itu. 

"Kita berbual-bual sekejap boleh?" 

Haziqah membisu untuk beberapa saat sebelum melangkah 
semula ke arah Hafiz. 

"Dah berapa lama berkahwin dengan Fakrul?" 

"Apa dia?" 

Hafiz tersenyum. Mungkin Haziqah terleka. 

"Dah lama ke Ziqa berkahwin dengan Fakrul?" Hafiz mengulangi 
soalannya. 

Haziqah terdiam seketika. "Lebih kurang 4 bulan," jawab Haziqah 
tidak lama kemudian. 

"Oh. ..masih pengantin barulah ni?" 

Haziqah hanya tersenyum. 

"Tak pergi honeymoon ke?" 

"Tak," jawab Haziqah pendek. Ada senyuman tawar yang cuba 
disembunyikan dari lelaki itu. 

Untuk beberapa ketika, Haziqah mendiamkan diri. Hafiz di sisinya 
juga senyap. 

"Abang Hafiz ni anak kandung mak long ke?" Haziqah 
memberanikan diri untuk bertanya. 

"Kenapa? Tak percaya?" 

"Bukan macam tu. Cuma Ziqa tengok Abang Hafiz ni lain sikit." 

"Macam anak angkat, kan?" 

Haziqah terdiam sambil mengetap bibir. Terasa sudah terlanjur 
kata. Namun, lelaki itu dilihatnya hanya tersenyum. 

"Sebenarnya, abang ni hanya anak tiri ibu. Ayah abang 
berbangsa Jerman, berkahwin dengan ibu sejak abang masih kecil." 

"Oh, macam tu! Patutlah Abang Hafiz fasih bertutur dalam 
bahasa Melayu." 

Hafiz tersenyum lagi. Mulai senang dengan keramahan Haziqah 
yang manis bertudung itu. 

"Ziqa pulak, ahli keluarga ada kat mana sekarang ni?" 

"Kampung. Tinggal emak aje kat sana. Ayah dah lama meninggal 
dunia." 

Hafiz pula diam mendengar. 

"Eh, dah lama abang kat rumah ni. Tak nampak Fakrul pun! Dia 
kerja ke hari n i?" 



"Err...Fakrul? Dia..." 


"HAFIZ!” Suara yang tiba-tiba mencelah membuatkan Haziqah dan 
Hafiz berpaling serentak. Bagaikan tidak percaya, Fakrul sedang 
tersenyum ke arah mereka. 

"Fakrul! Panjang umur kau. Aku baru aje bertanya tentang kau 
pada isteri kau ni haa..." Hafiz berkata ceria apabila Fakrul 
menghampirinya sambil berjabat tangan. Haziqah bagaikan terkaku di 
situ. 

"Kau apa khabar Fiz? Bila sampai ke Malaysia?" senyuman Fakrul 
semakin melebar. 

"Semalam. Ibu ada kat dalam." 

"Oh ya ke?Jomlah kita masuk!" 

Hafiz hanya mengangguk. 


"UMI, Rul minta maaf. Rul tahu Rul bersalah. Rul janji takkan buat 
macam tu lagi." Haziqah teringat lagi kata-kata Fakrul selepas sahaja 
Siti Sakinah meminta diri untuk pulang. 

Haziqah seperti tidak percaya. Fakrul yang dilihat seminggu yang 
lalu begitu bengis dan garang. Tetapi hari ini, lelaki itu nampak 
bermulut manis. Memeluk Puan Haryati dan mengucup tangan wanita 
itu dengan mesra. 

Ah, kenapa aku asyik terfikirkan tentang dia? Marah Haziqah. Aku 
bukan fikirkan dia! Cuma aku macam tak percaya aje. Bisik Haziqah 
lagi. 

Lamunan Haziqah tersentak apabila dia terdengar bunyi keriuk 
pintu bilik seperti dibuka seseorang. Dia menoleh kelihatan wajah 
Fakrul di situ sambil memandang ke arahnya dengan pandangan yang 
sukar dimengertikan oleh Haziqah. Haziqah tidak berani memandang 
wajah lelaki itu lama-lama. 

"Ada kau usik barang-barang aku kat dalam bilik ni?" soal Fakrul 
sambil memandang ke arah albumnya yang tersusun kemas di dalam 
almari. 

Haziqah pantas menggeleng. Tidak berani dia berterus-terang. 

"Mulai hari ni, aku nak barang-barang kita diasingkan di tempat 
sendiri. Faham?" 

Diasingkan? Haziqah tertanya-tanya. Pelik dengan ucapan lelaki 
itu. Apakah Fakrul akan tinggal di dalam bilik ini juga? Otaknya masih 
bertanya sendirian. Fakrul dilihatnya sudah bergerak ke meja kerjanya. 
Mengambil pelekat berwarna merah dan gunting sebelum menuju kea 
rah katil. Haziqah memandang dengan pelik. 

"Awak nak buat apa ni?" 



Fakrul meneruskan kerja. Soalan Haziqah tidak dijawab. Hari ini, 
dia mahu rancangan awalnya selesai. Dia perlu mengasingkan barang- 
barang di dalam bilik itu! 

"Okey dah siap! Sekarang ni, kau punya tempat kat sebelah 
sana. Ini, kawasan aku! Kau tak boleh masuk ke kawasan aku, faham! 
Bilik air, kita boleh kongsi. Almari pulak, kau ambil yang sebelah 
kanan. Yang sebelah kiri tu, tempat aku!" 

Lidah Haziqah terasa kelu tiba-tiba. Matanya terus memerhati 
ruang bilik yang sudah dipenuhi pelekat berwarna merah. 

"Ingat, ini kawasan aku. Kau tak boleh masuk ke sini. Faham?" 
terang Fakrul. 

"Kenapa awak buat macam ni?" 

"Suka hati akulah! Kau jangan banyak cakap. Dengar dan ikut 
saja apa yang aku suruh." 

Haziqah mengangguk pantas. 

"Dan satu lagi, hal ni hanya kita berdua saja yang tahu. Umi, 
abah dan Faremi tak boleh tahu. Sesiapa yang ketuk pintu, jangan bagi 
masuk." Fakrul memberi arahan. 

Kemudian, Fakrul terus melangkah ke katil. Tubuhnya direbahkan 
di situ. Sedikit lega kerana rancangan awalnya berjaya dilaksanakan. 
Mungkin kerana itu dia mendapat kekuatan untuk pulang ke rumah. 

D ARI tingkat bawah, Puan Haryati ternampak wajah Fakrul 
terjengul di tingkat atas. Anak sulungnya itu hanya bertuala dan 
lagaknya seperti baru lepas mandi. 

"Umi, mana baju Rul?" jerit Fakrul awal pagi itu. 

"Baju apa?" Puan Haryati bertanya bagaikan pelik. 

"Baju kerja Rul lah. Umi tak gosokkan ke?" tanya Fakrul sedikit 

kuat. 

"Kau tak cakap pun nak suruh umi gosokkan." Puan Haryati 
membalas sambil melempar pandang ke tingkat atas. Fakrul dilihatnya 
tercengang-cengang. 

"Selama ni umi yang selalu gosokkan baju Rul. Rul nak kena 
cakap jugak ke?" 

"Kau tu dah ada isteri, suruhlah isteri kau yang gosokkan. Takkan 
nak harap pada umi kau lagi!" celah Tuan Fuad dengan tiba-tiba. 

Puan Haryati yang mendengar terus ketawa. 

"Betul kata abah kau tu, Rul. Suruhlah Ziqa gosokkan baju kau. 
Sekarang isteri kau yang bertanggungjawab menjaga segala keperluan 
kau." 

Fakrul mengetap gigi. Ingin berkata sesuatu tetapi Puan Haryati 
sudah menghilangkan dirinya di dapur. Fakrul melangkah masuk ke 
biliknya semula. Nak suruh dia gosokkan baju aku ke? Tapi, nak ke dia 
gosokkan baju aku? Fakrul terfiki r-fikir. 

Ketika bangun dari tidur pagi tadi, Haziqah dilihatnya juga sudah 
bangun. Tidak tahu di mana gadis itu tidur kerana Fakrul tidur lebih 
awal malam tadi. Apa yang Fakrul pasti, Haziqah tidak tidur di 
sebelahnya. Mungkin takut jika diapa-apakan! Bisik lelaki itu dengan 
senyuman gelihati. 


FAKRUL menolak daun pintu. Tersentak apabila ternampak Haziqah di 
hadapannya. Haziqah yang sedang melipat telekung juga terkejut. 
Pantas menundukkan kepala. Segan dengan keadaan Fakrul yang 
masih bertuala. 

"Tolong gosokkan baju aku!" arah Fakrul tegas sambil 
meletakkan baju kemeja dan seluarnya di atas katil. 

Haziqah mengangkat wajah. Pelik dengan arahan itu. 

"Kau dengar tak? Pergi gosokkan baju aku. Aku nak cepat ni!" 
ulang Fakrul apabila melihat Haziqah masih kaku. 

"Kenapa saya pulak yang kena gosok?" tanya Haziqah sambil 
mengerutkan dahi. Angin tak ada, rebut tak ada. ..tiba-tiba nak suruh 
aku gosok baju dia pulak! Ngomel hati kecil Hazigah. 



Haziqah ingin keluar dari bilik yang menyesakkan nafasnya. 
Tambah-tambah setelah Fakrul tinggal bersama di dalam bilik itu sejak 
semalam. Tidak selesa rasanya! 

Fakrul berpaling. Jari telunjuknya mengunjuk kea rah kaki 
Haziqah yang sudah melangkaui kawasan yang dibenarkan. Haziqah 
tidak jadi melangkah. Dia kemudian berundur ke tempatnya. Di 
belakang garisan merah. 

"Aku suruh kau gosok, gosok ajelah!" 

"Awak yang nak pakai baju tu, awak gosoklah sendiri!" jawab 
Flaziqah selamba. 

Fakrul mendengus. "Kau nak dengar cakap aku atau tak? Kalau 
nak, buat apa yang aku suruh dan jangan banyak bertanya! Kalau tak 
nak, kau janganlah berangan-angan nak tinggal dalam bilik ni lagi. Kau 
nak aku halau kau macam hari tu?" gertak Fakrul bersungguh- 
sungguh. 

Haziqah terdiam. Tidak jadi melawan. 

"Gosok cepat! Jangan terhegeh-hegeh. Aku nak pergi kerja ni!" 
sergah Fakrul. 

Haziqah tidak menunggu lama. Tangannya mencapai baju Fakrul 
dan ingin menggosok baju sepantas yang mungkin. Kakinya terus 
dihayun ke papan penggosok. 

"Eh, eh. ..kaki tu jaga-jaga sikit. Ini kawasan aku!" Fakrul 
menghalang tiba-tiba. 

"Habis tu, macam mana saya nak gosok baju awak. Seterika tu 
ada kat sana. Kat kawasan awak!" ujar Haziqah sedikit geram. 

Ya tak ya jugak! Bisik Fakrul. Dia mendiamkan diri, cuba 
menahan ketawa. 

"Okey, aku bagi kelonggaran pada kau untuk lalu kawasan aku 
setiap kali kau nak gosok baju. Ingat, waktu menggosok aje kau boleh 
masuk ke kawasan ni. Itupun terhad kat belah sana aje. Kat tempat 
lain, kau jangan berani!" 

Haziqah senyap. Tidak menjawab apa-apa. 

"Kau dengar tak?" 

"Dengar!" 

"Habis, nak tunggu apa lagi? Cepatlah gosok!" 

Haziqah segera berlalu. Menuju ke tempat menggosok dan 
pantas menghidupkan suis seterika. Perangai macam budak tak 
matang! Cebik Haziqah dalam diam. Kemudian, dia leka dengan 
kerjanya tanpa langsung menyedari lelaki yang berada sama di bilik itu 
tersenyum sendirian. Lucu melihat Hazigah yang kelam-kabut. 


"WEH, kenapa?" suara Stephen yang kuat mengejutkan Fakrul yang 
sedang termenung. 

"Senyap aje. Tak habis-habis dengan termenung. Apa yang kau 
pandang?" soal Stephen sambil memandang ke arah yang sama. 



Namun, tiada apa-apa yang menarik di situ. Hanya kelihatan 
pasangan manusia yang berbual-bual sambil menikmati hidangan 
tengah hari. 

"Tak ada apa-apa Steve. Aku ni kan memang suka termenung. 
Kau ni macam tak tahu pulak!" jawab Fakrul sambil tersengih. 

"Entah-entah ingat kat bini kot!" Tiba-tiba Amirul muncul di 
antara mereka dengan pinggan berisi nasi. 

Fakrul tersentak. Stephen di sisi sudah ketawa besar. Sedikit lucu 
dengan kata-kata Amirul itu. 

"Wah, kau dah ada isteri ke, Rul?" Stephen berniat untuk 
bergurau. 

Amirul tersenyum melihat Fakrul. "Kau tak cerita kat Stephen ke, 
Rul?" Amirul bertanya sedikit hairan. 

Ketawa Stephen terhenti. "Kau dah kahwin ke, Rul?" tanya 
Stephen seperti tidak percaya. 

Soalan yang diajukan oleh Stephen itu membuatkan Fakrul 
senyap. Amirul di sisi sudah leka dengan makanannya. Hari itu, mereka 
berjanji untuk keluar makan bersama-sama. Fakrul tidak tahu mengapa 
dia ikut serta sedangkan perutnya tidak terasa lapar. Lagipun Stephen 
sudah lama tidak berjumpa dengan Amirul, teman yang diperkenalkan 
oleh Fakrul dahulu. 

"Betul ke Mirul?" Stephen masih bertanya. 

Amirul menoleh ke arah Fakrul. Selepas itu, dia menoleh ke arah 
Stephen pula. 

“He's married four months ago. Aku pun baru tahu minggu 
lepas." 

“What? Betul ke?" Stephen hampir menjerit. 

"Syhh.. .janganlah menjerit kuat-kuat." Fakrul menegur. 

Stephen masih tidak percaya. Dia memandang ke arah Amirul 
dan lelaki itu mengangguk tanda mereka tidak berbohong. Memang 
kenyataannya Fakrul sudah berkahwin. Jadi, untuk apa disembunyikan 
perkara yang baik itu? 

"Bila kau berkahwin? Kenapa tak jemput aku?" 

"Ah, cerita dah lepas!" jawab Fakrul acuh tak acuh. 

"Kahwin tak jemput aku. Sampainya hati kau!" Stephen 
membebel. 

"Pilihan family Steve..." jawab Amirul bagi pihak Fakrul. 

"Wah, cerita menarik ni. Mesti lawa. Ala-ala... orang kampung 

g itu." 

"Hisy...korang ni. Aku yang kahwin, kau orang pulak yang lebih- 
lebih." Fakrul mencelah. 

"Mestilah. Bukan senang nak tahu kau dah ada isteri. Hmm... 
nampak gayanya aku ajelah yang masih membujang ye?" Stephen 
berkata perlahan. 

Amirul ketawa besar. Fakrul yang tadi berwajah kurang ceria 
turut menghamburkan tawanya. 



"Amacam Rul? Best tak dah kahwin ni?" Stephen menyoal 
setelah tawanya mulai reda. 

"Ah, kalau nak tahu pergilah kahwin. Nak tanya aku pulak!" 
Fakrul hanya mencebikkan bibir. 

"Alah Steve, awal-awal kahwin dengan orang yang tak kenal 
memanglah tak happy. Lama-lama nanti, nak berenggang sekejap pun 
rasa tak sanggup. Asyik nak berkepit saja! Tak percaya cakap aku, 
tunggu ajelah masanya nanti!" Amirul berkata dalam nada bergurau. 


SEWAKTU Fakrul baru pulang dari kerja, dia ternampak Haziqah sedang 
berbual-bual dengan Faremi. Niat di hati ingin turut serta tetapi apabila 
terpandangkan wajah Haziqah, kakinya tidak jadi mengatur langkah. 
Faremi juga hanya memandang ke arahnya sekali imbas. 

Fakrul terasa Faremi masih marahkannya. Dia juga terasa seolah- 
olah dirinya semakin jauh daripada Faremi. Dahulu, mereka begitu 
rapat. Sering berbual-bual hingga lewat malam sebelum melelapkan 
mata. Kini, adik lelakinya itu lebih banyak menghabiskan masa dengan 
Haziqah. Bukan Fakrul tidak perasan. Sejak dia pulang ke rumah itu 
semalam Faremi langsung tidak bertegur sapa dengannya. 

Perlahan-lahan Fakrul meletakkan beg kerjanya di atas meja 
dalam bilik. Dari situ dia dapat melihat Faremi dan Haziqah yang asyik 
berbual. Sambil melonggarkan tali leher, matanya tidak lepas 
memerhatikan mereka. 

Sesekali Fakrul ternampak Haziqah ketawa. Kemudian dia 
ternampak Faremi pula yang ketawa. Entah apa yang lucu sangat! 
Desis hati kecilnya. 

Cemburu? Flisy...tak ada masa! Fakrul berkata sendiri. 

H AZIQAH menerima telegram yang amat memeranjatkannya pagi 
itu. Emaknya sakit kuat di kampung. Itulah mesej yang 
dikirimkan oleh Sumaiyah kepadanya. Setelah memberitahu 
Puan Haryati, wanita itu bergegas menelefon Tuan Fuad. Mereka 
pulang ke Kampung Sri Gambut awal tengah hari itu. 

Di dalam perjalanan, Haziqah tidak henti-henti menangis. Dia 
terlalu risaukan keadaan emaknya. Sudah lebih tiga minggu wanita itu 
ditinggalkan tanpa khabar berita. Apakah wanita itu sedang 
merindukannya sehingga terlantar sakit? 

Haziqah menoleh ke kiri dan kanan. Perjalanan untuk ke 
kampungnya dirasakan sangat jauh. Padahal, jika hendak diikutkan, 
jarak di antara Kuala Lumpur dengan Kampung Sri Gambut tidak 
adalah sejauh mana. 

"Sabarlah Ziqa. Mak Ziqa tak apa-apa tu. Cuma sakit kuat aje. 
Jangan fikir yang bukan-bukan." Puan Haryati berniat ingin 
menyabarkan hati menantunya. 

"Ziqa rasa tak sedap hati sejak semalam. Ziqa risaulah umi. Ini 
semua salah Ziqa. Ziqa tak patut tinggalkan mak sorang-sorang kat 
sana." Haziqah berkata dalam sendu. 

"Sudahlah. Ziqa tidurlah dulu. Nanti dah sampai, umi kejutkan," 
ucap Puan Haryati. 

Haziqah hanya diam melayan perasaan. Untuk tidur, dia tiada 
kekuatan. Asyik memikirkan emaknya. Namun, dia cuba melelapkan 
mata. Berniat apabila tersedar dari lenanya, Aminah sudah ada di sisi. 
Itu harapan Hazigah! 


"ASSALAMUALAIKUM WARAHMATULLAH..." Haziqah berkata sambil 
toleh ke kanan dan kemudian ucapan yang sama diulang apabila 
kepalanya beralih ke sebelah kiri. 

Kedua-dua tapak tangannya diraup ke seluruh muka. Bibir 
halusnya pula terkumat-kamit sambil menuruti setiap bacaan tasbih 
dan istighfar ayah serta ibunya. Selepas menadah tangan dan 
mengaminkan doa, Haziqah bangun dan bersalaman dengan ibu dan 
ayahnya. 

Haziqah nampak senyuman yang penuh dengan kasih sayang di 
kedua-dua wajah itu. 

"Ingat pesan mak. Belajar rajin-rajin. Dah besar nanti, boleh 
tolong jaga mak dengan ayah." Ucapan mulus itu di sambut dengan 
anggukan. 

"Ayah harap Ziqa menjadi orang yang berguna bila besar nanti. 
Jangan contohi sikap Kak Ati kau tu. Tak ada sopan-santun dengan 
orang tua." Hassan menyampuk. 



"Abang ni tak baik membanding-bandingkan perangai bidak- 
budak. Nanti timbul pulak rasa iri hati dalam diri Ziqa. Ati tu kan 
kakaknya jugak." Aminah menegur kata-kata Hassan. 

Haziqah yang masih bertelekung hanya duduk dan membisu di 
samping kedua-dua orang tuanya itu. Usianya yang baru lima belas 
tahun menjadikan dia tidak begitu berminat dengan setiap kata-kata 
yang diutarakan oleh Hassan dan Aminah. Dia hanya tahu yang dia 
punya emak dan ayah yang menyayanginya sepenuh hati. 

"Abang tahu semuanya berpunca daripada abang sendiri. Abang 
tak tahu menasihati Kak Senah dan Ati dengan baik. Bukan awak tak 
tahu Minah, sejak abang bernikah dengan awak dulu pun mereka tak 
habis-habis sakitkan hati awak dan Ziqa. Kalau abang dah mati nanti 
macam mana pulak agaknya." 

"Abang ni ke situ pulak fikirnya. Saya bukan apa. Kak Senah dan 
Ati tu dah saya anggap seperti keluarga saya sendiri. Biarpun mereka 
tak pernah melayan saya dengan baik, tapi saya bersyukur kerana 
mereka tak pernah buat sesuatu yang menakutkan. Biasalah kalau dia 
orang marah. Siapa tak marah kalau suami berkahwin lagi? Tambah- 
tambah abang berkahwin pulak dengan saya, orang yang 
menjodohkan suaminya dengan Kak Inah." Ucapan Aminah 
membuatkan Hassan tersenyum kecil. 

"Awak, kalau saya berkahwin lagi. ..awak tak marah ke?" soal 
Hassan berbaur gurauan. 

Aminah menjeling pantas ke arah suaminya. 

"Suka hati awaklah bang. Kalau abang mampu takkan saya nak 
haling? Awak kan boleh berkahwin empat," kata Aminah selamba. 

Kain telekung sudah dicabut dan dilipat rapi bersama sejadah. 
Haziqah di sisi turut membuka telekungnya. 

"Kalau ayah kahwin lagi, Ziqa akan dapat adik ya mak?" Tiba-tiba 
Haziqah menyampuk. 

Hassan ketawa. Kepala Haziqah diusap-usap. Kasih sayangnya 
terluah dengan kata-kata itu. Aminah sekadar menggeleng 
memandang Haziqah. 

"Kau ni menyampuk pulak cakap orang tua," marah Aminah. 
Haziqah hanya tersengih. 

"Ziqa nak adik lagi ke?" soal Hassan. 

"Nak! Kalau ada adik, kan best. Boleh diajak berkawan," ucap 
Haziqah. 

"Suruh mak Ziqa beranak. Boleh Ziqa dapat adik." Kata-kata 
Hassan membuatkan Aminah membuntangkan matanya. 

"Ah, abang jangan nak merepek. Saya ni dah tua. Sebelum 
abang bernikah dengan saya lagi, saya dah cakap yang saya ni tua. 
Nak beranak pun dah tak larat bang." 

"Abang bergurau ajelah," jawab Hassan. 

"Alah mak pun bukannya tua sangat. Kan cantik lagi tu. Betul tak 
ayah?" Hazigah menyampuk lagi. 



"ZIQA...ZIQA...kita dah sampai!" suara Puan Haryati memanggil 
membuatkan Haziqah tersedar dari lenanya. 

Serentak itu, suara bising yang kedengaran dari luar kereta 
menyebabkan Haziqah membuka mata. Tangannya menggosok-gosok 
mata yang terasa sembap. Haziqah turun dari kereta dengan pantas. 
Tidak sabar mahu berjumpa Aminah dan mengetahui berita tentang 
emaknya itu. Dia tidak menghiraukan orang ramai yang berada di 
kawasan rumahnya. Mungkin masing-masing sedang menziarahi 
emaknya yang sakit kuat. 

"Ziqa!" tegur Puan Haryati lagi. 

Haziqah terus berjalan tanpa menghiraukan sesiapa. Dia begitu 
rindukan Aminah. Ingin menatap wajah itu sepuas-puasnya. 

"Ziqa! Bawa bersabar." 

Langkah Haziqah masih diteruskan. Sememangnya dia sudaj 
tidak sabar mahu berjumpa dengan Aminah. 

"Ziqa!" panggil Puan Haryati lebih kuat. 

Namun Haziqah tetap berjalan. Dalam hatinya hanya satu. 
Aminah! 

"Mak, Ziqa datang mak." Haziqah terkumat-kamit. 

Tuan Fuad hanya melihat. Matanya sempat memandang ke arah 
Puan Haryati yang sedang menahan tangis. Ketika itu juga, mereka 
ternampak kelibat Siti Sakinah yang sedang berjalan tergesa-gesa ke 
arah mereka. 

"Kak Inah!" Puan Haryati menegur. 

Siti Sakinah sudah menghampiri mereka. Ada tangisan yang 
bertakung di tubir mata wanita itu. 

"Macam mana dengan Kak Minah, kak?" soal Puan Haryati. 

Wanita itu hanya menundukkan wajah. 

"Akak, macam mana dengan keadaan Kak Minah?" Puan Haryati 
bertanya lagi. 

Serentak itu, Puan Haryati melihat Haziqah yang sedang berdiri 
tegak di hadapan bilik. Kakinya ingin menghampiri Haziqah. Tetapi, 
tiba-tiba Haziqah sudah terjelepuk jatuh di situ. Puan Haryati 
tersentak. Tidak jadi meneruskan langkah. Dia terkedu. 

"Minah dah tak ada Yati! Minah dah tak ada," ucap Siti Sakinah 
kemudiannya. 

"Minah dah meninggal! Baru sekejap tadi," beritahu Siti Sakinah 
teresak-esak. 

Kemudian dia mengalihkan pandangan matanya ke arah Haziqah 
yang masih kaku. Dari sisi gadis itu, Siti Sakinah dapat melihat air 
mata Haziqah yang mengalir di pipinya. Siti Sakinah dapat mendengar 
suara Haziqah meraung kuat sambil memanggil-manggil nama Aminah 
tadi. Kini, persoalan Puan Haryati terjawab dengan sendiri. Aminah 
sudah pergi! Menyambut seruan ILAHI. 

P ROTON SAGA Sumaiyah berhenti di halaman rumah Haziqah. 
Ketika itu, rumah papan milik Haziqah kian reda dari kunjungan 
orang kampung untuk mengucapkan takziah. Kemudian, dia 
keluar dari perut kereta dan terus menuju ke serambi rumah perlahan- 
lahan. 


"Assalamualaikum." 



"Waalaikumussalam." Wajah Puan Haryati terpacul di situ. Puan 
Haryati membalas senyuman yang dihulurkan oleh Sumaiyah. 

"Sue, kan? Masuklah." 

Sumaiyah mengangguk dan terus menghayun langkah ke dalam 
rumah. Ketika itu hanya ada beberapa orang sahaja yang sedang 
berbual-bual. Sumaiyah terus duduk di atas tikar mengkuang yang 
terhampar di ruang tamu rumah. 

"Makcik..." tegur Sumaiyah. 

Puan Haryati berpaling ke arah Sumaiyah. 

"Saya tak nampak pun Ziqa. Mana dia?" 

Puan Haryati melepaskan nafas berat. Perlahan dia berjalan 
menuju ke pintu lalu melemparkan pandangan ke arah tubuh kecil 
yang sedang duduk bersendirian di pangkin berdekatan pohon 
ketapang yang merendang. Sudah tiga hari Haziqah membiarkan 
dirinya dengan rasa sunyi dan menyendiri. 

Malah, Puan Haryati terpaksa menangguhkan kepulangan ke 
Kuala Lumpur kerana mahu menemani Haziqah. Nak harapkan Fakrul, 
dia sudah lama pulang sejak singgah di rumah itu sehari selepas 
kematian Aminah. Itu pun setelah dipaksa berkali-kali. 

"Kenapa makcik?" tanya Sumaiyah. 

"Kasihan makcik tengok Ziqa. Dia asyik menangis. Makcik tak 
tahu macam mana nak pujuk. Ziqa macam dah hilang semangat..." 
Suara Puan Haryati bernada resah. Sumaiyah jadi risau. Perlahan-lahan 
dia bangun menghampiri Puan Haryati. 

"Kalau saya berjumpa dengan Ziqa sekarang, boleh tak makcik?" 
tanya Sumaiyah ragu-ragu. 

Puan Haryati berpaling ke arah Sumaiyah semula. 

"Cubalah Sue. Mungkin dia mahu bersembang dengan orang 
berbanding hari-hari lepas. Tak pun, Sue cubalah pujuk dia," pinta Puan 
Haryati. 


SUMAIYAH terus keluar dari rumah dan berjalan ke arah Haziqah. Tiba- 
tiba dia jadi gementar. Apakah Haziqah akan menerima kehadirannya 
ketika itu? Bukankah dia yang telah membuang Haziqah dahulu? Jadi, 
mengapa dia kembali mencari Haziqah? Rindu? Mungkin itu adalah 
salah satu sebabnya. Yang selebihnya, Sumaiyah rasa bersalah. Dia 
tahu, tidak sepatutnya dia meragui Haziqah. 

Bunyi daun kering seperti dipijak itu membuatkan Haziqah 
mendongak. Saat itulah dia terpandangkan Sumaiyah. Gadis itu 
sedang berdiri tegak dengan wajah yang sukar dimengertikan. 

Haziqah kembali menunduk. Memerhati daun-daun kering yang 
semakin memenuhi laman rumah yang sudah lama ditinggalkan. 
Moodn ya masih hambar. Kematian Aminah memberi kesan yang amat 
sukar untuk dilupakan. 

"Ziqa." Sumaiyah memanggil perlahan. 



Bibir Haziqah menguntum senyuman tawar. 

"Kenapa?” Perlahan soalan itu diajukan. 

Sumaiyah mengerutkan dahi. "Kenapa apa?" soal Sumaiyah 
kembali. 

Haziqah menarik nafasnya dalam-dalam. Matanya dialihkan ke 
sudut pokok-pokok bunga yang sering menjadi tempatnya bermain di 
waktu petang. Di situlah banyak kenangan yang dicipta bersama 
arwah emaknya. 

"Kenapa kau datang?" Saat itu, hatinya kembali menjadi sebak. 
Semua kenangan bersama emaknya terlayar di kotak minda. 

"Aku mengganggu kau ke?" 

Haziqah pantas menggeleng. Jari-jemarinya meraup seluruh 
wajahnya yang masih lembap dengan air mata. Suasana terus jadi 
sunyi. Tiba-tiba Haziqah mengeluh. Membuatkan Sumaiyah menoleh 
ke arah gadis yang dari tadi mendiamkan diri. 

"Aku datang ni nak jumpa kau." 

Haziqah tersenyum tawar lagi. 

"Sebab nak ucapkan takziah? Atau kau masih belum melupakan 
fitnah Yusri pada aku?" 

"Bukan macam tu Ziqa." 

"Habis. ..apa lagi? Kau nak ketawakan aku? Kau nak cakap aku 
perempuan malang, kan? Mak aku dah mati sebab tak tahan dengan 
fitnah tu. Betul tak?" 

"Ziqa! Aku nak minta maaf pada kau," ucap Sumaiyah teragak- 
agak. "Aku bersalah sebab buat kau macam tu. Aku tak patut bersikap 
macam budak-budak. Aku nak minta maaf." 

"Kenapa baru sekarang?" 

"Sebab aku rindukan kau!" 

Dada Haziqah jadi sebak. Tetapi bibirnya bagaikan terkunci. 
Dahulu, sewaktu dia memerlukan teman untuk mengadu, kata-kata 
seperti itulah yang dia dambakan daripada Sumaiyah. Tetapi kini untuk 
apa lagi? Tiba-tiba Haziqah terasa tangannya dipegang. Dia melihat 
tangan Sumaiyah sedang melekap di atas tangannya. 

"Maafkan aku, Ziqa! Maafkan aku..." kata-kata Sumaiyah 
bagaikan merayu-rayu. 

"Aku berjanji takkan biarkan kau menderita seorang diri lagi. Aku 
berjanji!" Sumaiyah berkata bersungguh-sungguh. 

Perlahan-lahan Haziqah mengukir senyuman. Dia mengangguk 
dan dengan pantas dia memeluk Sumaiyah. 

"Jangan buat aku macam tu lagi. Kau janji, kan?" Haziqah 
bersuara dalam tangisan. 

"Aku takkan buat macam tu lagi." Sumaiyah turut menangis di 
bahu Haziqah. Seperti mana Haziqah menangis di dalam pelukannya. 

"Aku terseksa Sue! Tolong aku redakan perasaan aku ni. Kenapa 
sampai macam ni aku diduga?" Hazigah merintih pilu. 



SELEPAS Sumaiyah pulang, Haziqah berlalu ke dalam rumah. Tanpa 
menghiraukan sesiapa, dia mengurungkan diri di dalam bilik. 
Termenung dan mengenang saat-saat hidupnya bersama Aminah. 

Kini Aminah telah pergi untuk selama-lamanya tanpa sempat dia 
bersua muka dengan wanita itu. Kenapa begitu awal? Tiadakah 
sebarang pesan yang wanita itu tinggalkan untuknya walaupun 
sepatah perkataan? 

Haziqah menunduk. Merenung birai katil yang sepi. Di situlah 
tempat Aminah menghembuskan nafas terakhir. Di atas katil dan di 
dalam biliknya. Sungguh Haziqah sayu! Bagai memberi jawapan 
bahawa wanita itu terlalu rindukannya seperti mana dia merindukan 
wanita itu. 

"Tak elok menangis untuk orang yang dah mati!" 

Haziqah tersentak apabila terdengar suara orang menegurnya di 
belakang. Dia cuba mengesan pemilik suara itu! Dahinya berkerut. 
Kelihatan Fakrul sedang menutup pintu bilik. 

"Dari tadi aku tengok kau ni tak habis-habis dengan menangis! 
Sebanyak mana pun kau menangis, orang yang dah pergi bukannya 
boleh hidup semula." Kata-kata kasar Fakrul disambut dengan jelingan 
oleh Haziqah. 

"Aku bukannya apa. Rimas mata ni, kau tahu tak! Menangis 
macam budak-budak kecil." 

"Kalau rimas, pergilah duduk kat luar. Kenapa masuk jugak kat 
dalam bilik ni?" jawab Haziqah setelah agak lama membisu. 

Fakrul tersenyum sinis. Menuju ke tingkap bilik yang terbuka 

luas. 

"Duduk kat luar, kena halau ke dalam bilik. Bila masuk kat dalam 
bilik, kena halau keluar pulak," bebelnya perlahan. 

Fakrul menoleh ke arah Haziqah apabila mendapati wanita itu 
hanya membisu. Kali ini, dia memeluk tubuh sambil memerhati ke arah 
gadis itu yang ringkas berkain batik dan T-shirt. Ada tudung berwarna 
biru air yang tersangkut di kepalanya. 

Fakrul baru perasan yang selama ini Haziqah tidak pernah 
menunjukkan rambutnya kepada sesiapa. Seingat Fakrul, sejak di hari 
pertama mereka diijabkabulkan lagi, Haziqah tidak pernah sekalipun 
menanggalkan tudung. Malah Fakrul pernah ternampak Haziqah tidur 
dengan tudung di kepala. Hisy...ada jugak perempuan yang macam ni? 
Fakrul tertanya-tanya. 

"Umur kau berapa?" soal Fakrul. 

Haziqah memalingkan wajah memandang Fakrul. Terasa soalan 
Fakrul begitu asing di telinganya. 

"Kenapa nak tahu?" 

Fakrul menjungkitkan bahu. "Aku rasa kau ni muda lagi. Kenapa 
buat keputusan nak kahwin awal?" 

Hazigah diam. 



"Kau tak rasa ke hidup kau ni masih terlalu jauh?" 

"Saya ni orang kampung. Perempuan pulak tu. Apa lagi yang 
saya boleh fikir selain dari kahwin?" 

"Kenapa tak sambung belajar?" 

Haziqah mengeluh berat. "Belajar tinggi-tinggi pun buat apa? 
Akhirnya ke dapur juga tempat saya!" 

Fakrul tersenyum lagi. Lebih sinis dari tadi. "Kalau dah dasar 
orang kampung! Fikiran semuanya kolot." 

Haziqah rasa sedikit terpukul dengan kata-kata lelaki itu. 
Bercakap dengan Fakrul hanya akan membuatkan hatinya sakit. 
Haziqah tahu, lelaki itu sentiasa mahu menang. Ah, biarlah! Satu hari 
nanti aku akan pastikan lelaki itu pula yang tertewas. Haziqah berkata 
di dalam hati. 

M ELATI mundar-mandir di ruang tamu rumahnya. Wajahnya yang 
berkerut-kerut membuatkan Mak Senah yang sedang duduk 
menjahit di kerusi rotan menjadi bingung. Dia tidak tahu 
perkara apa yang bermain-main di fikiran anaknya. Ingin bertanya 
tetapi dia tidak tahu hendak mula dari mana. Sesekali Mak Senah 
terdengar keluhan Melati sambil menghentak-hentak kakinya ke lantai 
rumah. 

"Eeee... geram. ..geram. Bodoh betul perempuan tu. Mak dah 
mati pun boleh sibuk bercinta. Tak guna!" Bebelan Melati kedengaran 
lagi. 

Mak Senah berhenti menjahit. Bebelan Melati membuatkan 
dirinya semakin kuat untuk mengetahui punca sebenar. Dia melihat 
Melati sekejap duduk dan sekejap berdiri di hadapannya seperti cacing 
kepanasan. 

"Eh Ati, kau ni kenapa? Dah buang tabiat? Pening kepala mak 
tengok kau berjalan ke sana sini, tak reti duduk diam!" marah Mak 
Senah. 



Melati terus-terusan merungut. "Ati benci betul dengan Ziqa tu. 
Mata ni sakit mak tahu. ..sakit! Eee... perempuan miang!” Melati 
hampir-hampir menjerit. 

"Hisy, kau ni. Kalau ya pun, janganlah sampai terpekik, terlolong. 
Kau tu anak dara Ati. Ingat sikit!" 

"Ah. ..Ati peduli apa! Ziqa tu memang tak tahu malu. Tak habis- 
habis pembawa malang. Bodoh betul Fakrul tu! Apalah yang Ziqa tu 
buat sampai mereka boleh berbaik?” Melati berkata kasar. 

Melati terasa nafasnya meruap panas apabila teringatkan Fakrul 
dan F!aziqah yang dilihatnya berbual-bual di dalam bilik melalui 
tingkap bilik Haziqah yang terbuka luas. Biarpun tiada kemesraan yang 
boleh menimbulkan syak, hati Melati tetap panas. Lelaki kaya yang 
menjadi suami Haziqah itu dirasakan bakal merosakkan rancangannya 
untuk menghapuskan Haziqah. 

"Fakrul mana pulak ni?" Mak Senah bertanya. 

"Ah, sudahlah. Malas nak bercerita pasal budak gila tu. Rasa 
macam nak cekik aje leher dia orang. Jagalah nanti! Ati takkan bagi dia 
hidup senang. Selagi Ati ada kat kampung ni, Ziqa tu takkan hidup 
gembira." 

"Kau nak buat apa? Mak dia dah mati, dia dah tak ada sesiapa. 
Mak kandungnya pun hanya datang masa Aminah mati dua minggu 
lepas aje. Biarkan ajelah." 

"Tak semudah tu, mak. Ati ada rancangan sendiri. Biar hati ni 
rasa puas. Tak kisahlah apa pun yang berlaku, asalkan hati Ati rasa 
puas!" 

"Apa rancangan kau?" soal Mak Senah sedikit risau. 


KETUKAN yang bertalu-talu membuatkan Haziqah melangkah pantas 
ke arah pintu rumahnya yang dikunci rapat. Perasaan hendak marah 
menular ke seluruh badannya apabila terdengar ketukan yang kuat 
dan kasar seperti hendak roboh rumah pusaka itu. Mulut Haziqah 
sempat merungut-rungut tanda tidak senang menerima kehadiran 
tetamu pada waktu dirinya ingin bersendirian. 

"Siapa?" tanya Haziqah sebelum membuka pintu. 

Tiada jawapan yang kedengaran. 

"Siapa kat luar?" Haziqah bersuara keras. Dia sedikit ragu-ragu 
memandangkan waktu sudah lewat malam. 

"Ziqa, aku ni..." suara lelaki itu tidak dapat ditangkap oleh 
pemikiran Haziqah. 

"Siapa? Fakrul ke?" tanya Haziqah sambil membuka pintu. 

"Fakrul ke?" sapa Haziqah lagi. Dia tidak nampak wajah lelaki 
yang sedang berdiri di hadapan pintu rumahnya. Keadaan waktu itu 
samara-samar. 

Namun Haziqah hampir rebah apabila dia dirempuh dengan 
begitu kuat oleh lelaki yang tidak dikenali. Hazigah kaget. Ketika itu dia 



dapat mendengar bunyi ketawa yang amat kuat. Haziqah bertambah 
gementar apabila mendengar bunyi pintu berlaga-laga dan dia tahu 
pintu rumahnya sedang dikunci. Hatinya semakin berdebar-debar. 
Apakah maksud perbuatan lelaki itu? 

"Kau ni siapa?" Haziqah bertanya apabila matanya terpandang 
wajah seorang lelaki separuh usia yang agak menakutkan. 

Lelaki itu dilihatnya masih ketawa. Malah lebih kuat dari tadi dan 
amat mencemaskan Haziqah. Ya ALLAH! Apakah ujian yang sedang 
kualami ini? Bisik Haziqah sambil berundur ke belakang. 

Haziqah tersandar di dinding papan rumahnya. Malam itu dia 
hanya keseorangan. Puan Haryati sudah dua hari pulang ke Kuala 
Lumpur. Fakrul pun baru sahaja berangkat pulang. Hanya Haziqah yang 
tinggal di situ. Dia masih mahu berlama-lama di rumah itu. Malah, 
Fakrul pun telah memberi keizinan padanya. 

"Aku Leman!" lelaki itu menjawab. 

Haziqah mengerutkan dahi. Leman? Haziqah tidak tahu. 
Setahunya dia tidak pernah mendengar nama itu di Kampung Sri 
Gambut. 

"Apa kau nak?" 

"Aku nak kaulah. Kau tak ingat aku? Aku kan kawan ayah kau..." 
Leman ketawa terbahak-bahak. 

Haziqah bertambah gerun. Serentak itu, Haziqah teringat ada 
seorang lelaki yang pernah menarik tangannya ke satu tempat sunyi. 
Waktu itu, dia masih bersekolah menengah. Mujur ayah cepat 
mencarinya. Jika tidak, dia sendiri tidak tahu apa yang akan terjadi 
kepadanya. 

"Bagus betul orang yang mengupah aku tu! Hanya menyuruh 
aku memburukkan nama kau, aku dapat upah yang cukup besar! Tapi 
kalau setakat duit aje, aku takkan puas. Kalau dapat merasa tubuh kau 
yang cantik tu... mesti sedap, kan?" kata Leman dengan mata yang 
galak. 

Masya-ALLAH! Siapa yang merancang semua ni? Haziqah terasa 
takut. Saat itu juga, dia mendengar tapak kaki semakin mendekati. 

Tetapi langkah Leman tiba-tiba terhenti. Dia teringatkan kata- 
kata Melati sewaktu menyerahkan tugas kepadanya semalam. 

"Kau jangan usik lebih-lebih Leman. Aku upah kau ni untuk 
menyakat dia aje. Jangan sampai kau apa-apakan dia." Kata-kata itu 
terngiang di ingatan Leman. 

Leman memandang wajah Haziqah yang sedang menangis. 
Kemudian, matanya meliar ke seluruh tubuh Haziqah yang berbaju 
kurung dan berkain batik itu. Ah, aku peduli apa! Dulu, aku kempunan. 
Sekarang, aku akan pastikan perempuan ini jadi milik aku. 

Haziqah cuba untuk melarikan diri. Tetapi Leman pantas 
bertindak. Kakinya menyekat pergerakan Haziqah. Lantas Haziqah 
jatuh tersungkur. Dia cuba bangun dan ketika itu juga terasa kepalanya 
dihentak dengan sesuatu yang keras. 



"Kau nak lari ke mana, hah?" Leman menjerit. 

Kepala Haziqah berpinar-pinar. Dia turut terasa rambutnya 
melekit dengan cecair likat yang pekat. Haziqah bertambah pening. 
Kepalanya terasa amat sakit. Kemudian, dia terasa tangan Leman 
menjalar-jalar ke seluruh tubuhnya. Dan raungan Haziqah semakin 
kuat apabila baju kurungnya direntap dan terkoyak sebahagiannya. 

Walaupun lemah, Haziqah mengumpul kekuatan. Dengan sisa 
kudrat yang ada, dia menolak tubuh Leman sekuat hati. 

"Hoi, perempuan bodoh! Jangan ingat kau boleh lari dari 
cengkaman aku," jerit Leman geram. Dia seperti tidak sabar untuk 
menikmati tubuh itu. 

Haziqah terus berlari tidak tentu arah. Biarpun terhuyung- 
hayang. Haziqah tetap cuba. Namun, Haziqah gagal. Tiba-tiba dia 
longlai di atas lantai rumahnya. Dia terasa lemah yang teramat. Ketika 
itu, tubuhnya telah dihimpit, dia dapat merasakan deru nafas Leman 
yang semakin kuat di telinganya. Malah semakin dekat dengan 
wajahnya yang semakin lemah. 


KERETA Fakrul semakin hampir melintasi rumah Haziqah. Dia 
mengurangkan kelajuan keretanya. Rumah itu nampak sunyi dan 
gelap. Fakrul pelik. Sempat mengerling ke arah jam tangannya. Dah 
tidur ke perempuan tu? Akhirnya Fakrul membelokkan kereta ke lorong 
kecil rumah itu. Dia masih ragu-ragu kerana takut kedatangannya nanti 
tidak diterima oleh Haziqah. 

Tetapi Fakrul ke situ bukan dengan niat apa-apa. Dia sekadar 
mahu menghantar sedikit bekalan makanan untuk Haziqah. Kemudian 
Fakrul akan terus pulang. Dia tidak akan berlama-lama di situ. Memang 
sepatutnya Fakrul menemani Haziqah, tetapi Fakrul merasakan dia 
tidak betah berada di situ. Pasti Haziqah juga akan berasa kekok untuk 
tinggal berdua dengannya di rumah itu. 

Ketika Fakrul melangkah keluar dari kereta, dia dapat mendengar 
bunyi deraian kaca yang pecah. Begitu kuat dan bunyi itu datang dari 
dalam rumah Haziqah. Fakrul pantas berlari ke pintu rumah. 

"Ziqa! Kau tak apa-apa ke?" tanya Fakrul beserta ketukan 
bertalu-talu di pintu. 

Suasana di dalam rumah terus sunyi. Namun bunyi tapak kaki 
seperti berlari-lari anak membuatkan Fakrul yakin bahawa Haziqah 
berada di dalam rumah. 

"Ziqa!" laung Fakrul lebih kuat dari tadi. Tetapi masih tiada 
jawapan. 

"Ziqa, aku ni Fakrul..." Fakrul jadi risau. Pantas dia turun ke 
tanah. Kakinya melangkah ke tingkap rumah Haziqah pula. Dari celah- 
celah papan, Fakrul dapat melihat situasi rumah Haziqah yang agak 
berselerak. Tetapi kurang jelas. Daun tingkap diketuk pula. Mungkin 



Haziqah tidak mendengar dan risau dengan kehadiran tetamu di 
tengah-tengah malam sebegitu. 

"Ziqa!" Fakrul melaung lagi. 

Fikiran Fakrul mula ligat berputar. Kemudian dia menuju ke pintu 
rumah Haziqah yang masih tertutup. Dia berdiri di hadapan pintu itu 
seketika sambil berfikir kemungkinan yang berlaku. Jika Haziqah tiada 
apa-apa, kenapa dia tidak mahu membuka pintu? Sedangkan Fakrul 
sudah memberitahu namanya sebentar tadi! 

Tiba-tiba Fakrul ternampak seolah-olah ada kelibat seseorang 
yang berlari ke arah belakang rumah Haziqah. Fakrul tersentak. 

"Siapa tu?" jerit Fakrul. Namun tiada sesiapa yang menyahut. 
Fakrul terus menuju ke tempat matanya terpandang kelibat tadi. Tetapi 
tiada sesiapa. Kemudian, Fakrul melilaukan pandangannya ke semak- 
samun dan belukar kecil yang gelap-gelita. Dan ketika itu, Fakrul 
terpandang pintu belakang rumah Haziqah yang terbuka luas. Ada 
cahaya terang-benderang di situ. 

"Ziqa!" Fakrul memanggil. Kakinya terus melangkah laju ke 
dalam rumah. 

Mata Fakrul hampir terbeliak apabila melihat ruang tamu yang 
bersepah-sepah seperti baru dicerobohi itu. Ada kaca yang bertaburan 
di sana-sini. Dan paling mencemaskan, ada titis-titis darah di lantai 
rumah. 

Hati Fakrul berdebar-debar. Haziqah tercederakah? Habis siapa 
yang berlari-lari tadi? Kelibat siapa pula yang hampir-hampir dilihat 
olehnya? Bulu roma Fakrul menegak. Jangan-jangan... 

Fakrul pantas melangkah ke bilik Haziqah. Mana tahu Haziqah 
ada di dalam bilik selepas tercedera. Tetapi, tak semena-mena biji 
mata Fakrul menangkap sendiri sekujur tubuh Haziqah yang kaku. 
Tubuh yang terbaring itu berada dalam keadaan yang amat 
mengaibkan. Sebahagian tubuhnya terdedah dan benar-benar 
mencemaskan. 

Fakrul tergamam. Ziqa! Jeritnya di dalam hati. 

ACAM MANA keadaan Ziqa, Diah? 

/s she okay?" Fakrul bertanya cemas. 
Selepas ternampak Radiah keluar dari 


bilik rawatan, Fakrul terus mendapatkannya. Keadaan Haziqah yang 


begitu teruk membuatkan Fakrul tidak sabar-sabar mahu mengetahui 


dengan lebih lanjut tentang gadis itu. 

Radiah mengeluh kuat. Kedengaran amat berat di telinga Fakrul. 
"Susah aku nak cakap, Fakrul." 


"What is her condition?" 


‘Tm notsure. Terlalu banyak kesan luka di badannya." 

Hati Fakrul yang risau bercampur aduk dengan perasaan ingin 
tahu. Radiah merenung Fakrul yang gelisah. 



"Fakrul...l think she was raped," ujar Radiah lambat-lambat. 

Sebagai doktor yang sudah bertugas bertahun-tahun di hospital 
itu, sudah menjadi lumrah baginya untuk mengandaikan sesuatu 
kejadian atau kes melalui pengamatan dan pemeriksaan awal. 

Fakrul terpana. "What? Are you sure?" 

Radiah menunduk sejenak. Kemudian keluhannya tercetus. 
Begitu faham dengan gelodak perasaan Fakrul yang nampak terkejut 
dengan andaiannya. 

"Semuanya masih dalam pemeriksaan. Apa yang aku cakap tadi 
hanya andaian awal. Sekarang ni, apa yang penting kita berdoa. 
Semoga Ziqa selamat dan tiada apa-apa perkara buruk yang berlaku 
padanya." 

Fakrul diam membisu. Simpatinya tiba-tiba bertambah apabila 
teringatkan keadaan Haziqah sebelum dibawa ke hospital tadi. Betapa 
lemahnya hembusan nafas gadis itu dengan tubuh yang kaku. Seolah- 
olah nyawanya sudah berada di hujung tanduk. Begitu menakutkan! 

Biarpun Fakrul tidak pernah cintakan Haziqah, namun sebagai 
seorang manusia yang bertanggungjawab, dia cuba membantu apa 
yang patut. Haziqah bukan sahaja gadis yang sudah menjadi anak 
yatim tetapi Hazigah juga adalah isterinya. 


"DOKTOR! Pesakit dah sedarkan diri." Suara seorang jururawat yang 
memanggil dari pintu bilik rawatan membuatkan mereka berdua saling 
berpandangan. 

Kemudian, Radiah bingkas dan berjalan pantas ke bilik itu. Fakrul 
mengikut Radiah dari belakang. 

"Eh, encik tak boleh masuk. Keadaan pesakit masih belum 
stabil," beritahu jururawat tadi apabila Fakrul ingin melangkah ke 
dalam bilik. 

"Pergi! Pergi! Jangan sentuh aku! Jangan sentuh aku!" Dari luar 
bilik, Fakrul sudah terdengar jeritan yang begitu nyaring. Fakrul tahu 
itu suara Haziqah. 

Jururawat tadi sudah hilang di sebalik muka pintu apabila 
terdengar jeritan Haziqah. Fakrul tidak peduli. Dia tetap menolak daun 
pintu bilik rawatan. Serentak dia menghentikan langkah apabila 
ternampak Haziqah yang sedang dalam ketakutan. 

"Bawa bertenang Ziqa. Aku takkan apa-apakan kau. Aku cuma 
nak merawat kau. Kau tak kenal aku?" 

Radiah berusaha menenangkan Haziqah. Beberapa jururawat 
turut membantu walaupun masing-masing kelihatan ragu-ragu untuk 
mendekati Haziqah. Haziqah duduk memeluk lutut di ceruk dinding. 
Bibirnya terkumat-kamit seolah-olah sedang berkata sesuatu. Kata- 
kata Radiah tidak dihiraukan olehnya. Haziqah seakan berada di dalam 
dunianya sendiri. 



" Nurse , bersedia untuk suntik dia," arah Radiah kepada 
beberapa orang jururawat yang membantunya. 

"Encik, tolong keluar dulu. Pesakit perlu disuntik. Encik tidak 
sepatutnya berada di dalam bilik ni." Jururawat yang menegur Fakrul 
sebentar tadi, memberitahu. 

"Saya suami dia," ujar Fakrul pantas. 

Jururawat tadi terdiam. Kemudian tidak berkata apa-apa lagi. 
Bersiap sedia untuk menyediakan alat-alat yang diminta oleh Radiah. 
Radiah dan beberapa orang jururawat mula menghampiri Haziqah. 
Kemudian, masing-masing menarik tangan Haziqah yang menjerit dan 
meronta-ronta meminta dirinya dilepaskan. 

"Jangan sentuh aku! Jangan pegang aku! Tolong. ..tolong...!" 
suara Haziqah begitu kuat. 

Setiap jeritan Haziqah didengari oleh Fakrul. Lelaki itu jadi 
gelisah. Apa yang telah berlaku pada Haziqah agaknya? Tidak lama 
kemudian, jeritan Haziqah tidak kedengaran lagi. 

"Fakrul!" Tiba-tiba Amirul muncul. 

Fakrul mengeluh apabila ternampak rakannya. 

"Macam mana Ziqa? Apa yang berlaku sebenarnya?" 

"Aku tak tahu Mirul! Kau tanyalah Diah sendiri." Fakrul menjawab 
perlahan. 

Amirul kemudiannya berlalu menuju ke arah Radiah yang masih 
memberi rawatan kepada Haziqah. Wajah Haziqah yang dipenuhi luka- 
luka dan calar-calar nampak amat tertekan biarpun dia masih tidak 
sedarkan diri. Nafasnya yang terputus-putus itu benar-benar 
membuatkan Haziqah nampak begitu lemah. Apatah lagi dengan 
wajah yang pucat lesi. Kepalanya juga berbalut dengan kain kasa dan 
hidungnya ditutupi dengan corong oksigen bagi membantu 
pernafasannya. 

"Jom, kita duduk kat luar, Rul. Diah dah suntik bius. Mungkin Ziqa 
tak sedarkan diri sampai esok." Amirul berkata sambil tangannya 
menepuk bahu Fakrul. 


JAM sudah menunjukkan pukul 1.30 pagi. Suasana hospital terlalu 
sunyi ketika itu. Kebanyakan pesakit sudah tidur dan petugas-petugas 
hospital juga sedang sibuk dengan tanggungjawab masing-masing. 

Kejap-kejap Amirul menoleh Fakrul yang membatu sejak tadi. 
Nampak sangat lelaki itu sedang memikirkan sesuatu. Namun tidak 
diketahui oleh Amirul. Pasal Haziqahkah? 

"Kau dah telefon family kau beritahu pasal Ziqa?" 

Fakrul menggeleng. 

"Pergilah telefon. Sekurang-kurangnya family kau tahu. Aku rasa 
sekarang ni Ziqa memerlukan sokongan daripada kita." 

"Kenapa? Apa yang berlaku?" 

"Diah cakap Ziqa dalam trauma." 



"Trauma? Maksudnya?" 

"Gangguan emosi. Salah satu kesan yang biasanya akan berlaku 
pada seseorang jika seseorang itu mengalami kejadian yang 
menakutkan." 

Fakrul terdiam. 

"Sudahlah Rul. Pergilah telefon family kau dulu. Kau pulak jangan 
banyak berfikir sangat. Kita tunggu bila Ziqa dah sedar nanti." Amirul 
menepuk bahu Fakrul. 


SITI SAKINAH tidak dapat menahan rasa sedih apabila melihat wajah 
cengkung Haziqah yang dipenuhi calar-calar halus. Baru beberapa 
minggu Haziqah hidup keseorangan sebagai yatim piatu, dirinya 
ditimpa musibah pula. Siti Sakinah benar-benar pilu. Sejak diberitahu 
nasib yang menimpa Haziqah oleh adiknya tadi, Siti Sakinah dan Hafiz 
cepat-cepat bertolak ke Kampung Sri Gambut. 

Ketika sampai di pintu wad, kelihatan keluarga Puan Haryati 
sudah berada di situ. Siti Sakinah pantas mendapatkan Haziqah. 
Semua yang ada di situ hanya mendiamkan diri. Cuma Puan Haryati 
yang asyik bersuara. Menegur sikap Fakrul yang tidak memuaskan 
hatinya. 

"Kau ni tak habis-habis nak susahkan hati umi. Apa yang dah 
merasuk kau agaknya Rul! Kalau tak sayang, jangan nak menyeksa 
anak orang. Kau menipu umi! Kononnya setuju tinggal beberapa hari 
kat sini sebab nak jaga Ziqa... habis apa yang kau buat ni?" Puan 
Haryati membebel lagi. 

Fakrul hanya menunduk sejak dari tadi. Dia rasa bersalah dan dia 
tahu dirinya telah dipersalahkan atas kejadian yang menimpa Haziqah. 
Fakrul tidak berani untuk bersuara. Jika dia tidak meninggalkan 
Haziqah pasti kejadian itu tidak akan berlaku. 

"Kau tengoklah isteri kau tu Rul. Tak kasihan ke? Dia anak yatin 
piatu, Rul. Kewajipan menjaga kebajikannya terletak di tangan kau 
sekarang ni. Bukan menyeksanya." 

"Sudahlah Yati! Tak elok marah-marah sekarang ni. Nanti bila 
Ziqa dah sedar, dia terkejut pulak." Tuan Fuad cuba memujuk. 

"Betul tu Yati. Apa yang terjadi ni satu takdir." Siti Sakinah pula 
memberikan pendapatnya. 

Hafiz di sisi hanya diam bersama Faremi. Sumaiyah pula hanya 
memerhati di sisi ibunya, Makcik Roha. 

"Yati sedih kak. Kenapalah Rul tak habis-habis menyusahkan hati 

Yati?" 

Fakrul menunduk lagi. Diam seribu bahasa. 


WAKTU itu, jam sudah hampir menunjukkan pukul 2.00 petang. Mereka 
masih sabar menunggu di bilik itu. Hanya sesekali jururawat datang 



memeriksa tekanan darah dan denyutan nadi Haziqah. Siti Sakinah 
ingin menarik tangannya dari tangan Haziqah. Namun, tiba-tiba dia 
terasa tangan Haziqah bergerak-gerak. 

"Ziqa!" panggil Siti Sakinah. 

Semua yang sedang membatu terus memandang ke arah 
Haziqah. Mereka turut ternampak respon tangan Haziqah yang 
bergerak-gerak. 

"Ziqa, umi ni! Buka mata kau, nak. Umi dah datang." Puan 
Haryati berbisik di telinga Haziqah. 

Puan Haryati menggenggam jari-jemari Haziqah yang lagi 
sebelah. Mata Haziqah masih tertutup rapat. Namun, jari-jemarinya 
yang erat menggenggam, terus dapat dirasai oleh Puan Haryati dan 
Siti Sakinah. 

"Ziqa!" Giliran Siti Sakinah memanggil. 

Perlahan-lahan tubuh Haziqah digoyang-goyangkan. Tetapi, 
tangan Haziqah sudah tidak bergerak lagi. Kaku seperti sebelumnya. 


"Ziqa!" Puan Haryati tetap memanggil. 

"Yati, Ziqa masih perlukan rehat." Tuan Fuad menyampuk tiba- 

tiba. 

"Yati cuma nak Ziqa buka mata dan sedar yang kita ada di 
sisinya. Itu saja!" 

"Baik kita jangan ganggu dia dulu. Keadaannya masih tak stabil. 
Kata doktor, dia masih dalam traumanya," beritahu Fakrul setelah agak 
lama membisu. 

"Trauma?" 

Fakrul mengangguk. 

S ABAN hari Fakrul menjadi pengunjung setia hospital itu. Dia lebih 
senang melihat sendiri perkembangan diri Haziqah. Malah dia 
sudah tidak sabar lagi untuk mengetahui keputusan pemeriksaan 
Haziqah. Lantas, langkahnya diatur laju ke bilik Radiah. 

Nasib Fakrul baik kerana setibanya di bilik Radiah, Radiah sedang 
khusyuk mencatat sesuatu. Radiah menerima kedatangan Fakrul dan 
mempelawanya duduk. Kemudian Radiah menutup pintu biliknya. Dia 
dapat mengagak tujuan Fakrul menemuinya. 

"Setakat ni laporan Ziqa masih belum keluar. Lagipun, rawatan 
ke atasnya masih dijalankan. Makmal tak boleh nak keluarkan laporan 
sebenar. Jadi, aku tak boleh nak buat kesimpulan." Radiah berkata 
sambil duduk. 

"Aku risau Diah. Aku takut kalau apa yang kau andaikan tu benar- 
benar jadi kenyataan." 

"Aku pun risau. Kau baru aje kenal Ziqa tu, Rul. Aku ni...yang dah 
lama kenal dia, yang tahu kisah hidupnya sikit-sikit. . . lagi lah risau!" 

Fakrul mengetuk jari-jemarinya di atas meja Radiah. Kata-kata 
wanita itu ada benarnya. Namun, dia tidak tahu apa yang 
menyebabkan dia benar-benar risau. 

Radiah mengalihkan pandangan ke arah Fakrul yang membisu. 
Muka rakannya itu ditenung lama. Dia tahu tentang perkahwinan 



Fakrul dengan Haziqah. Itupun setelah suaminya memberitahu 
beberapa hari yang lepas. Jika tidak, sampai ke hari ini pun, belum 
tentu Fakrul akan menceritakan hal itu. 

"Kau ni hari-hari aku nampak kat sini melawat Ziqa tu. Ada apa- 
apa ke?" soal Radiah tiba-tiba sambil tersenyum mengusik. 

Khayalan Fakrul terhenti. Pandangan Radiah dibalas segera. 
Nada pertanyaan Radiah seperti mengandungi makna yang tersirat. 

"Kenapa kau tanya macam tu? Apa tak boleh ke aku melawat 
dia? Ziqa tu isteri aku..." 

"Aikk...dah mengaku isteri nampaknya!" Radiah berkata sambil 
bergurau. 

Fakrul mengetap bibir. Kepalanya digeleng laju menafikan kata- 
kata Radiah. 

"Habis, kenapa kau kahwin dengan dia? Sebab mak kau yang 
suruh?" 

Fakrul mengangguk lagi. 

"RuL.RuL.kenapalah kau tak fikir panjang. Belajar tinggi-tinggi, 
tapi berfikir macam budak-budak. Tak matang! Kau ingat kahwin ni 
boleh dibuat main-main macam kau main tarik-tarik tali masa kat 
universiti dulu?" ujar Radiah panjang. 

Otak Fakrul ligat berfikir. Bibirnya masih terkunci. Tangannya pula 
sibuk mengetuk meja sebelum ditarik dan digenggam sesama sendiri. 
Fakrul menyandar di kerusi. Terasa selesa. 

"Kau dengan dia ada apa-apa ke?" soal Radiah lagi. 

"Ada apa-apa? Maksud kau?" berkerut dahi Fakrul. 

"Kot-kot kau dengan Ziqa tu..." 

"Hisy... belum sampai ke tahap tu, Diah. Aku tak cintakan dia. 
Dan aku tak rasa aku akan ada apa-apa dengan dia." Fakrul cuba 
menafi kan. 

Radiah ketawa mengekeh. "Eleh, beranilah kau cakap macam tu. 
Satu hari nanti kena batang hidung sendiri baru tahu," sindir Radiah. 

"Apa yang kau merepek ni, Diah? Jangan nak melalutlah." Fakrul 
buat-buat ketawa. 

Namun hati lelakinya dapat merasakan ada sesuatu yang 
berdetik. Cuma dia tidak tahu apa yang sedang mengganggu jiwanya 
kini. Yang Fakrul tahu dia tidak berasa apa-apa bile melihat Haziqah 
biarpun ketika mereka berdua-duaan. 

"Eh, kenapa kau tak sukakan Ziqa tu? Dia kan cantik dan lemah- 
lembut?" 

"Itu bukan perkara pokoknya. Apa yang perlu kau tahu, aku 
dengan Ziqa tak ada apa-apa." Fakrul masih tegas dengan 
pendiriannya. 

"Habis tu, kenapa kau sanggup hantar makanan padanya 
tempoh hari? Kau buat apa lagi kat situ?" tanya Radiah sedikit pelik. 



"Kenapa dengan kau ni? Pelik ke aku hantar makanan? Alah, aku 
beli nasi bungkus aje. Kebetulan aku teringatkan dia, masa aku singgah 
makan kat gerai sebelum bertolak ke KL. Salah ke?" 

"Tak adalah. Risau jugak kau kat Ziqa ya. Takut dia tak makan 

ke?" 

"Dia anak yatim piatu, Diah. Aku tak ada niat lain pun. Aku tak 
nak Ziqa rasa dia dah tak ada sesiapa kat dunia ni. Tambah-tambah dia 
tinggal sorang-sorang kat rumah malam tu," jelas Fakrul. 

"Aku tahu. Aku sekadar bertanya aje. Tapi, kalau kau dengan Ziqa 
bercinta sekalipun, tak ada salahnya. She's a nice person," sambung 
Radiah sambil ketawa. 


"ASSALAMUALAIKUM." Tiba-tiba Amirul muncul. 

Radiah mendongak memandang pintu. Dia tersenyum mesra 
menyambut kedatangan suaminya itu. 

"Kau ada kat sini, Rul?" soal Amirul sambil menutup pintu bilik 
isterinya. Dia terus menuju ke arah Radiah sambil mengucup pipi 
isterinya sebelum duduk bersebelahan Fakrul. 

"Kenapa kau senyum?" soal Fakrul. 

"Dulu bukan main pemalu. Sekarang, nak bermesra pun dah tak 
kira tempat," perli Fakrul. 

"Weh, jealous ke?" 

"Tak adalah," nafi Fakrul. 

"Kalau tak jealous ... jangan banyak cakap. Eleh, isteri ada nak 
mengutuk orang. Bila dah start sayang kat isteri kau nanti. ..tahulah 
kau," usik Amirul. 

"Ziqa macam mana? Dah okey?" tanya Amirul menukar topik. 

"St/7/ the same. Cuma dia dah tak meracau-racau. Diah rasa dia 
dah berada dalam situasi pemulihan. Kita kena banyak berbual 
dengannya," ucap Radiah lembut. 

Amirul hanya mengangguk. Fakrul di sisi diam mendengar 
perbualan umum pasangan itu. 

"Jomlah kita tengok Ziqa," ujar Fakrul. 

"Tengok tu tak menyempat-nyempat. Dah tak sabar-sabar sangat 
nak tengok isteri dia, bang!" Radiah bersuara sambil tersenyum. 

K ERETA yang dipandu oleh Fakrul terus meluncur laju. Haziqah 
yang berada di sisinya lebih gemar menyepikan diri. Melayan 
perasaan dengan mendengar alunan muzik sentimental yang 
dari tadi kedengaran perlahan. Sesekali Fakrul memandang Haziqah 
yang masih membisu di sebelahnya. Setelah hampir tiga minggu gadis 
itu menetap di hospital barulah dia dibenarkan pulang hari ini. 

Namun, Radiah mengenakan syarat! Gadis itu tidak boleh 
ditinggalkan sendirian memandangkan Haziqah yang masih belum 
stabil Haziqah masih memerlukan sokongan dan kata-kata 
perangsang. Malah, Haziqah masih takut-takut jika ada sesiapa yang 
menyentuhnya secara mengejut. Mungkin trauma Haziqah terhadap 
kejadian hitam itu masih berbaki. Ketakutannya masih terasa. 

Fakrul mengeluh. Pantas tangannya menekan punat radio. 
Menukar stesen radio lain yang mengalunkan irama lagu yang lebih 
rancak. Fakrul tahu Haziqah sedang mengelamun. Haziqah seolah-olah 
berada dalam dunianya sendiri. 

"Kita balik rumah di KL. Bahaya kalau kau tinggal di sini. Lagipun 
esok aku dah start bekerja. Umi mesti tak bagi kau tinggal seorang diri 
kat sini." Fakrul memulakan perbualan. Dia memandang seketika ke 
arah Haziqah. 

Gadis itu hanya diam. Tidak mengangguk atau menggeleng. 


EMPAT PULUH LIMA MINIT kemudian, kereta Fakrul berhenti di halaman 
rumahnya. Haziqah hanya menurut apabila pintu di tempatnya dibuka 
dari luar. Fakrul ingin memimpinnya tetapi Haziqah pantas menepis. 
Terasa tidak selamat dengan sentuhan tangan kasar itu. 

Waktu itu, Siti Sakinah, Puan Haryati dan ahli-ahli keluarga yang 
lain memang sedang menanti kepulangan mereka. Masing-masing 
mengukir senyuman apabila ternampak wajah Haziqah yang lesu. 

"Bawa Ziqa ke dalam bilik, Rul! Biar Ziqa berehat," arah Puan 
Haryati. 

Fakrul cuba memimpin tangan Haziqah semula tetapi belum 
sempat dia menarik Haziqah ke dalam rumah, Haziqah lebih cepat 
mengelak. Dia lebih selesa berjalan sendirian. Puan Haryati sudah 
hilang ke dapur. Diikuti dengan Siti Sakinah. Masing-masing sedih 
melihat keadaan Haziqah. 

Fakrul menolak langsir yang tadi menutupi tingkap biliknya. 
Cahaya matahari mula memancar terang. Hazigah tetap diam. 



Kemudian, Fakrul menunjukkan arah katil kepada Haziqah. Sejenak 
wajah suram Haziqah ditenungnya. 

Reaksi Haziqah yang membisu sejak tadi membuatkan Fakrul 
tidak senang hati. Dia teringatkan kata-kata Radiah pagi tadi. 

“She's fine! Nothing suspicious yang aku dan doktor-doktor lain 
jumpa waktu kami merawat Ziqa. So... kau janganlah risau! Kami 
conclude yang Ziqa tak apa-apa. Andaian hari tu tak tepat." 

"Habis, kenapa dia tak banyak cakap? Macam mana dengan 
traumanya?" 

Radiah menarik nafasnya sambil menyandarkan tubuhnya ke 
kerusi. 

"Itu bukan satu masalah besar. Kita boleh bagi dia kaunseling." 

"Berkesan ke?" 

" It takes time. Kalau dia tak pengaruhi pemikiran dia dengan 
kejadian tu...lnsyaALLAH, Ziqa akan sembuh dengan cepat!" 

Fakrul tersedar dari ingatan. Perlahan-lahan dia menapak ke arah 
pintu bilik. Dia ingin keluar meninggalkan bilik itu untuk seketika. 
Namun, dia berpaling. Memerhati Haziqah yang sedang berbaring di 
atas katil. Kemudian, dia cuba menghampiri Haziqah. 

Tetapi apabila dia ingin melangkah sahaja, matanya terpandang 
garis-garis merah yang ditampal beberapa bulan dulu. Kawasan yang 
membezakan tempatnya dengan gadis itu. Fakrul tidak jadi 
meneruskan langkah. Memusingkan tubuh dan mula melangkah 
menuju ke pintu bilik yang terbuka. 

"Fakrul!" Langkah Fakrul terhenti. Tersentak dengan panggilan 
Haziqah. Gadis itu dilihatnya masih kaku di tempat baringan. 

"Kenapa?" soal Fakrul perlahan. 

"Nanti awak boleh bawa saya berjalan-jalan di bangunan yang 
ada jambatan kat tengah-tengah tu tak?" pinta gadis itu tiba-tiba. 

Fikiran Fakrul terus terbayangkan bangunan KLCC yang 
tersergam indah. Mungkin bangunan itu yang dimaksudkan oleh 
Haziqah. 

"Semalam saya bermimpi berjalan-jalan di situ. Boleh tak kita 
pergi?" soal Haziqah lagi. 

Fakrul terus mengangguk. "Nanti aku ambil cuti. Aku bawa kau 
ke sana!" 

Haziqah tersenyum. Senyuman yang Fakrul rasakan seolah-olah 
itulah kali pertama dilihatnya menguntum mekar di bibir Haziqah. 
Sungguh! Dia tidak pernah melihat Haziqah tersenyum kepadanya 
sebegitu rupa. 

"Saya rasa mata saya tak boleh nak tidur sekarang ni. Boleh tak 
saya bangun dan buat sesuatu yang tak membosankan saya?" pinta 
Haziqah. 

Fakrul menjadi pemerhati kepada tingkah Haziqah yang agak 
menghairankan. Tetapi Fakrul tidak membantah apabila gadis itu 
bangun dan berjalan ke arah almari baju. 



"Saya nak gosok baju kerja awak. Esok awak nak pergi kerja tak 
payahlah saya kelam kabut lagi." 

Haziqah terus mencapai beberapa kemeja berlengan panjang 
yang tergantung di dalam almari. Dikeluarkan satu-persatu lalu 
diletakkan di atas katil. Dia pula menuju ke papan penggosok baju. 
Apabila dia tiba di hadapan garis pelekat merah, langkahnya termati di 
situ. 

"Boleh saya lalu?" soalnya meminta kebenaran. 

Fakrul mengangguk. Dia terus memerhatikan tingkah Haziqah 
yang nampak agak ganjil. Gadis it uterus leka dengan kerja-kerjanya 
membuatkan kegelisahan Fakrul semakin bertambah. Adakah Haziqah 
masih dengan traumanya? Gadis itu seolah-olah ingin melupakan 
ketakutannya dengan bersikap demikian. 

"Kenapa senyap?" pertanyaan Haziqah kedengaran di 
telinganya. 

"Kalau saya kat kampung, petang-petang macam ni selalunya 
saya berjalan di pantai. Kadang-kadang saya pergi dengan Sue. Ada 
masanya saya pergi dengan mak. Takpun saya pergi sorang-sorang 
aje. Tapi, dulu saya rajin berjalan-jalan di pantai dengan Yusri..." Tiba- 
tiba Flaziqah menghentikan ucapannya. Tangan yang sedang ligat 
menggosok kemeja berwarna biru itu turut tidak bergerak. 

"Siapa Yusri?" soal Haziqah sendiri. 

"Oh. ..Yusri anak Pak Samad," jawab Flaziqah. 

Fakrul menjadi pendengar dan pemerhati di situ. Sedikit 
berminat dengan topik yang Haziqah bicarakan. 

"Yusri pernah berjanji dengan saya yang dia akan menjaga saya 
seumur hidupnya. Tapi..." ayat Flaziqah terhenti lagi. Ada getaran dari 
nada suaranya. 

"Ziqa..." panggil Fakrul seolah-olah ingin memujuk. 

"Saya tak sangka dia sanggup tuduh saya macam tu! Apa salah 
saya? Kenapa dia larikan diri daripada saya? Saya dah lakukan 
kesalahan ke?" Mutiara jernih mulai kelihatan di bucu matanya. 

"Ziqa sudahlah! Aku nak kau berehat!" arah Fakrul pantas. Dia 
cuba menghalang Flaziqah dari meneruskan kata-katanya. 

"Agaknya Yusri ingat saya dah..." 

"Ziqa!" 

"Lelaki tu...dia kawan ayah saya!" 

Fakrul terdengar suara Haziqah berbunyi agak cemas. Lelaki itu? 
Lelaki mana pula yang Haziqah maksudkan? Yusrikah? Fakrul bertanya 
di benaknya. 

"Dia datang dekat saya. Dia ketawa. Kemudian. ..dia buka baju. 
Lepas tu..." 

Dahi Fakrul berkerut-kerut. Dia yakin lelaki yang dimaksudkan 
oleh Haziqah kini bukan lagi Yusri tetapi lelaki yang hampir meragut 
maruahnya itu. 



"Kenapa dia cari saya? Saya tak kenal dia pun. Apa yang dia 
nak?" suara Haziqah kedengaran tersangkut-sangkut. Soalannya keluar 
tanpa henti. Mencari jawapan yang tersendiri. 

Fakrul pantas menghampiri Haziqah. Tangan gadis itu dicapainya. 
Namun Fakrul terkejut apabila Haziqah menepis dengan kuat. 

"Kau nak apa?" jerit Haziqah kuat. Gadis itu sudah kelam kabut. 

"Ziqa!" 

"Jangan sentuh aku! Kau nak apa?" ujar Haziqah sambil berlari 
menjauhi Fakrul yang berada di sebelahnya. 

Sentuhan tangan Fakrul membuatkan dia hilang kawalan diri. Di 
matanya kini bukan lagi Fakrul tetapi sudah bertukar kepada wajah 
Leman yang sedang ketawa terbahak-bahak. 

"Tolong jangan apa-apakan aku! Tolonglah..." 

Haziqah sudah teresak-esak di ceruk dinding. Kakinya tiada 
kekuatan untuk berlari jauh. Dia amat takut dengan Leman yang 
dipenuhi jerawat batu. Ada parut sebesar jari telunjuk di atas dahi 
lelaki itu. 

"Ziqa, kau dah salah faham! Ni akulah." Gadis itu nampak begitu 
takut dengan dirinya. Mengapa sampai begitu? 

"Ziqa, jangan macam ni!" 

"Jangan apa-apakan aku!" 

"Ziqa! Kau sedar atau tak sekarang ni? Kau tahu tak kau dengan 
siapa?" tempelak Fakrul tiba-tiba. Dia jadi geram dengan sikap Haziqah 
yang sebegitu. 

Fakrul terus menggoyang-goyangkan tubuh Haziqah yang 
meronta-ronta. Biar Haziqah sedar yang dia sudah tersalah faham. 

"Jangan sentuh aku! Jangan apa-apakan aku!" Esakan Flaziqah 
semakin kuat. 

Dengusan Fakrul mula berbunyi. Haziqah belum sedar! Dengan 
kuat, tubuh Haziqah ditolak kembali ke dinding bilik sehingga Haziqah 
tersandar semula di situ. 

"Kau ni asyik menyusahkan orang aje! Kau tahu tak aku risau! 
Kenapa kau menangis macam budak-budak? Kau nak takut apa lagi? 
Aku ada kat sini!" tempik Fakrul. 

Haziqah tersentak. Air matanya menitis laju. Dia cemas. Suara 
Fakrul yang kuat mengetuk gegendang telinganya membuatkan 
tubuhnya menggigil. Dia betul-betul takut. Apakah dia akan melalui 
lagi kejadian hitam yang menakutkan itu? 

Untuk beberapa ketika, Fakrul hanya membiarkan Flaziqah 
menangis sendirian sebelum tubuh itu dihampiri semula. Berniat untuk 
memujuk gadis itu. 

"Sudahlah. Jangan menangis lagi. Aku tak suka!" Suara Fakrul 
kian kendur. Dia menyesal. Tidak sepatutnya dia menengking Haziqah 
sebegitu. 

"Kau dah selamat!" ucap Fakrul perlahan memandang wajah 
Flazigah yang hiba. 



"Saya takut!" 

"Kau nak takut apa lagi? Kau dah ada kat rumah aku sekarang ni! 
Kau bukan ada kat kampung. Aku ada kat sini dengan kau!" 

"Tapi hari tu awak tak ada!" 

Fakrul terdiam. Merenung wajah Haziqah yang masih tersedu di 
hadapannya. 

"Sudahlah. Jangan menangis. Mulai hari ni, aku akan jaga kau. 
Kau akan selamat!" janji Fakrul lantas tubuh Haziqah ditarik ke 
arahnya. Dipeluk erat agar gadis itu berasa selamat. 

"KAU ni betul-betul tak guna. Aku dah cakap jangan apa-apakan dia, 
tapi kau buat jugak. Bodohlah kau ni!" teriak Melati kuat ke arah 
Leman. Leman hanya menunduk. Biarpun tidak gentar dengan teriakan 
itu tetapi dia tetap risau. Kes Haziqah sudah sampai ke pengetahuan 
pihak polis. Leman takut sekiranya dia ditangkap dan dipenjarakan. 

"Memang tak boleh diharap. Tengok apa dah jadi? Sampai pihak 
polis pun terlibat sama." 

"Habis, sekarang ni apa aku nak buat?" tanya Leman. 

"Itu kau punya pasal. Aku takkan bertanggungjawab kalau terjadi 
apa-apa pada kau. Dan aku tak nak kau libatkan aku dalam hal ni. Nah, 
ini upah kau! Lepas ni jangan cari aku lagi." Melati mencampak not 
seratus ringgit ke arah Leman. Duit yang diambil dari simpanan Mak 
Senah semalam. 

Leman pantas mengutip wang itu. 

"Takkan kau nak lepas tangan pulak? Mana adil macam ni?" 

"Ah, aku bos ke kau yang bos? Siapa yang kena ikut cakap 
siapa?" Melati menjerkah. 

Leman terkulat-kulat. 

"Lain yang aku rancang, lain yang kau buat! Memang bodohlah 
kau ni," tempik Melati lagi. 

"Aku dah nak berjaya masa tu. Mana aku tahu suami dia datang! 
Itupun nasib baik aku sempat lari. Kalau tak?" 

"Sudahlah. Aku tak nak dengar lagi." 


SEJURUS selepas Leman berlalu, Melati mendengus. Tak boleh diharap! 
Kalau nak buat apa-apa pun tunggulah waktu yang sesuai. Ini, waktu 
yang aku suruh mengacau, dia sibuk nak ambik kesempatan. Bebel 
Melati lagi. 

Seraya, wajah Haziqah terlayar di ingatan. Cerita-cerita tentang 
Haziqah juga terngiang-ngiang di telinganya. Kini, heboh satu 
kampung memperkatakan tentang Haziqah yang sudah menjadi 
seorang yang pendiam. Ada juga yang memberitahu bahawa Haziqah 
sedang trauma di atas kejadian yang menimpa. 

Melati memang sakit hati. Apa-apa yang berkait dengan Haziqah 
pasti membuatkan dia rasa benci. Sewaktu berita tentang kejadian 
buruk yang menimpa Haziqah didengari, dia tersenyum lebar. 

Cuma kini, Haziqah kian pulih. Melati mula mencari jalan yang 
lain. Dia tidak boleh membiarkan Haziqah hidup tenang. Sampai bila- 
bila dia akan cuba membuat Hazigah menderita. 



"HEI, kau buat apa tu, Ati?" teguran Mak Senah yang kuat 
memeranjatkan Melati. 

"Mak ni mengejutkan orang aje," marah Melati. 

"Mak cari kau kat kedai mamak tu, tapi kau tak ada. Kat sini 
rupanya kau." 

Melati terus keluar dari situ. Dia mendapatkan Mak Senah 
dengan segera. Dia tidak mahu Mak Senah tahu di kawasan itulah 
tempatnya selalu melepak dengan Leman sambil merancang perkara- 
perkara yang ingin dilakukan terhadap Haziqah. 

"Kau buat apa dalam semak tu? Kau mengendap ya?" ulang Mak 
Senah sebaik sahaja Melati tiba di hadapannya. 

"Tak ada apa-apalah. Ati cari barang," jawab Melati acuh tak 

acuh. 

"Kau ni ada-ada aje." Geleng Mak Senah. 

"Kenapa mak cari Ati? Mak nak ke mana ni?" soal Melati pula. 
"Mak rasa pelik. Dua hari semalam, mak dapat upah menjual 
sayur kat pasar. Pagi tadi mak tengok, duit tu dah tak ada. Kau ada 
nampak tak?" Mak Senah bertanya. 

Melati terdiam seketika. 

"Entah-entah, kau yang ambil duit maktu, tak?" 

"Eh mak ni! Nak menuduh Ati pulak." 

"Dah tu, siapa pulak yang mengambilnya? Kau dan mak aje yang 
tinggal kat dalam rumah tu. Takkan kat rumah kita ada toyol pulak." 
Melati mengetap bibir. "Entah-entah mak yang salah letak. Mana 

tahu." 

Giliran Mak Senah mendiamkan diri. "Betul jugak... nantilah mak 
cuba cari dalam almari. Jom kita balik!" 

Melati tersenyum lega. 


"KAU cakap dengan mak betul-betul Ati. Apa lagi yang kau nak buat 
pada budak Ziqa tu?" Mak Senah bertanya bersungguh-sungguh 
malam itu. 

Apabila terpandang perubahan yang berlaku pada diri Melati, 
Mak Senah jadi risau. Anak gadisnya itu seolah-olah sedang 
merancang sesuatu terhadap Haziqah. Apakah Melati masih 
berdendam? Adakah dendam anaknya terhadap Haziqah lebih kuat 
berbanding dendamnya terhadap Siti Sakinah? 

Ah, apabila menyebut nama Siti Sakinah, Mak Senah teringat 
bualan jiran-jiran yang heboh memperkatakan tentang kepulangan Siti 
Sakinah sewaktu kematian Aminah tempoh hari. 

Mak Senah tidak terkejut. Dia memang sudah mengagak yang 
satu hari nanti bekas madunya itu akan muncul jua. Cuma sewaktu Siti 
Sakinah ada di kampung itu, Mak Senah tidak sempat bertentang 
mata. 



"Kenapa mak tanya Ati macam tu?" 

Mak Senah mengeluh. "Sejak kebelakangan ni, mak tengok kau 
ni lain macam aje. Kau fikirkan apa?" 

"Itu Ati punya pasal. Mak jangan campur." 

"Eh, nak melawan mak pulak kau ni!" 

Melati menutup paip air yang terbuka tadi. Dia memusingkan 
tubuhnya sambil memandang emaknya. 

"Apa yang Ati buat ni bukan sebab dendam Ati seorang. Tapi 
sebab makjugak. Mak yang ajar Ati." 

Mak Senah tersentak. 

F AKRUL menyendiri di ruang tamu rumah Amirul. Hari itu, dia tidak 
bekerja. Jadi, dia mengambil kesempatan untuk memenuhi 
permintaan Radiah. Itupun setelah Radiah memaksanya supaya 
datang membawa Haziqah bersama-sama. Ikutkan hati, dia malas 
hendak mengganggu hari cuti sahabatnya itu. Tetapi Amirul sendiri 
yang menyatakan cadangan untuk membuat majlis makan tengah hari 
secara kecil-kecilan. 

Mereka sekadar mahu berkenal-kenalan dengan Haziqah biarpun 
Haziqah masih belum pulih sepenuhnya. Lagipun, Fakrul hanya 
menurut arahan Radiah supaya selalu membawa Haziqah berjalan- 
jalan dan jangan biarkan dia sendirian. 

Tiba-tiba Fakrul teringat permintaan Haziqah beberapa hari yang 
lalu iaitu ingin ke KLCC. Alamak! Macam mana aku boleh terlupa ni? 
Kesian Ziqa! 

"Rul!" sapa Amirul. Fakrul tersenyum. 

"Kami tak mengganggu kau, kan?" tanya Fakrul. 

Amirul mengerutkan dahi. "Mengganggu apa pulak? Aku yang 
ajak kau ke sini." 

"Manalah tahu kau dengan Diah nak bermanja-manja waktu kau 
orang cuti ni," seloroh Fakrul. 



Amirul hanya tergelak. "Alah, aku takut kau yang nak bermanja 
dengan Ziqa!" 

"Eh, aku pu lak! " 

"Weh, untuk pengetahuan kau. ..suami isteri ni nak bermanja- 
manja bukan waktu cuti aje." Amirul memberitahu. "Itulah. Ada isteri, 
tak reti nak bercinta. Buat tak tahu aje! Cubalah belajar bercinta dan 
berkasih dengan orang yang baru wujud dalam hidup kau. Barulah kau 
tahu kenikmatan berumah tangga yang sebenarnya." 

Fakrul tidak menjawab. Kata-kata Amirul hanya dibiarkan saja. 

"Cuba cakap. ..yang sebenar-benarnya dari hati kau, takkan 
sekalipun kau tak pernah jatuh cinta pada Ziqa?" 

Jatuh cinta pada Ziqa? Fakrul tertanya-tanya sendiri. Untuk 
seketika bibirnya seolah-olah terkunci. Fikirannya ligat memikirkan 
jawapan yang sesuai untuk diberikan kepada Amirul. 

Beberapa hari dia mengenali diri Haziqah, Fakrul mula 
menyenangi sikap gadis itu yang agak pemalu. Tetapi dia tidak pasti 
apa perasaannya yang sebenar terhadap gadis itu. Sungguh dia masih 
belum jatuh cinta terhadap Haziqah. 

Namun, apabila terkenangkan peristiwa beberapa hari yang lalu, 
Fakrul jadi malu sendiri. Tidak sedar bagaimana dia boleh menarik 
F1aziqah ke dalam pelukannya. Bagaikan tercium-cium haruman yang 
terbit dari setiap helaian rambut Haziqah yang ditutupi oleh tudung. 
Fakrul seolah-olah tidak dapat melupakan kelembutan tangan Haziqah. 
Sungguh dia tidak dapat melupakan saat itu! Kali pertama mendakap 
seorang perempuan yang halal di dalam hidupnya! 

"Kau dah tinggal dengan Ziqa nak dekat dua bulan. Takkan 
sekelumit pun kau tak pernah rasa sayang pada dia?" suara Amirul 
kedengaran lagi. 

"Entahlah Mirul. Aku tak tahu. I don't feel anything." 

"Sikit pun tak ada?" 

Fakrul menggeleng. Yakin dengan jawapannya itu. 

"Susah aku nak faham kau ni. Dah ada perempuan yang baik 
pun, kau masih nak fikir panjang lagi." 

"Aku bukan berfikir, aku cakap perkara yang betul. Aku tak rasa 
apa-apa kelainan bila aku berdua dengan Ziqa," ujar Fakrul antara 
yakin dengan tidak. 

"Habis, kenapa kau susah hati masa dia masuk hospital dulu?" 

"Sebab aku ambil berat. Itu aje. Aku kesiankan dia." 

Amirul menguntum senyuman kecil. "Okey.../et say... tiba-tiba 
kau terjatuh cinta pada dia. Apa kau nak buat?" 

“Hey...it is not going to happen!" 

"Kenapa? Berdosa ke?" 

"Bukan macam tu." 

"Jadi?" 

"Abang. ..ajak Fakrul ke dalam. Diah dah hidangkan makanan!" 
Panggilan daripada Radiah membuatkan Fakrul tidak jadi meneruskan 



kata-kata. Dia ternampak Haziqah keluar dari dapur sambil membawa 
hidangan. 

"Lain kali ajelah kita borak," sambung Fakrul lalu melangkah 
masuk ke dalam rumah. 


"TIBA-TIBA kau terjatuh cinta pada dia. Apa kau nak buat?" Fakrul 
gelisah. Kenapa tiba-tiba aku teringatkan kata-kata Amirul ni? 

Kalau aku jatuh cinta pada Ziqa? Apa aku nak buat? Dia bertanya 
dirinya sendiri. Perlahan-lahan Fakrul menoleh ke arah Haziqah yang 
menyepi di sisinya. Haziqah sudah semakin pulih dari traumanya. 
Cuma sesekali dia meracau waktu tidur. Itupun gadis itu akan 
bertenang setelah dipujuk oleh Fakrul berkali-kali. 

Di sebalik tudungnya, Fakrul sudah dapat membayangkan 
rambut Haziqah yang ikal separas bahu. Agak cantik beralun. Itupun 
Fakrul terpandang secara tidak sengaja sewaktu gadis itu baru keluar 
dari bilik air. 

Fakrul kemudian memandang Haziqah yang terkebil-kebil melihat 
ke luar tingkap. Bulu matanya tidak terlalu lentik tetapi mata itu agak 
bundar dan cantik. Fakrul tidak perasan selama ini Haziqah 
mempunyai mata yang agak menarik. 

"Ah, mengarutlah! Aku dengan dia bercinta? Mustahil." Fakrul 
menggeleng sambil ketawa kecil. 

"Tak ada yang mustahil dalam dunia ni Fakrul! Jatuh cinta adalah 
satu keadaan lumrah yang akan dilalui oleh setiap manusia." Suara 
hatinya berbisik perlahan. 

"Sekalipun aku jatuh cinta. ..aku yakin Ziqa bukan orangnya." 

"Macam mana kau tahu?" 

"Dia bukan pilihan aku! Tapi pilihan umi aku." 

"Jodoh manusia, bukan kau yang tentukan." 

Tiba-tiba... 

"Tin...tin..." Bunyi hon yang begitu kuat membuatkan Fakrul 
tersentak. Haziqah tersedar dari lamunan. 

"Kenapa ni Fakrul? Awak buat saya terkejut." Haziqah bersuara 
sedikit marah. 

Fakrul menarik nafas dalam-dalam. Rasa bersalah kerana 
mengelamun terlalu jauh. 

L EWAT malam itu, Siti Sakinah tiba di rumah banglo milik Tuan 
Fuad bersama-sama Hafiz. Tika itu, Haziqah sedang duduk 
berbual-bual dengan Puan Haryati dan Tuan Fuad. Faremi juga 
turut serta. Fakrul yang duduk bersama, lebih banyak mendiamkan diri 
dan lebih rela menjadi pemerhati. 

"Kau dah sihat, Ziqa?" soal Siti Sakinah sambil mengusap bahu 
gadis bertudung itu penuh mesra. 

Haziqah tersenyum dan mengangguk. 

"Ziqa dah sihat mak long. Dah boleh buat macam-macam. Tapi 
umi masih tetap suruh Ziqa berehat. Bosanlah!" rungut Haziqah manja. 
Sejak akhir-akhir ini dia semakin rapat dengan Siti Sakinah. 

"Tunggu dah sihat betul-betul dulu, barulah boleh tolong umi." 
Hafiz mencelah tiba-tiba. 

Fakrul masih menjadi pemerhati. Tidak tahu apa yang ingin 
dibualkan. Haziqah cuba melarikan pandangannya jauh dari lelaki itu. 
Entahlah, sejak beberapa hari lalu Haziqah rasa kurang selesa bila 
ternampak Fakrul. Suaminya itu agak aneh berbanding dulu. 

Mengapa agaknya? 

"Kalau bosan, jomlah ikut mak long tinggal kat rumah mak long 
pulak!" pelawa Siti Sakinah. 

Haziqah sekadar senyum. "Kalau Ziqa pergi, kesian pulak kat 

umi." 

Siti Sakinah diam. Mula merenung gadis itu lama. Tatkala 
terpandangkan raut itu, jiwanya terkenangkan seseorang. Tiba-tiba dia 
menjadi rindu! 


"HAI Rul! Senyap aje kau? Banyak ke kerja kau sekarang?" soal Hafiz. 
Fakrul mengangguk. Mula rancak berbual dengan Hafiz. 

"Bolehlah. Tapi, hujung bulan ni, peak time untuk lapan syarikat 
serentak. Aku kena siapkan report dan proposal yang klien nak. Kau 
bayangkan Fiz! Arkitek kat syarikat bos aku tu ada lima orang aje. 
Hmm... penat betul aku nak mengejar ke sana ke mari!" 

"Kau yang cari susah!" ujar Tuan Fuad tiba-tiba. 

"Kenapa pulak Rul?" tanya Fakrul pelik. 

"Abah ajak kau kerja kat syarikat abah, kau tak nak." 

"Alah, kerja kat mana-mana pun sama aje Pak Ngah. Yang 
penting kesungguhan!" kata Hafiz membela Fakrul. 

Tuan Fuad terus menggeleng. Tidak setuju dengan kata-kata 

Hafiz. 

"Susah dapat anak yang suka buat hal sendiri ni Kak Inah! Dia 
bukan suka buat kerja-kerja yang senang. Asyik nak menyusahkan diri 
aje!" bebel Puan Haryati. Fakrul hanya tersengih. 



Dupp! Tiba-tiba jantung Haziqah bagaikan terhenti. Pandangan 
Fakrul terasa tajam menusuk ke sanubari. Mengapa lelaki itu asyik 
memandang ke arahku? Dia gelisah di tempat duduk. 

"Errr...Rul nak naik ke bilik dululah. Nak berehat kejap!" Lelaki itu 
terus berlalu. Hazigah semakin pelik. Mengapa agaknya? 


HAZIOAH menikmati angin malam. Seleranya untuk makan hari itu, 
seperti tiada. Jadi, dia ambil keputusan untuk duduk di luar rumah 
sementara semua ahli keluarga Fakrul yang lain menjamu selera. 

"Buat apa kat sini sorang-sorang?" tegur Fakrul kepada Haziqah 
yang sedang sendirian di kerusi rehat. 

Haziqah berpaling. Kelihatan Fakrul di situ. Bersahaja dengan 
tracksuit berjenama Nike. 

"Kenapa tak tidur lagi?" tanya Fakrul lagi. 

Entahlah. ..semenjak Haziqah dilanda musibah, gadis itu banyak 
mendiamkan diri. Fakrul pelik, Haziqah hanya kaku bila bersama 
dengannya sedangkan jika Haziqah bersama ahli keluarganya yang 
lain, gadis itu nampak mesra dan ramah. 

Malah, Fakrul begitu yakin dengan kelainan sikap Haziqah 
apabila dia melihat Haziqah berbual-bual bersama Hafiz tadi. Bukan 
main mesra. Sungguh! Fakrul tak senang duduk dengan situasi itu. 
Cemburu? 

"Mata saya tak mengantuk lagi." 

Fakrul memandang Haziqah. "Ubat dah makan?" 

Haziqah mengangguk. Selepas itu, masing-masing terus diam. 
Melayani perasaan dan keheningan malam yang agak suram. 

"Nanti kalau aku tak banyak kerja, aku ingat nak bawa kau ke 
KLCC." 

"Nak buat apa?" 

"Hari tu kau yang nak pergi, kan?" 

Aku yang nak pergi? Hatinya tertanya-tanya. Tetapi, dia tidak 
berkata apa-apa. Hanya membisu sambil melemparkan pandangan ke 
tengah laman. 

Fakrul juga begitu. Kelu lidahnya tiba-tiba. Renungan mata 
Haziqah bagai menusuk ke naluri. Ah, kenapa tiba-tiba aku rasa gelisah 
ni? 

"Esok awak kerja. Kenapa masih tak tidur lagi?" 

Pertanyaan Haziqah melenyapkan segala buaian perasaan Fakrul. 

"Aku dah biasa tidur lewat," ucap Fakrul perlahan. 

"Seronok tak kerja sebagai arkitek? Saya tengok awak selalu aje 
tidur lambat. Kadang-kadang sampai ke pagi siapkan kerja." 

Fakrul tersenyum. Gadis itu sudah mula ramah. 

"Saya ni belajar pun setakat SPM. Tak pernah tahu apa yang ada 
di universiti," sambung Hazigah lagi. 



"Arkitek, satu bidang yang aku tak pernah minat sebelum ni," 
jawab Fakrul. 

"Habis, kenapa ambil bidang ni?" 

"Umi dengan abah yang suruh. Tapi, makin lama bekerja dalam 
bidang ni, aku dah sedar. Minat sebenarnya boleh dipupuk." Kata-kata 
Fakrul itu membuatkan Haziqah tersenyum. 

"Kenapa kau tak nak sambung belajar?" soal Fakrul selepas itu. 

"Tak ada kemampuan." 

"Kemampuan dari segi apa?" tanya Fakrul lagi. 

"Macam-macam. Terutamanya dari segi kewangan." 

"Kalau diberi peluang, kau nak sambung belajar?" 

Haziqah mengangguk. 

"Tapi, buat masa ni saya masih tak ada duit. Semuanya dah 
habis saya gunakan untuk bayar yuran peperiksaan SPM dulu." 

Fakrul memandang jauh ke luar. Telinganya sekadar menangkap 
setiap bait ucapan Haziqah dengan tenang. 

"ASSALAMUALAIKUM, boleh join?" Hafiz tiba di situ bersama Faremi. 

Fakrul dan Haziqah tersentak. 

"Dari tadi akak dengan along duduk berdua kat sini, Abang Hafiz 
jealous..." ujar Faremi bergurau membuatkan Haziqah ketawa. 

Fakrul hanya senyum. Hafiz sudah melabuhkan punggung di sisi. 

"Apa yang kau orang bualkan? Nampak macam tak rancak aje?" 
tanya Hafiz. 

"Tak ada apa-apa. Kami bersembang tentang kisah dulu-dulu," 
jawab Fakrul. 

"Umi dengan mak long buat apa kat dalam tu, Mie?" soal 
Haziqah. 

"Tengah kemas meja makan kak. Mereka pelik kenapa akak tak 
makan." 

"Kenapa Ziqa tak nak makan?" tanya Hafiz membuatkan Fakrul 
menjeling tajam ke arah lelaki yang sedang merenung wajah Haziqah. 
Agak berlainan renungan matanya itu. 

"Perut Ziqa tak lapar. Abang dah makan ke?" 

Abang? Fakrul bertanya sendirian di dalam benaknya. Selama ini 
dia tidak perasan Haziqah membahasakan diri Hafiz dengan panggilan 
itu. Memang diakui Hafiz lebih tua daripada Haziqah tetapi umur Hafiz 
sebaya dengannya. Kenapa Haziqah tidak memanggilnya abang? 

"Abang dah makan tadi. Tapi macam tak ada selera sangat." 
Suara Hafiz kedengaran. 

"Kenapa?" 

"Sebab Ziqa tak ada," jawab Hafiz selamba. 

Kata-kata itu membuatkan Fakrul sedikit tersentak tetapi dia 
cuba bersikap selamba. Dia tidak selesa dengan pandangan Hafiz pada 
Hazigah. Dia tidak suka Hafiz bergurau senda dengan Haziqah. Tetapi 



mengapa? Apa hak aku nak menghalang mereka berbual-bual 
bersama? 

'Kau suami dia!' Fakrul terdengar jeritan hatinya secara tidak 
sengaja. 

"Ops.. .Abang Hafiz! Ingat sikit! Kak Ziqa ni kakak ipar M i e ! " 
sampuk Faremi pantas. Dia dapat melihat ada perubahan yang berlaku 
di wajah Fakrul. 

Hafiz tersengih. Haziqah sekadar menundukkan wajah. 

"Hujung minggu ni, ibu suruh Ziqa datang ke rumah abang," kata 

Hafiz. 

"Ada apa?" 

"Saja ibu nak ajak makan-makan. Datang tau Rul! Bawa Ziqa 
sekali." 

Fakrul hanya mengangguk. 

"Hmm...kau orang bersembanglah. Aku nak masuk ke dalam." 
Fakrul bingkas. 

"Eh, relakslah Rul. Kita berbual-bual kat sini." 

"Tak apalah. Aku nak siapkan kerja kat atas." 

Fakrul pergi membawa hati yang tidak menentu. Mengapa 
agaknya aku ni? Kenapa aku tak suka mereka bersama? Hati Fakrul 
tertanya-tanya. 


FAKRUL mundar-mandir di dalam bilik. Kerjanya langsung tidak 
disentuh. Dia gelisah. Hamparan kertas pelan yang ingin dilukis terus 
terbiar melayang-layang ditiup angin. Tiada satu pun lukisan itu yang 
menjadi. Sungguh dia tidak senang duduk. Melihat Haziqah ketawa 
mesra di samping Hafiz betul-betul membuatkan hatinya cemburu. 

Fakrul melangkah menuju kea rah tingkap yang terbuka luas. 
Matanya dibiarkan mencerun ke sudut halaman yang masih terang. 
Kini Hafiz tinggal berdua dengan Haziqah di situ. Faremi sudah tiada. 
Seolah-olah memberi peluang kepada mereka untuk duduk berdua- 
duaan. 

Peluang? Fakrul tiba-tiba marah. Marah dengan tindakan Faremi 
yang meninggalkan Hafiz dan Haziqah. Tanpa disedari, Fakrul memulas 
tombol pintu biliknya. Dia ingin turun dengan segera. Namun, dia 
terkejut apabila ternampak Faremi sedang berdiri tegak betul-betul di 
hadapan pintu biliknya. 

Fakrul cuba bersahaja. "Mak long mana?" 

"Ada kat bawah. Berbual-bual dengan umi dan abah. Along nak 
ke mana ni?" 

"Err... panaslah duduk kat dalam ni. Nak lepak kat bawah kejap." 

"Along cemburu dengan Abang Hafiz?" Tiba-tiba Faremi 
bertanya. 

Fakrul tidak jadi meneruskan langkah. Berdiri semula menghadap 
Faremi. 



"Mie tahu along jealous tengok Abang Hafiz dengan Kak Ziqa, 

kan?" 

"Tak adalah.” 

Faremi ketawa kecil. 

"Jangan sampai Kak Ziqa jatuh ke tangan Abang Hafiz sudahlah. 
Mie tengok Abang Hafiz tu macam dah sukakan Kak Ziqa aje," ujar 
Faremi terus berlalu. 

B ANGLO dua tingkat milik Siti Sakinah begitu sunyi ketika Fakrul 
dan Haziqah menjadi teta,u di rumahnya hujung minggu itu. 
Haziqah yang selesa berpakaian kurung kedah dengan tudung 
bawal yang disepit kemas di kepala, hanya diam sejak tadi. Fakrul juga 
membisu sambil leka menonton siaran Astro. 

Siti Sakinah turun dari tingkat atas rumahnya dengan senyuman 
mesra. Setelah diberitahu tentang kedatangan pasangan suami isteri 
itu oleh Tini orang gajinya, terus Siti Sakinah turun ke tingkat bawah. 
"Dah lama sampai Rul, Ziqa?" 

Mereka berdiri dan menghampiri Siti Sakinah. Menghulur tangan 
dan bersalaman. 

"Baru aje sampai mak long. Kerusi tu pun tak panas lagi." Fakrul 
berkata sambil tersenyum. 

"Umi dengan abah kau tak ikut sekali? Si Faremi tu pun kenapa 
tak datang?" tanya Siti Sakinah ramah. 

"Masing-masing sibuk. Umi dengan abah balik kampung, ada 
kenduri kahwin. Faremi pulak ada hal katanya," beritahu Fakrul sambil 
berlalu ke sofa. 

"Habis tu, kau datang dengan Ziqa aje? Kau orang dari mana ni?" 
Siti Sakinah masih tidak henti-henti menyoal. 

"Kami dari rumah tadi. Hafiz beritahu yang mak long suruh kami 
datang ke sini," jawab Fakrul. 

"Memang mak long suruh kau orang datang. Mak long buat 
makan-makan sikit hari ni." 

Fakrul dan Haziqah berpandangan serentak. 

"Sempena apa?" soal Haziqah setelah agak lama mendiamkan 

diri. 

"Tunggulah Hafiz balik sekejap lagi," kata Siti Sakinah. 
Mendengarkan kata-kata itu, bibir Fakrul turut mengukirkan 
senyuman. 

"Abang Hafiz ke mana mak long? Dia kerja ke hari ni?" Entah 
mengapa pertanyaan Haziqah itu membuatkan keceriaan Fakrul tiba- 
tiba berubah. 

"Hafiz keluar ke kedai, Ziqa. Kejap lagi baliklah dia. Kau orang 
duduklah dulu. Mak long nak tengok apa Tini buat kat dapur tu." 

"Mak long tak ada anak lain ke selain Abang Hafiz?" Haziqah 
bertanya selepas Siti Sakinah berlalu. 

Pandangan Fakrul terus beralih ke arah Haziqah yang duduk 
bertentangan dengannya. Mata Haziqah yang bundar jelas bercahaya. 
Lidahnya menjadi kelu. Dia diam merenung anak mata itu. 

"Awak pandang apa?" Pertanyaan Haziqah membuatkan Fakrul 
terkejut. 

"Tak ada apa-apa. Apa soalan kau tadi?" 

"Mak long tak ada anak lain ke selain Abang Hafiz? Setahu saya 
Abang Hafiz tu hanya anak tiri mak long kan?" soal Haziqah panjang. 
Fakrul mengangguk beberapa kali. 



"Habis tu, anak siapa yang mak long dukung tu?" Haziqah 
memandang sekeping gambar yang tergantung di dinding rumah dua 
tingkat itu. 

Fakrul turut mengalihkan pandangan ke situ. Kelihatan Siti 
Sakinah sedang memangku seorang bayi perempuan. Di sebelah 
kirinya, seorang lelaki sedang memeluk bahu Siti Sakinah. 

Fikiran Fakrul turut ligat memikirkan siapakah gerangan bayi itu. 
Mengapa dia tidak perasan gambar itu tergantung di situ selama ini? 
Hatinya bertanya sendiri. 

"Entah. Aku tak tahu." 

"Awak tak tahu? Kan mak long awak ni! Awak tak tahu mak long 
ada anak yang lain atau tak?" kata Haziqah bagaikan tidak percaya. 

"Setahu aku, suami mak long meninggal dunia akibat lemas di 
laut. Kemudian, mak long berpindah ke Jerman dan berkahwin lain kat 
sana," jawab Fakrul setelah berfikir lama. 

Haziqah diam mendengar. Matanya masih tidak lepas dari 
memandang gambar itu. 


"MANA Rul pergi?" Siti Sakinah bertanya lembut sambil meletakkan 
dulang di atas meja. 

Haziqah mendongak. Aroma air milo panas menyapa ke lubang 
hidungnya. 

"Dia kata nak keluar sekejap. Nak ke belakang!" 

"Oh. ..dia ke taman belakanglah tu. Tengok pokok bunga yang 
mak long tanam agaknya." Siti Sakinah meneka sendiri. 

Tidak lama kemudian, Tini tiba di ruang tamu dan meletakkan 
piring kuih koci. Cawan yang sudah dituang air milo tadi ditolak ke 
hadapan Haziqah. 

"Sunyi aje rumah mak long. Tak bosan ke duduk sorang-sorang 
kalau Abang Hafiz keluar bekerja?" 

"Nak buat macam mana? Mak long tak ada anak. Hafiz tu ajelah 
anak tiri yang mak long ada selain Tini, orang gaji mak long. Suami 
mak long dah lama meninggal masa mak long duduk di Jerman dulu," 
beritahu Siti Sakinah serba sedikit tentang latar belakangnya. 

Serentak itu, wajah Adam suami keduanya terbayang di ruang 
mata Siti Sakinah. Setelah hampir lima tahun dia tinggal berdua 
dengan Hafiz di Jerman, barulah dia mengambil keputusan untuk 
pulang ke tanah air. Dan berbekalkan wang peninggalan arwah 
suaminya itulah dia meneruskan kehidupan di Malaysia bersama Hafiz. 
Malah Hafiz sudah membuka syarikat perniagaan secara kecil-kecilan. 

"Habis anak siapa yang mak long pegang tu?" Jari telunjuk 
Haziqah tertuju kepada sekeping gambar yang menjadi tanda tanya di 
benaknya sejak tadi. 

Siti Sakinah memandang gambar itu. Terkesima dia seketika. 
Bagaikan terpaku di hadapan Hazigah. 



"Itu anak mak long dengan suami pertama." 

"Di mana dia?" 

"Dah meninggal beberapa bulan selepas lahir." Siti Sakinah 
menjawab pantas. 

Haziqah terkejut. "Ziqa minta maaf. Ziqa tak tahu!" 

"Perkara lama. Dah berpuluh tahun mak long lalui kisah itu," 
kata Mak Long Sakinah. 

"Minumlah air tu Ziqa..." Mak Long Sakinah segera menukar 
topik. Dia tiba-tiba jadi tidak menentu. 


"MACAM MANA kau dengan Ziqa tu, Rul? Mak long tengok kau orang ni 
macam bukan suami isteri aje." Siti Sakinah bertanya ketika dia keluar 
mencari Fakrul di taman bunga rumahnya. 

"Kenapa mak long cakap macam tu pulak?" Fakrul pula bertanya 
tanpa menjawab soalan wanita itu tadi. 

"Mak long lebih tahu asam garam berumah tangga, Rul. Mak 
long pernah menjadi isteri kepada dua orang lelaki. Takkanlah mak 
long tak tahu apa yang berlaku pada kau orang." 

Fakrul mengeluh kecil. Sekadar membiarkan kata-kata Siti 
Sakinah menampar ke cuping telinga. 

"Sejak kejadian yang menimpa Ziqa dulu, mak long nampak kau 
dah mula dekat dengan Ziqa. Dulupun mak long tahu kau tak pernah 
cintakan Ziqa masa kau bernikah dengannya. Kalau tak suka, kau tak 
patut terima cadangan umi kau." 

"Rul terpaksa. Umi ugut Rul akan jadi anak derhaka kalau tak ikut 
cakap dia." 

Siti Sakinah mengerutkan dahi. "Umi kau kata macam tu?" 

Fakrul mengangguk. 

"Kau tak membantah?" 

Fakrul mengeluh berat. "Apapun yang berlaku, sekarang ni Ziqa 
dah jadi isteri Rul, mak long. Masa dah tak boleh diputarkan lagi." 

Siti Sakinah turut rasa bersalah dengan apa yang berlaku pada 
perkahwinan Fakrul dan Haziqah. Terasa seolah-olah dia yang menjadi 
punca mengapa adiknya memaksa Fakrul berkahwin dengan Haziqah. 
Mungkin Puan Haryati tidak mahu ada orang luar bertanya siapakah 
keturunan Haziqah yang sebenarnya. Puan Haryati tidak ingin kisah Siti 
Sakinah diungkit semula jika Haziqah berkahwin dengan lelaki lain. Ah, 
dia yang bersalah sebenarnya! 

Tiba-tiba kedengaran enjin kereta berbunyi di hadapan pintu 
pagar. Siti Sakinah memanjangkan leher. 

"Tu Hafiz dah sampai. Jomlah kita masuk. Ziqa pun sorang- 
sorang aje tu," ujar Siti Sakinah. 



KETIKA Fakrul sampai di ruang tamu, dia ternampak Hafiz sedang 
duduk di sisi Haziqah. Mereka sedang ketawa gembira. Di tangan 
Haziqah ada sebungkus hadiah yang berbalut kemas manakala di atas 
meja ada sebiji kek yang bersaiz sederhana besar. 

Fakrul pelik. Apakah maksud kek itu? Dan hadiah di tangan 
Haziqah itu, apa ertinya? Dia semakin tak keruan apabila ternampak 
Hafiz meletakkan sebentuk cincin di atas tapak tangan Haziqah. 
Sungguh dia kehilangan kata-kata saat itu! 

S UMAIYAH membelek-belek pakaian wanita yang tergantung di 
sebuah kedai di Johor Bharu. Dia terlalu leka hingga tidak sedar 
dirinya diperhatikan oleh seseorang. Ketika melangkah keluar dari 
kedai itu, Sumaiyah terkejut bukan kepalang. Kemunculan Yusri secara 
tiba-tiba itu membuatkan Sumaiyah terus teringatkan Haziqah. 

"Kau bekerja kat mana sekarang ni, Yusri? Sampai tak ingat nak 
balik ke rumah." Sumaiyah berkata seolah-olah memerli. Ketika itu, 
mereka duduk di sebuah kedai makan. 

Yusri hanya tersenyum tawar. Dia sedar kata-kata Sumaiyah 
berbaur marah. Namun ada perkara yang ingin ditanyakan pada 
Sumaiyah. Sejak ternampak Sumaiyah di pasar raya beberapa hari 
yang lalu, Yusri terus mengikut jejak Sumaiyah dalam diam. Dia takut 
untuk menegur tetapi ketakutannya hilang sama sekali bila teringatkan 



urusan pentingnya. Dan hari itu dia mengambil tindakan drastik untuk 
bertemu dengan Sumaiyah. 

"Kenapa kau ada kat sini? Kau bekerja?" tanya Sumaiyah lagi. 
Sengaja ingin tahu perkembangan terbaru lelaki yang pernah 
mengecewakan sahabatnya itu. 

Yusri mengeluh kecil. Dia tidak mahu membincangkan perkara 
lain dengan Sumaiyah selain perkara yang ingin dia tanyakan. 

"Aku bekerja di sini. Kontrak aku dengan syarikat perkapalan tu 
ada lagi sebulan." 

"Oh, kerja kau sebagai kelasi kapal tu ya?" 

Yusri mengangguk. 

"Kau apa khabar Sue? Aku tengok kau ni lain benar. Makin cantik 
dari dulu." 

Sumaiyah ketawa besar mendengar kata-kata itu. Entah ikhlas 
entah tidak! 

"Aku tetap macam dulu Yus. Tak berubah. Tempat aku pun bukan 
di sini tapi di Kampung Sri Gambut tu," jawab Sumaiyah penuh 
kesungguhan. 

Yusri sedikit terpukul dengan setiap patah perkataan Sumaiyah. 
Tetapi dia cuba bersikap tenang. 

"Habis tu, kenapa kau berada di sini? Sorang-sorang pulak tu?" 
Yusri memandang gadis bertudung yang duduk tenang di hadapannya. 

"Aku ada kursus di sini. Insya-ALLAH lagi dua minggu, tamatlah," 
beritahu Sumaiyah. 

"Aku sebenarnya. ..ada perkara yang nak ditanyakan pada kau." 
Yusri mula meluahkan perkara yang ingin sangat diketahuinya. 

"Apa dia?" 

"Ziqa apa khabar?" Tanpa berselindung, Yusri terus menyuarakan 
apa yang ingin dia tahu. 

Sumaiyah sudah mengagak tentang hal itu. 

"Kenapa kau tanya? Kau dengan Ziqa ada apa-apa hubungan 
ke?" Sumaiyah sengaja buat-buat tidak faham. 

Yusri menunduk. Kemudian nafasnya ditarik dalam-dalam. "Dia 
masih tuning aku!" 

"Tunang?" Sumaiyah tidak sangka Yusri masih mampu mengaku 
Haziqah tunangannya. 

"Aku tahu, dulu aku silap. Aku tinggalkan Ziqa sewaktu majlis 
pernikahan kami semakin hampir. Aku belum bersedia waktu itu, Sue. 
Aku takut aku gagal jalankan tanggungjawab aku untuk menyayangi 
Ziqa. Sebab itu aku tinggalkan dia. Lagipun..." Yusri ingin meluahkan 
segala beban perasaannya. 

Sumaiyah duduk menyandar ke kerusi. Hatinya bengang 
mendengar pengakuan itu. Mahu sahaja dia menampar pipi lelaki itu 
sekuat hatinya. Kalaulah Yusri tahu betapa menderitanya Haziqah 
setelah ditinggalkan? Dikeji oleh orang kampung! Sehingga akhirnya 
gadis itu terpaksa mencari lelaki lain sebagai suaminya? 



"Tolonglah aku Sue. Temukan aku dengan Ziqa. Aku rindukan dia 
dan aku yakin dia masih menanti kepulangan aku," ucap Yusri penuh 
pengharapan. 

Sumaiyah cuba bersahaja. Tiada rasa simpati dengan rayuan itu. 
Padanya Yusri lelaki pengecut. 

"Aku tahu kesilapan aku kerana tinggalkan dia. Aku nak tebus 
kesalahan tu..." sambung Yusri beria-ia. 

"Tebus kesalahan? Macam mana? Senang-senang kau tinggalkan 
dia dengan hatinya yang terluka, dan tiba-tiba kau muncul semula? 
Kau ingat semudah itu? Kau yakin Ziqa akan maafkan kau?" Sumaiyah 
mengungkit kisah silam Yusri. 

Yusri diam. Dia benar-benar terpukul dengan apa yang 
diperkatakan oleh Sumaiyah tentang sikapnya itu. Dia tidak tahu apa 
jawapan yang harus diberikan. 

"Sedarlah diri tu sikit Yus. Kau dah lama tinggalkan Ziqa. Kau 
ingat Ziqa akan tunggu kau lagi? Tunang konon! Kalau kau fikir macam 
tu, aku rasa kau memang silap. Ziqa dah kahwin!" 

Yusri membuntangkan mata. Dia tidak percaya dengan 
kenyataan itu. 

"Tolong lupakan Ziqa. Dia dah jadi isteri orang." Sumaiyah 
mencapai beg tangannya. Tanpa menunggu lagi, dia berjalan pantas 
meninggalkan Yusri. 

Yusri bingkas. Dia meletakkan not sepuluh ringgit dan mula 
mengejar Sumaiyah yang semakin jauh. 

"Kau tipu aku, kan? Kau tak nak aku berbaik dengan Ziqa sebab 
tu kau cakap Ziqa dah kahwin. Betul, kan?" Yusri menarik tangan 
Sumaiyah. 

Sumaiyah menepis tangan Yusri dengan kasar. 

"Aku tak tahu apa yang hebat sangat pada kau sampai Ziqa 
boleh jatuh hati! Kalau nak tengok pada rupa, kau ni taklah sekacak 
mana! Kau bodoh Yus! Hati kau buta masa kau tinggalkan Ziqa. 
Sekarang aku takkan bagi kau cari dia lagi. Dan aku yakin Ziqa pun 
dah bahagia bersama suami dia." Sumaiyah sempat meluahkan rasa 
amarahnya. 


SELESAI mengemas, Haziqah duduk mengelamun. Fakrul sudah ke 
tempat kerjanya awal pagi tadi kerana menguruskan projek pembinaan 
resort manakala Faremi sudah keluar ke rumah kawannya. Tuan Fuad 
juga tiada di rumah kerana ada urusan penting di pejabat. 

Bila teringatkan Fakrul, Haziqah jadi pelik. Entah mengapa! Dia 
mula rasa tidak selesa tinggal di rumah itu. Bukan sahaja disebabkan 
sikap Fakrul yang agak aneh sejak kebelakangan ini tetapi kerana dia 
selalu perasan renungan Fakrul berlainan dari selalu. Fakrul sudah 
menjadi seorang yang pendiam. Dia asyik marah-marah sejak pulang 
dari rumah Siti Sakinah dua hari yang lalu. 



Fakrul pernah memarahinya apabila dengan tidak sengaja dia 
memuji pemberian ikhlas daripada Hafiz sempena ulang tahunnya. Dia 
sendiri keliru. Selama ini tidak pula dia tahu yang hari ulang tahunnya 
diketahui orang. Malah seingatnya tiada siapa yang tahu! Pelik Haizqah 
dengan keadaan itu. 

Tiba-tiba Haziqah dikejutkan dengan satu suara manja seorang 
wanita dari luar pagar. 

"Assalamualaikum." 

Haziqah menoleh pada arah datangnya suara itu. Kemudian dia 
berjalan ke arah pintu pagar. 

"Waalaikumussalam. Ya. Nak cari siapa?" tanya Haziqah. 

"Cik ni siapa?" soal wanita yang tidak dikenali Haziqah itu. 

"Saya Ziqa..." 

"Oh, orang gaji kat sini, ya?" 

Dahi Haziqah berkerut. Tetapi lidahnya kelu untuk menyangkal 
andaian itu. Memang aku kelihatan seperti orang gaji agaknya! 

"Cik ni siapa?" tanya Haziqah lembut. 

Wanita itu hanya memandang ke arah Haziqah yang dari tadi 
asyik tersenyum mesra. 

"Fakrul ada?" soal wanita itu lagi. Bernada selamba. 

Haziqah menggeleng. "Fakrul tak ada. Dia dah pergi kerja dari 
pagi lagi." 

Wanita itu mengeluh kecil. Namun, Haziqah dapat mendengar 
dengan jelas. 

"Cik nak pesan apa-apa? Dia biasanya balik dalam pukul 8.00 
malam." 

"Kalau dia balik, evr\m...Ah, just forget it!" Wanita itu 
kemudiannya berlalu tanpa menghabiskan ayatnya. 


"SIAPA yang bersembang dengan Ziqa tadi? Umi dengar macam Ziqa 
sedang bercakap dengan seseorang aje." Puan Haryati bertanya ketika 
Haziqah masuk ke dapur. 

"Entahlah umi. Ziqa pun tak kenal. Tapi dia tanyakan Fakrul." 

"Fakrul?" 

Haziqah mengiakan. 

"Cantik orangnya umi. Lembut dan manja. Entah siapalah 
agaknya!" Haziqah berkata lagi. 

"Apa yang dia nak?" 

"Entah. Dia tak cakap apa-apa. Ziqa tanya namanya pun dia tak 
jawab." 

Haziqah kembali melayan perasaan. Dan tanpa sedar, suara 
lunak manja seorang wanita yang tidak dikenali tadi bagaikan 
terngiang-ngiang di telinganya. Matanya pula terbayang-bayang 
penampilan wanita yang kelihatan bergaya itu. 

Siapa agaknya? Dia tertanya-tanya sendiri. 



lKU dah agak! Walau macam manapun kau mengelak, perkara 


ni pasti akan terjadi jugak!" kata Amirul sambil ketawa sinis. 

"So, apa yang aku perlu buat?" 

Amirul menjungkitkan bahunya dengan pantas. 

"Kau tolonglah aku! Otak aku ni asyik teringatkan dia tahu tak? 
Kat mana-mana aku pandang, mata aku ni asyik ternampak muka dia 
aje. Naik tertekan aku dibuatnya!" dengus Fakrul seolah-olah marah. 

Wajah Amirul yang duduk bertentangan dengannya di restoran 
makanan kampung itu dipandang bersama harapan. Mujur Amirul tidak 
bekerja dan sudi menemaninya. Jika tidak, di mana lagi harus dia 
melepaskan segala kesulitan yang dirasai. Pada Stephen? Ah, lelaki itu 
hanya pandai berkata-kata sedangkan dia sendiri tidak pernah 
bercinta. 

Tiba-tiba Fakrul mendengar Amirul ketawa. Dia mendongak. "Apa 
yang lucunya?" soal Fakrul sambil mengerutkan dahi. Minuman yang 
dipesan tadi, masih tidak bersentuh. 



"Muka kau tu yang lucu. Dulu berlagak sangat. Takkan jatuh cinta 
pada Ziqa. Kononnya Ziqa tu pilihan umi kau. Bila dah jadi macam ni, 
pandai pulak kau cari aku!" 

Kata-kata Amirul itu dibuat dengar tak dengar oleh Fakrul. Dia 
malas menjawab. Dia hanya tahu, hatinya tidak tenteram. Dia hanya 
rasa, jiwanya gelisah setiap masa. Bingung jadinya. 

"Aku bukannya jatuh cinta!" 

"Hah, tengok tu nak mengelak lagi!" 

"Betullah aku cakap." 

"Kalau bukan jatuh cinta, apa lagi yang aku boleh tafsirkan 
tentang penyakit kau ni? Sawan?" 

Fakrul diam. 

"Sudahlah Rul. Buat apa kau nak menafikan lagi? Dah jelas 
sangat, yang kau dah ada feeling pada isteri kau tu. Apa lagi yang kau 
nak susahkan? Beritahu aje pada dia. Habis cerita!" kata Amirul. 

"Hisy...tak nak aku!" 

"Kenapa pulak?" 

'"Aku seganlah!" 

"Segan? Kenapa mesti segan?" 

"Sebab. ..sebab aku seganlah!" 

Amirul ketawa gelihati mendengar alasan Fakrul. 

"Kau rasa selain beritahu Ziqa depan-depan tentang perasaan 
aku ni, apa lagi yang aku boleh buat? Tak ada cara lain ke?" 

"Itu aje cara terbaik yang dapat aku fikirkan sekarang ni. Kalau 
dah suka, apa yang nak ditakutkan lagi? Beritahulah dia. Baik kau ikat 
dia dengan pengakuan kau tu. Habis cerita." 

"Kalau Ziqa tak nak terima?" 

"Janganlah fikir yang negatif. Tak beritahu lagi macam mana kau 
nak tahu?" 

Fakrul terus membisu. Kata-kata Amirul bermain-main di 
mindanya tanpa dipaksa. Semakin lama dia diam, semakin bayangan 
Haziqah terlayar di ruang ingatan. Kenapa ku boleh jadi macam ni? 
Fakrul menyoal dirinya tiba-tiba. Marah dan kesal dengan situasi yang 
dialami. 

S EWAKTU Fakrul terpacul di pintu biliknya malam itu, Haziqah baru 
selesai solat Isyak. Sempat dia menghadiahkan senyuman 
kepada Fakrul. 

"Awak dah makan? Nak saya siapkan makan malam?" suara 
lembut Haziqah menyentakkan Fakrul dari lamunan. 

Pantas lelaki itu mengangguk sambil merebahkan dirinya di atas 
katil. Untuk seketika, dia melayan perasaan. Di benaknya teringat- 
ingat perbualannya dengan Amirul pagi tadi. "Berterus-terang aje! Apa 
yang kau nak takut?" 



Selepas Haziqah berlalu, Fakrul bangun. Menuju ke bilik air untuk 
membersihkan dirinya. Kemudian dia menunaikan solat Isyak. Ketika 
Haziqah masuk semula ke dalam bilik, Fakrul sedang melipat sejadah 
dan meletakkannya di atas cabinet. 

"Saya dah siapkan makan malam awak,” ujar Haziqah memecah 
keheningan. 

Fakrul tidak berkata apa-apa. Dia masih letih. Bukan sahaja letih 
memikirkan kerja-kerja di pejabat malah dia asyik teringatkan nasihat 
yang Amirul berikan padanya. Macam mana aku nak mulakan? Tanya 
Fakrul sambil menelan liurnya. 

"Mana umi dan abah?" tanya Fakrul. Terasa kekok memulakan 
bicara yang tak formal bersama Haziqah. 

Haziqah menoleh ke arahnya. "Umi ke rumah ma long. Abah 
pulak ke masjid!" 

"Umi ke rumah mak long? Kenapa?" 

"Tak tahu!" jawab Haziqah. 

"Fa remi?" 

"Keluar ke rumah kawan agaknya!" 

Fakrul membisu. Tubuhnya mula disandarkan ke kerusi. Mencari 
topik lain untuk berbual-bual dengan Flaziqah. Tiba-tiba dia terasa 
ketandusan idea. 

"Kenapa awak tanya?" Haziqah menyoalnya kembali. 

"Sejak aku balik tadi, aku tak nampak semua orang kecuali kau. 
Patutlah rumah ni sunyi aje." 

Haziqah tersenyum. Bingkas dari duduk dan menghadap pintu 
almari baju yang terbuka luas. Kemudian mengeluarkan sepasang baju 
kurung berwarna hijau pucuk pisang lalu disangkutkan di hadapan 
almari. 

"Kau nak buat apa dengan baju tu?" soal Fakrul. Sebenarnya dia 
masih mencari tajuk yang sesuai untuk dibualkan. 

"Saya nak keluar!" jawab Haziqah bersahaja. 

"Bila?" 

"Sekejap lagi." 

"Kau nak ke mana?" Berkerut dahi Fakrul. 

"Abang Hafiz ajak saya keluar makan." 

Berderau darah Fakrul dengan tiba-tiba. Jiwa lelakinya bergetar 
hebat tatkala nama Hafiz meniti di bibir gadis itu. 

'"Kau nak keluar dengan Hafiz?" 

"Mungkin kami nak keluar makan sekejap lagi. Lepas tu, Abang 
Hafiz nak ajak saya jalan-jalan. Sepanjang saya tinggal di sini, saya tak 
pernah ke KL. Awak pun tak pernah bawa saya keluar." Panjang lebar 
Haziqah memberitahu. Namun, ada senyuman mekar yang terbit di 
bibirnya. Seperti memberitahu Fakrul yang dia gembira dengan 
rancangan Hafiz itu. 

Setiap gerak-geri Haziqah diperhatikan oleh Fakrul. Tiba-tiba 
nafasnya terasa seolah-olah tersekat. Sungguh menyesakkan dada! 



"Saya dah beritahu umi yang kami akan keluar. Umi pun dah 
benarkan!" 

Perlahan-lahan Fakrul menunduk. Pandangannya berbalam- 
balam. Hafiz? Kenapa nama lelaki itu yang sering Haziqah sebut? 

"Awak tak kisah kan tinggal sorang-sorang sekejap lagi? Kami 
keluar ni pun tak lama. Lepas makan dan jalan-jalan, saya akan suruh 
Abang Hafiz hantarkan saya balik." 

Fakrul merenung Haziqah yang masih membelek baju kurung 
yang tersangkut di luar pintu almari. Patutkah aku memberinya 
keizinan? Tapi, kenapa aku perlu menghalangnya? Bukankah mereka 
sekadar makan-makan dan berjalan-jalan? Kalau aku tak bagi, apa 
alasan yang harus aku berikan? Fakrul tertanya-tanya. 

'Cakaplah kau tak suka dia keluar dengan Hafiz!' Tiba-tiba Fakrul 
terdengar suara hatinya berbisik. Ah, alasan tak logik! Kalau aku tak 
suka dia keluar dengan Hafiz, apa hak aku nak menghalang? 

'Kau suaminya!' 

Sanggupkah Haziqah terima yang aku ni suaminya? Namun, hati 
Fakrul terus menyepi. 

"Kenapa awak senyap aje?" soal Haziqah hairan. 

Suara Haziqah kedengaran begitu lembut di telinga Fakrul. Halus 
dan seolah-olah membuai perasaan. Malah hati lelakinya bagaikan cair 
dengan suara halus itu. Tidak sampai hati untuk menolak 
permintaannya. 

Tetapi kalau aku melepaskan dia pergi, bermakna aku telah 
membiarkan Haziqah jatuh ke tangan Hafiz tanpa dipaksa. Tapi kalau 
aku tak melepaskannya pergi, pasti dia akan kecewa denganku. Ah, 
bingungnya! 

"Awak tak nak makan ke? Nanti sejuk pulak lauk-lauk tu." 

"Nanti aku makanlah. Perut aku masih kenyang lagi." 

Haziqah tersenyum lalu mencapai baju dan menuju ke bilik air. 
Mungkin mahu bersiap-siap, fikir Fakrul. 


BEBERAPA minit selepas itu, Haziqah sudah selesai menyiapkan diri. 
Sepasang baju kurung hijau pucuk pisang sudah tersarung di 
tubuhnya. Sehelai tudung berwarna putih sudah dipin kemas. Kulit 
wajahnya pula, hanya diserikan dengan bedak tipis. Sungguh 
menyerlah kecantikkannya yang asli. Membuatkan Fakrul semakin 
resah untuk melepaskan gadis itu pergi. 

"Saya turun dulu. Nak tunggu Abang Hafiz," ujar Haziqah dan 
perlahan-lahan mengatur langkah. 

"Ziqa!" Fakrul memanggil kuat. 

Langkah Haziqah terhenti. Gadis itu berpaling. Membalas 
pandangan Fakrul yang nampaj gelisah. 

"Ya?" Haziqah menyahut apabila dilihatnya lelaki itu berjalan 
menghampirinya. 



"Kalau aku tak izinkan kau pergi, kau akan ikut cakap aku tak?" 
Soalan Fakrul yang perlahan itu membuatkan Haziqah kehilangan kata- 
kata. 

"Apa maksud awak?" 

"Kau tak payahlah keluar dengan Hafiz. Temankan aku makan!" 

"Kenapa?" 

"Sebab. ..aku tak suka kau keluar dengan Hafiz!" 

"Kenapa? Kami bukannya buat apa-apa!" ucap Haziqah tidak 
puas hati. 

"Aku tahu!" 

"Habis tu? Kenapa saya tak boleh keluar? Umi pun dah bagi 
kebenaran." 

"Yang mana lebih penting? Umi atau aku?" soal Fakrul. 

Haziqah terdiam sejenak. 

"Saya dah siap ni." 

"Telefon Hafiz sekarang. Cakap kau tak boleh pergi." 

"Tapi, kenapa?" 

"Cakap ajelah yang kau tak boleh pergi!" tengking Fakrul. 

Haziqah terpana. Dia memandang tepat ke wajah Fakrul yang 
tiba-tiba bengis. 

"Sebab aku cemburu. Aku tak nak kau keluar dengan dia. Sampai 
bila-bila aku tak nak kau sebut nama dia lagi di depan aku!" 

"Tapi..." 

"Aku tak nak dengar apa-apa alasan lagi. Nah, ambil telefon ni 
dan telefon Hafiz sekarang. Beritahu dia kau tak boleh keluar sebab 
aku tak izinkan." 

Haziqah terkedu dengan ketegasan Fakrul. Tiada langsung ruang 
untuknya memohon penjelasan. Kenapa Fakrul harus bersikap seperti 
budak-budak? Cemburu? Kenapa perlu cemburu? Bukankah selama ini 
lelaki itu tidak kisah dengan apa yang dilakukan? 

"Helo Abang Hafiz! Ziqa ni. Maaflah Ziqa tak dapat pergi. Tiba- 
tiba rasa tak sihat," beritahu Haziqah perlahan sambil memandang 
Fakrul yang begitu serius. 

"Tak apa. Jangan risau. Fakrul ada." Haziqah masih bersuara. Kali 
ini air matanya dirasakan ingin menitis. 

"Waalaikumussalam." Haziqah mematikan talian. 

Telefon diserahkan semula kepada Fakrul. Wajahnya sedikit 
kecewa. Namu lelaki itu hanya selamba. Tiada riak bersalah yang terbit 
dari air mukanya. 

Fakrul terus berlalu keluar dari bilik. Sejurus selepas itu, dada 
Haziqah menjadi sebak. Pantas dia menuju ke bilik air, melepaskan 
tangisan yang tidak boleh ditahan-tahan lagi. Dia tidak tahu kenapa 
dia perlu menangis beria-ia begitu. Sebenarnya, tidaklah sebesar mana 
kekecewaan yang dirasai itu, Cuma dia marah. Fakrul seolah-olah telah 
mempermain-mainkan dirinya. 



HAZIOAH gagal melelapkan mata. Setiap saat dia teringatkan 
ketegasan Fakrul tadi. Sungguh dia tertekan dengan sikap Fakrul yang 
dirasakan tidak patut bersikap sedemikian. Ah, lelaki itu memang 
sengaja! Tak pernah mahu berdamai. Hanya ingin menambahkan sakit 
hati di jiwanya sahaja! 

Perlahan-lahan Haziqah bangun. Fakrul tidak naik ke bilik sejak 
tadi. Haziqah juga tidak turun untuk menemani lelaki itu makan. Jam 
sudah tiba ke angka 3.00 pagi. Suasana bilik terasa sunyi dan sepi. 

Haziqah berjalan ke arah tingkap bilik. Tetapi untuk ke situ, dia 
perlu melintas kawasan Fakrul. Ah, peduli apa! Agaknya lelaki itu 
sudah tidur di tingkat bawah. Bisik Haziqah sambil meneruskan 
langkah melintasi garisan merah di atas lantai. 

Dia berdiri tegak di hadapan tingkap yang sudah dibukanya. 
Merenung malam yang agak gelita waktu itu. Tiada bintang atau bulan 
yang kelihatan. Haziqah kembali berpaling. Ingin melangkah ke 
tempatnya semula. Dia terkejut tiba-tiba. 

"Err...saya minta maaf. Saya tak boleh tidur. Jadi, saya tengok 
pemandangan di luar. Saya..." Suara Haziqah tersekat-sekat. Dia tidak 
sedar kehadiran Fakrul di situ. 

Wajah Fakrul begitu serius. Tiada kata-kata yang lahir. Hanya 
renungan yang agak meresahkan jiwanya sahaja. Haziqah pantas 
berlalu ke kawasannya. Namun, tangannya tiba-tiba disambar. Haziqah 
terkejut. 

"Fakrul, saya..." 

"Aku nak beritahu kau sesuatu!" kata Fakrul membuatkan 
Haziqah terdiam. Matanya memandang tepat ke arah Fakrul yang 
nampak samar-samar di dalam cahaya yang suram itu. 

Haziqah tidak tahu apa yang lelaki itu ingin lakukan. Dia tidak 
berani bertentang mata dengan Fakrul. 

"Aku...err...aku rasa..." suara Fakrul pula yang tersekat-sekat. 

Haziqah kembali mendongak. Terasa pelik dengan situasi yang 
sedang dihadapi itu. Apa sebenarnya yang berlaku? Kenapa lelaki itu 
agak aneh? Soal Haziqah sambil termenung. 

"Apa yang awak nak cakap sebenarnya?" tegur Haziqah sambil 
mengundurkan langkah. 

Fakrul tersedar. Dia nampak wajah Haziqah sudah berubah. 
Gadis itu sedaya-upaya juga ingin menarik tangan dari pegangan. 
Namun, Fakrul tidak mahu melepaskan tangan itu. 

"Aku tahu, aku tak patut tengking dan paksa kau supaya ikut 
cakap aku tadi!" 

"Lepaskan tangan saya," pinta Haziqah. 

"Aku nak beritahu kau yang aku. ..aku dah jatuh cinta pada kau!" 
Lambat-lambat Fakrul memberitahu. 

Haziqah terkejut dengan pengakuan itu. Dengan pantas 
tangannya ditarik dari genggaman Fakrul. 



"Sakitlah!" marah Haziqah. Dia segera berlalu dari situ menuju 
ke pintu. Dia tidak menyangka Fakrul akan berkata sebegitu padanya. 
Namun, baru sahaja Haziqah ingin mencapai tombol pintu itu, Fakrul 
lebih dulu tiba di situ. Haziqah terasa tubuhnya ditarik ke belakang. 

"Kau nak pergi mana ni? Aku nak dengar kata putus daripada 

kau!" 

"Kata putus apa?" 

"Yang kau maafkan aku dan terima aku sebagai..." 

"Suami?" potong Haziqah seperti mengejek. 

"Aku dah fikir masak-masak. Aku takkan ungkit lagi kesilapan 
yang kau lakukan dulu. Biarlah apa orang nak kata. Aku sanggup 
terima kau sebagai isteri aku," jelas Fakrul panjang. 

Haziqah mengerutkan dahi. "Awak masih fikir saya gadis yang 
tak suci dan tak bermaruah?" 

"Aku tak kisah kau masih suci atau tak. Aku sanggup 
bertanggungjawab ke atas diri kau! Aku akan jaga kau!" Fakrul 
menghampiri Haziqah. Tangan gadis itu dicapainya perlahan. 

"Aku cintakan kau, Ziqa! Maafkan aku..." ucap Fakrul perlahan. 

Haziqah tiba-tiba menolak Fakrul. "Awak ingat saya ni apa? 
Dulukan awak sendiri yang cakap saya ni perempuan kotor! Saya ni 
perempuan yang tak bermaruah! Kenapa awak masih nak terima saya 
sebagai isteri?" 

"Sebab aku cintakan kau!" 

"Cinta? Ada apa dengan cinta awak!" Haziqah bersuara kasar 
dan segera berlalu. Namun, Fakrul pantas menghalang. Tubuh Haziqah 
direntapnya kuat. 

"Kalau kau masih suci, buktikan pada aku!" 

Haziqah terkejut dan terus berdiam. Kelu lidahnya tidak terkata. 
Dia terasa ingin pergi sejauh mungkin tapi tidak tahu hendak ke mana. 

"Kau pernah cakap pada umi yang kau nak seorang lelaki yang 
boleh buktikan kesucian kau, kan? Malam ni, aku nak kau buktikan 
pada aku yang kau masih suci!" cabar Fakrul lagi. 

Buktikan kesucianku? Perlukah aku melakukannya? Perlukah aku 
membuktikan kesucianku seperti mana yang aku usulkan pada umi 
dan arwah mak dahulu? Haziqah tertanya-tanya. 

"Aku cintakan kau, Ziqa! Percayalah. ..aku cintakan kau!" Haziqah 
dapat mendengar bisikan Fakrul di telinganya. Dia hanya membisu 
seribu kata. 

P AGI-PAGI lagi Fakrul sudah menghilangkan diri. Malah sewaktu 
Haziqah terjaga tadi, Fakrul sudah tiada di sisi. Haziqah pelik 
dengan sikap Fakrul yang datang dan pergi sekelip mata. 
Semalam lelaki itu datang tanpa diundang dan hari ini lelaki itu pergi 
tanpa disuruh. Kenapa? Bukankah semalam, lelaki itu yang merayu- 



rayu kepadanya? Meminta dia membuktikan segala kekeliruan yang 
menjadi tanda tanya selama ini. Jadi hari ini? 

Dada Haziqah sebak. Terasa ingin menangis. Kenapa nak 
menangis pulak? Tiba-tiba sahaja dia meletuskan tawa kecil. Ketawa 
yang bersambung-sambung. 

'Bodoh! Kau bodoh Ziqa!' ucapnya perlahan. 

Matanya melilau memerhati sekeliling kamar yang masih sunyi 
dan gelap. Jarum jam hampir menuju ke angka 6.45 pagi. Waktu itu, 
tawanya sudah berhenti. 

Haziqah teringat kata-kata indah Fakrul malam tadi. Apakah 
lelaki itu ikhlas atau memang taktik Fakrul mahu memperbodoh- 
bodohkan perasaannya? 

"Kalau kau masih suci, buktikan pada aku!" Bagai terngiang- 
ngiang ucapan Fakrul semalam. 

Sungguh, sebenarnya Haziqah terpana dengan keberanian Fakrul 
mengucapkan kata-kata itu. Bisikan halus Fakrul membuaikan 
perasaannya yang berdebar-debar. 

"Aku cintakan kau, Ziqa! Percayalah..." 

Ketika itu, Haziqah seakan lupa persengketaannya dengan 
Fakrul. Fakrul telah membelainya dengan penuh mesra. Dia hanya 
nampak senyuman Fakrul di dalam dunianya. Hanya wajah lelaki itu! 

Haziqah tahu, dia tidak sepatutnya kesal dengan apa yang telah 
berlaku. Sekurang-kurangnya dia boleh berbangga dan tersenyum 
kerana Fakrul telah tewas dengan dakwaannya. Tetapi, apakah perlu 
dia meraikan kemenangan itu? 

Perkahwinan adalah satu ikatan yang tulus dan suci. Tetapi 
kenapa wujud isu untuk membuktikan yang dirinya masih suci? 
Kenapa? 

Tapi kau jugak yang pernah mengusulkan perkara yang sama!' 
Haziqah terdengar hatinya berbisik perlahan. 

'Sudahlah. Apa yang nak dirisaukan? Kau dah buktikan yang kau 
di pihak yang benar!' 

Tanpa dipaksa, Haziqah menunduk. Menekur ke lantai bilik yang 
terdampar pakaian tidurnya di situ. Saat itu juga dia dapat merasakan 
air mata yang kian berjuraian. Menitis dan terus menitis sehinggan 
tiada ruang lagi di hatinya untuk bertenang. Dia benar-benar pilu. 


"KENAPA Ziqa cari abang? Macam dah tak sabar-sabar nak tunggu 
matahari terpacak kat atas kepala," tegur Hafiz sambil tersengih. 

Haziqah sekadar menguntum senyuman. Gurauan Hafiz tidak 
mampu menggembirakan hatinya. Matanya memandang ke arah 
beberapa pasangan manusia yang baru sahaja masuk ke dalam 
restoran pagi itu. 



Hendak memesan makanan, serasa masih terlalu awal untuknya 
mengisi perut. Tambahan pula seleranya seperti tiada. Dia sekadar 
memesan minuman. 

"Kenapa ni? Senyap aje dari tadi. Ziqa ada masalah ke?" 
Perlahan Hafiz bersuara. Membantutkan lamunan Haziqah yang baru 
ingin menjauh. 

Haziqah menggeleng. 

"Habis tu, monyok aje muka tu!" ucap Hafiz lagi. 

Suasana masih hening di antara mereka. Haziqah tetap 
membisu. 

"Kalau tak ada masalah, kenapa Ziqa telefon abang pagi-pagi 
lagi? Ziqa nak cakap apa? Ziqa kan tahu yang sekarang ni waktu abang 
bekerja," kata Hafiz sambil merenung tepat ke wajah Haziqah yang 
tidak ceria. 

Hafiz pelik melihat perubahan yang berlaku pada Haziqah hari 
itu. Selalunya apabila berjumpa, Haziqahlah yang banyak cerita. Tetapi 
hari ini, Haziqah kelihatan lebih banyak mendiamkan diri. Seolah-olah 
menyembunyikan rahsia yang besar. 

"Kalau abang sibuk, tak apalah. Ziqa boleh uruskan hal Ziqa 
sendiri. Abang pergilah ke pejabat." 

"Laa... merajuk pulak adik abang ni!" usik Hafiz sambil mencuit 
pipi Haziqah dengan jari telunjuk. 

Gadis itu menepis. Tiada senyuman ataupun ketawa seperti 
selalu. Fikirannya kosong. Tidak tahu sama ada ingin meluahkan 
masalah itu atau tidak. Dia sebenarnya hanya mahukan teman. 
Mengisi kelapangan waktu yang dirasakan terlau lambat berlalu. 

"Hei, kenapa ni? Ziqa bergaduh dengan Fakrul ke?" tanya Hafiz 
sambil melayang-layangkan tangannya di hadapan mata Haziqah. 

Haziqah terkedu. Tiba-tiba benaknya terbayangkan wajah Fakrul. 
Senyuman dan renungan lelaki itu meresahkan. Ya Allah! Tolonglah aku 
di kala ini. Hilangkan ingatanku terhadap lelaki itu untuk seketika. Aku 
memerlukan ketenangan. 

"Ziqa, janganlah senyap macam ni! Risau abang tengok Ziqa! 
Cakap kat abang, kenapa? Apa yang berlaku?" 

"Abang kata, abang kerja hari ni. Pergilah! Ziqa tak apa-apa," 
jawab Haziqah antara ikhlas dengan tidak. 

"Macam mana abang nak pergi kalau Ziqa asyik senyap aje dari 
tadi? Muka yang lawa tu dah macam lempeng pisang aje abang 
tengok. Bergaduh dengan Fakrul ya?" 

"Jangan sebut nama dia boleh tak?" 

Spontan Hafiz memandang Haziqah. Suara Haziqah yang 
bernada marah itu menyebabkan Hafiz ketawa besar. Haziqah 
terpinga-pinga melihat Hafiz. 

"Kenapa?" soal Haziqah. 

"Patutlah monyok aje muka tu. Bergaduh dengan Fakrul 
rupanya." 



Haziqah mendengus. Mula menyilangkan tangan memeluk tubuh 
sambil menyandarkan diri ke kerusi. 

"Menyampahlah dengan Fakrul tu. Dia ingat Ziqa ni apa? 
Perempuan yang tak ada harga diri? Senang-senang nak tuduh Ziqa 
yang bukan-bukan. Macamlah dia tu baik sangat!" tutur Haziqah 
geram. 

"Kenapa Ziqa cakap macam tu?" 

Senyap seketika Haziqah sambil mengetap bibir. 

"Tak baik tau memburuk-burukkan suami macam tu. Takkan Ziqa 
tak tahu apa hukumnya seorang isteri menuduh suami yang bukan- 
bukan." 

"Ziqa bukan menuduh. Ziqa bercakap mengikut fakta yang 
benar." 

"Okey, kalau betul. ..apa sebabnya Ziqa marah sangat dengan 
Fakrul tu? Abang ni.. .sepupu rapat dia tau. Lebih kenal dia daripada 
Ziqa kenal dia." 

"Entahlah. Malas nak sebut tentang dia lagi," balas Haziqah. 
Memang dia malas menceritakan kepada Hafiz tentang ketidakpuasan 
hatinya terhadap Fakrul. Nanti dia pulak yang malu sendiri. 

"Ziqa nak berjalan-jalanlah. Abang nak pergi kerja, abang 
pergilah. Nanti, pandai-pandailah Ziqa jaga diri," ujar Haziqah sambil 
mencapai beg tangannya. 

"Eh. ..eh. ..jangan nak mengada-ngada! Kalau Ziqa tahu selok- 
belok jalan kat sini taka pa. Ini... nak ikut pandai-pandai sendiri aje," 
haling Hafiz marah. 

"Ziqa baliklah naikteksi nanti." 

Hafiz melepaskan nafas deras. 

"Jom abang hantarkan Ziqa balik ke rumah. Lepas tu, abang nak 
ke Office." 

"Ziqa tak nak balik! Ziqa nak berjalan-jalan kat sini." 

Hafiz terdiam. Kalah dengan permintaan Haziqah. 

"Okey, Ziqa nak ke mana? Abang hantarkan." 

"Kerja abang?" soal Haziqah. 

"Abang ambil cutilah hari ni. Semata-mata nak temankan adik 
abang yang seorang ni!" Lelaki itu pantas menjawab dan tiba-tiba 
Hazigah tersenyum kecil. 

IA memang gadis yang menawan. Tutur kata dan penampilan dirinya 
nampak sederhana dan penuh dengan kelembutan. Anak matanya 
yang bundar dan hitam bersinar itu benar-benar menyerlahkan 
kecantikannya yang asli. Haziqah memang cantik. Malah terlalu sukar 
untuk Fakrul gambarkan. Fakrul benar-benar sudah jatuh cinta. Sampai 
dia tidak tahu bagaimana dia mahu mentafsirkan perasaannya lagi. 

Fakrul mengeluh entah ke berapa kali. Kesepian yang menggigit 
hatinya membuatkan dia lebih senang duduk sendirian di bilik 
pejabatnya sejak awal pagi. Sesekali dia mendongak memerhatikan 
awan yang kian bercahaya dek matahari yang akan terbit. Namun 
suasana itu belum cukup untuk menenangkannya. 

Serentak matanya bagaikan terpandang wajah Haziqah di celah- 
celah awan. Gadis itu sedang merenung ke arahnya sambil tersenyum 
mesra. Mata, bibir, rambut dan segala-galanya milik Haziqah sentiasa 
mengganggu pemikiran. Begitu indah dirasakan. 

Mata Fakrul kemudiannya tertancap pada fail-fail yang bertimbun 
di atas meja. Satu pun belum diusik lagi hari itu. Fakrul mengeluh lagi. 
Dia sudah tidak tahu bagaimana mahu menyembunyikan gelodak 
perasaan. Serasa ingin sahaja dia pulang dan berterus-terang lagi pada 
Haziqah tentang perasaannya. Biar gadis itu tahu yang kasihnya telah 
berputik. Kini, kian mencambahkan perasaan sayang yang sukar untuk 
digambarkan. Hanya hatinya yang tahu segala-galanya. 

Tetapi bagaimana reaksi gadis itu nanti? Sudikah dia menerima 
cintaku? Adakah aku perlu menggunakan lagi kata-kata pujukan seperti 
semalam? Hati Fakrul tertanya-tanya. Terbit rasa bersalah dalam diri. 
Haziqah masih suci rupa-rupanya. Mengapa aku sanggup menuduh 
yang bukan-bukan kepadanya. Patutlah Haziqah hanya diam apabila 
disentuh. Agaknya gadis itu sudah tidak mampu menanggung beban 
perasaan akibat momokan yang ditaburkan. Mungkin Haziqah benar- 
benar mahu membuktikan yang dirinya masih suci! Detik hati Fakrul. 

Disebabkan itu, awal-awal pagi lagi, Fakrul sudah meninggalkan 
bilik tidurnya. Dia malu dengan Haziqah. Bagaiman dia mahu berdepan 
dengan Haziqah nanti? Apakah gadis itu akan mentertawakannya? Dia 
telah tewas dengan tuduhannya sendiri. 

"Rul!" tegur Stephen menyedarkan diri dari lamunan. 



"Jomlah kita pergi!" 

Dahi Fakrul berkerut mendengar ajakan Stephen. 

"Pergi mana?" 

"Hari ni kan kita ada appointment dengan Cik Nancy." 

"Hah, ye ke? Aku tak ingat pun!" 

"Kan aku dah beritahu kau semalam. Kita ada appointment 
dengan Cik Nancy kat Restoran Selera Kampung pukul 10.00 pagi. Aku 
nampak kau tulis dalam planner book kau lagi. Takkan kau tak ingat?" 

Fakrul terus menuju ke meja kerja. Membelek-belek beberapa 
helaian buku rancangan hariannya sambil berfikir-fikir. 

"Ada tak? Atau kau ada appointment lain?" 

"Bukan." 

"Habis tu? Kenapa?" 

"Aku pelik. Apasal aku tak ingat appointment pagi ni?" ucap 
Fakrul bersama keluhan. 

Stephen mengetap bibir. Dia menapak masuk ke bilik dan 
menghampiri Fakrul. 

"Macam mana nak ingat kalau fikiran kau tu asyik teringatkan 
isteri kat rumah." Selamba Stephen berkata sambil jari telunjuknya 
diletakkan di kepala. 

Fakrul berpaling menatap wajah Stephen yang bersahaja. "Mana 

ada?" 

Stephen tersengih. "Nanti kenaikanlah aku dengan isteri kau. 
Teringin jugak aku nak berkenalan dengan perempuan yang dah 
buatkan member aku ni angau tak bertempat. Aku nak tabik hormat 
kat dia!" 

Mereka sama-sama ketawa sambil keluar menuju ke destinasi 
yang telah ditetapkan. 


"SAYA setuju! Tapi, bila agaknya kerja-kerja pembinaan boleh 
dimulakan?" ujar Nancy sambil menyedut minuman yang masih 
berbaki. 

"Kami akan mulakan mengikut tarikh di dalam prosedur yang 
kita persetujui hari tu. Kenapa? Ada pertukaran tarikh ke?" soal Fakrul. 

Nancy tersenyum sambil menggeleng. "Tak adalah. Saya sekadar 
bertanya. Maknanya, lagi dua minggu bermula hari ni... Jadi bolehlah 
saya tengok bagaimana bentuk rekaan bangunan yang dah siap dilukis 
100 peratus?" soal Nancy lagi. 

Fakrul mengangguk. "Bahagian landskap macam mana pulak, 
Steve? Kau dah cuba hubungi mereka untuk Cik Nancy?" 

"Oh. ..dah. Mereka kata, rekaan untuk bahagian-bahagian yang 
nak dilengkapi landskap dah siap 80 peratus. So, Cik Nancy bolehlah 
datang ke pejabat kami di bahagian landskap untuk melihat rekaan- 
rekaan itu." Stephen memberitahu pula. 



"Terima kasih kerana bersusah payah memenuhi citarasa saya! 
Maklumlah, saya ni masih baru menceburi bidang perniagaan keluarga. 
Apa yang saya rancangkan adalah untuk kesempurnaan bagi menarik 
minat para pelancong datang ke chalet saya nanti." 

Stephen mengangguk-angguk. Fakrul di sisi hanya diam 
mendengar. 

"Saya dapat semua modal ni pun melalui ayah saya. Jadi, saya 
tak mahu hampakan harapan dia kerana saya ni anak tunggal," ujar 
Nancy lagi. 

"Oh, anak tunggal! Samalah kita," kata Stephen. 

"Oh, ye ke?" Nancy tersenyum. 

Mata Fakrul meliar ke sekeliling kawasan restoran. Dia tidak 
berminat untuk turut serta dalam perbualan yang mulai jauh 
menyimpang dari tujuan sebenar. 

Sedang matanya meliar memerhatikan gelagat-gelagat manusia 
yang lalu lalang, tiba-tiba Fakrul ternampak sepasang manusia yang 
sudah berdiri dan berkira-kira untuk meninggalkan restoran itu. 

Fakrul tersentak. Haziqah? Bersama Hafiz? Fakrul mengerutkan 
dahi. Kenapa mereka bersama? Waktu itu, Haziqah dilihatnya sedang 
tersenyum di samping Hafiz. Mereka begitu mesra! 

Tiba-tiba saja, Fakrul terasa dadanya sesak. Hatinya tertanya- 
tanya. Matanya dibiarkan melihat pasangan itu yang kian menghilang. 
Hatinya jadi panas tanpa disedari. Marah dan benci dengan kemesraan 
yang baru dilihat. 

"Weh, apasal ni?" Stephen menegurnya tiba-tiba. 

Fakrul tidak menjawab. Dia bingkas berdiri. Menimbulkan rasa 
pelik di benak Nancy dan Stephen. 

"Aku nak balik Office. Kau orang teruskanlah," ucap Fakrul 
mendatar. 

"Nanti aku nak balik macam mana pulak? Aku nak naik apa?" 
soal Stephen. 

"Kau suruhlah Cik Nancy hantarkan. Aku ada hal sekejap." Fakrul 
terus keluar. Tidak menghiraukan panggilan rakannya yang kuat. 

DI DALAM kereta, Fakrul termenung sendirian. Dia bercadang ingin 
mengejar Haziqah dan Hafiz tadi tetapi niatnya itu segera dimatikan. 
Biarlah. Mungkin Haziqah memerlukan ketenangan setelah apa yang 
berlaku di antara mereka malam tadi. 

Cuma, Fakrul rasa tidak sedap hati. Benci dan marah bercampur 
menjadi satu. Sayang dan cinta bagai menusuk ke hatinya lalu 
membentuk jiwanya supaya bertenang. Ah, mengapa aku boleh jadi 
begini? Marahnya tak sudah-sudah. Dia terkejut apabila terdengar 
tingkap keretanya diketuk. Dia berpaling dan ternampak Hafiz di situ. 
Fakrul menurunkan cermin keretanya. 

"Apa yang kau buat kat sini?" soal Hafiz. 

"Hah? Err... tadi aku ada appointment dengan klien kat restoran 
tu," jelas Fakrul sambil menunjuk ke Restoran Selera Kampung. 



"Kebetulan sangatlah aku berjumpa dengan kau ni." 

"Kenapa?” Fakrul buat-buat bertanya. 

"Ziqa ada dengan aku sekarang!" 

"Oh yak e? Mana dia?" 

"Ada kat sana tu." 

Mata Fakrul terarah pada jari telunjuk Hafiz. 

"Kenapa dengan kau orang ni? Bergaduh ke?" 

"Ziqa cakap macam tu?" Fakrul bertanya. 

Hafiz tidak menjawab. Dia hanya kaku di luar Honda CRV milik 
Fakrul. 

"Dia marah betul dengan kau. Aku tak tahu pulak kenapa. Tadi 
dia cakap kau asyik tuduh dia yang bukan-bukan. Betul ke Rul?" 

"Entahlah. Tak tahu macam mana aku nak explain. Kalau itu 
yang Ziqa cakap, betullah agaknya." 

"Lah...kau ni. Macam tu pulak! Patutlah Ziqa tu marah sangat. 
Kau dah tuduh dia macam-macam, lepas tu kau tak nak pujuk dia." 

"Ah, tak kuasa aku nak pujuk-pujuk. Dia nak merajuk, suka hati 
dialah," ucap Fakrul selamba. 

"Rul, tak baik kau layan Ziqa macam tu. Dia tu anak yatim. 
Berdosa Rul!" 

Fakrul terdiam. 

"Sudahlah. Jangan layan sangat perasaan lelaki kau tu. Pergilah 
pujuk Ziqa. Lepas tu, kau hantar dia balik ke rumah. Kau tu suami dia, 
Rul. Aku ni...tak ada kena-mengena langsung dengan dia. Lagipun, aku 
belum masuk Office lagi sejak pagi. Ingatkan nak ambil cuti temankan 
Ziqa. Tapi aku ternampak pulak kau kat sini. Pergilah Rul!" Suara Hafiz 
bagaikan memujuk. 

Fakrul mengeluh berat. Dia membisu lama di tempat duduknya. 
Sempat memandang ke arah Hafiz sebelum dia keluar dari keretanya 
dan perlahan-lahan menuju ke arah Haziqah. 

Haziqah terkejut dengan kehadiran Fakrul. Dia tidak menjangka 
Fakrul berada di situ. Dia nampak Hafiz berdiri jauh di simpang jalan. 
Kemudian lelaki itu berlalu pergi meninggalkan Haziqah sendirian di 
samping Fakrul. 

"Aku hantar kau balik!" 

"Abang Hafiz kata dia yang nak hantar saya tadi." 

"Dia ada kerja." 

"Tapi, dia kata nak ambil cuti," jawab Haziqah. 

"Aku hantarkan kau!" Fakrul bersuara keras membuatkan 
Haziqah tertunduk seketika. 

"Cepat! Jangan buang masa aku." 

Namun, langkah Haziqah masih kaku di situ. Tindakannya itu 
membuatkan Fakrul bertambah marah. 

"Kau nak aku paksa kau ke?" tanya Fakrul. 

"Saya nak balik naik teksi," ujar Haziqah pantas dan berpusing 
untuk berlalu. 



Fakrul lebih pantas bertindak. Tubuh Haziqah ditarik. 

"Aku kata ikut aku, kan? Jangan degil! Cepat!" 

Haziqah perasan ada beberapa pasang mata yang lalu-lalang di 
kawasan itu memandang mereka. Haziqah malu. Jeritan Fakrul benar- 
benar mengejutkannya. 

"Naik cepat!" tengking Fakrul. 

"Tak nak! Awak tak ada hak nak memaksa saya." Haziqah 
berkeras. 

"Naik!" Jeritan Fakrul lebih kuat. 

Spontan Flaziqah menerobos masuk ke dalam kereta Fakrul. Dia 
jadi gementar melihat wajah Fakrul seperti singa lapar mahu 
menerkam mangsanya. 

F AKRUL memberhentikan keretanya di kawasan letak kereta 
berhadapan sebuah tasik di Putrajaya. Sepanjang perjalanan tadi, 
dia hanya mendiamkan diri. Haziqah di sisi apatah lagi. Senyap 
dan lebih suka melayan kesedihannya. 

Fakrul mematikan enjin kereta. Membiarkan muzik sentimental 
yang terpasang di corong radio terus berputar. Waktu itu, lagu 
'Kekasihku' nyanyian Rahmat menyapa telinganya. Kemudian, dia 
mengerling ke arah Haziqah. Gadis itu hanya membatukan diri. Fakrul 
tahu Haziqah sedang menangis. Perlahan-lahan Fakrul menolak pintu 
kereta. Dia keluar dan menuju ke pintu kereta di sebelah Haziqah. 

"Turunlah,” kata Fakrul perlahan-lahan. Suaranya tidak lagi 
sekasar tadi. 

Melihat kedinginan sikap Haziqah, Fakrul tidak berkata apa-apa 
lagi. Dia terus menyandarkan tubuhnya ke kereta. Dekat dengan 
Haziqah. Berdiri menghadap tasik yang tenang dan bersilau dek 
pancaran cahaya matahari lewat pagi itu. 

Kebisuan Haziqah membuatkan Fakrul tidak senang hati. 
Perlahan-lahan Fakrul mengerling ke arah Haziqah yang sedang 
memandang kosong ke hadapan. 

"Kau marahkan aku?" Tidak tahu mengapa, ayat itu yang terlahir 
di bibir Fakrul. 

Haziqah menoleh sebentar. 

"Aku tahu kau marahkan aku! Memang tak patut aku tengking 
kau tadi. Tapi aku dah beritahu pada kau semalam, yang aku tak suka 
kau keluar dengan Hafiz. Aku tak nak tengok lagi kau bersama dengan 
dia!" kata Fakrul dengan tenang. 

"Abang Hafiz dengan saya hanya berkawan. Apa yang awak nak 
sibuk-sibukkan?" Suara Haziqah kedengaran. 

"Kalau aku cakap aku tak suka, maknanya aku tak suka! Kenapa 
kau asyik menjawab apa yang aku cakap?" 

"Itu hak saya! Awak tu yang tak ada hak nak masuk campur di 
dalam urusan saya. Selama ni, awak tak pernah sekalipun menghalang 
apa yang saya buat. Kenapa tiba-tiba, awak nak ambil tahu?" 

"Sebab aku suami kau!" 

"Baru sekarang awak mengaku yang awak tu suami saya? 
Selama ni, saya tak pernah dengar pun awak cakap macam tu? Malah 
sejak hari pertama saya menjadi isteri awak, awak sendiri dah 
jatuhkan hukuman gantung tak bertali pada saya, kan?" Ayat yang 
Haziqah hamburkan itu bagaikan halilintar yang menampar ke telinga 
Fakrul. 



Fakrul cuba menentang pandangan mata Haziqah. Dia nampak 
kesayuan di wajah Haziqah. Tanpa disedari, mata Haziqah yang bundar 
itu berkaca dengan tiba-tiba. Makin menambahkan kesedihan di jiwa 
Fakrul. 

"Awak masih tak puas nak sakitkan hati saya lagi ke? Saya dah 
cukup menderita Fakrul! Jangan ditambah lagi penderitaan yang saya 
tanggung," kata Haziqah sayu. 

"Itulah kesilapan yang aku dah lakukan Ziqa..." 

"Untuk apa menyesal sekarang? Bukan ke saya ni hanya 
perempuan murahan di mata awak? Perempuan kotor yang awak 
pernah hina, kan? Kenapa tiba-tiba aje awak nak minta maaf pada 
saya?" 

Fakrul menunduk. Kata-kata Flaziqah mengguris perasaannya. 
Benar, dia pernah berkata begitu! Tetapi itu dahulu. Kini, dia ingin 
meminta maaf. 

"Saya sedar saya hanya anak bekas orang gaji di rumah awak. 
Saya tahu taraf diri saya tidak standing awak. Tapi, janganlah 
disebabkan itu, awak boleh tuduh saya sesuka hati!" 

Haziqah diam seketika. Menarik nafasnya perlahan. Kemudian 
menyambung kata-katanya kembali. "Awak tak tahu apa yang saya 
rasa waktu tu, Fakrul! Awak yang saya fikir sudi membantu untuk 
menutup keaiban yang menimpa saya rupa-rupanya sama macam 
mereka. Berbulan-bulan saya hidup dalam dunia umpatan penduduk 
kampung. Awak hilangkan diri dan hukum saya sedangkan awak 
sendiri tak tahu cerita yang sebenarnya. Jadi awak ingat, saya akan 
mudah memaafkan awak?" kata Haziqah panjang lebar. 

"Cakaplah apa kau nak cakap Ziqa! Aku tahu semuanya salah 
aku. Tapi, kau pun patut faham. Segala-galanya berlaku dengan sekelip 
mata. Aku tak kenal siapa kau waktu tu. Aku Cuma tahu kau anak 
Makcik Aminah yang pernah menjadi orang gaji di rumah aku. Itu aje! 
Selebihnya aku kenal kau melalui cerita-cerita umi. Jadi, bila khabar 
angin yang memberitahu kau tak jadi berkahwin kerana kau dah tak 
suci, apalagi yang aku mampu fikirkan? Secara automatik, aku pun 
memikirkan perkara yang sama seperti orang lain. Aku pun malu! 
Kalau orang lain yang membuat onar, kenapa aku pula yang kena 
bertanggungjawab?" 

Haziqah membiarkan air matanya mengalir. Tiba-tiba Haziqah 
terasa tangannya disentuh lembut. Dia sedar Fakrul sedang 
merenungnya. 

"Walau apapun yang terjadi, aku sedar yang semuanya hanya 
fitnah semata-mata. Aku tahu kau bukan jenis perempuan yang aku 
fikirkan selama ni. Jadi, aku dah buat keputusan untuk terima kau 
sebagai isteri aku!" 

Haziqah pantas menarik tangannya. Membuatkan Fakrul terkejut 
dengan tindakan Hazigah itu. 



"Saya tahu, awak menerima saya bukan kerana kehendak hati 
awak. Awak menerima saya kerana awak dah sentuh saya, kan?" 

Fakrul tersentak. "Aku tak terfikir macam tu! Tak pernah 
sekalipun Ziqa!" 

Haziqah mengetap bibir. Kembali membetulkan duduk. "Kalau 
awak sayang dan cintakan saya, awak takkan suruh saya buktikan 
kesucian saya semalam! Awak takkan tinggalkan saya tanpa sepatah 
kata. Tapi, hari ni awak terima saya sebab..." 

"Ziqa..." Fakrul mencapai semula tangan Haziqah. Kemudian 
tangan itu diramas perlahan-lahan. 

Entah mengapa dada Haziqah rasa berdebar-debar dengan 
sentuhan itu. Dia teringat kembali belaian mesra lelaki itu semalam. 
Lalu matanya dipejam rapat-rapat. Dia tidak mahu pemikirannya 
terpedaya dengan peristiwa itu. Dia ingin menarik tangannya biarpun 
genggaman tangan Fakrul dirasakan terlalu kuat. 

"Jangan diungkit perkara yang dah berlalu. Kau membuatkan aku 
rasa bersalah dengan apa yang aku dah lakukan pada kau." 

Kata-kata Fakrul dibiarkan sepi. 

"Berilah aku peluang untuk buktikan kasih sayang aku pada kau. 
Aku berjanji akan menjaga kau dengan baik, Ziqa! Aku berjanji!" bisik 
Fakrul perlahan. 

Tetapi, masih tiada respon daripada Haziqah. Sungguh, saat itu 
Haziqah tiada idea untuk membalas kata-kata Fakrul. Fikirannya buntu. 
Benarkah lelaki itu ikhlas dan memaksudkannya sesungguh hati? 

"Ziqa, kau faham tak apa yang aku maksudkan tadi?" 

"Saya nak balik kampung!" kata Hazigah tiba-tiba. 


SEWAKTU mereka tiba di rumah kelihatan Puan Haryati sedang duduk 
berehat di kerusi panjang. 

"Kau dari mana ni, Rul? Kenapa balik cepat? Kerja dah habis ke?" 
soal Puan Haryati pelik. 

"Rul cuti hari ni," jawab Fakrul. 

Haziqah pula hanya diam. 

"Kenapa Ziqa ada dengan kau pulak? Bukankah tadi, Ziqa 
dengan Hafiz!" Puan Haryati masih hairan. 

Namun, Fakrul tidak berkata apa-apa. Langkahnya laju meniti 
anak tangga. 

"Ziqa pergi mana tadi? Mana Hafiz? Kenapa dia tak hantarkan 
Ziqa?" Puan Haryati mengalihkan pandangannya ke arah Haziqah pula. 

"Ziqa tak ke mana-mana pun umi," jawab Haziqah. 

Beberapa minit kemudian, Fakrul turun semula ke ruang tamu. 
Haziqah terkejut melihat Fakrul turun dengan membawa sebuah beg 
pakaian. 

"Kau nak ke mana ni, Rul? Kenapa kau bawa beg besar ni?" soal 
Puan Haryati terkejut dengan sikap Fakrul. 



"Rul nak balik kampung hari ni dengan Ziqa. Mungkin kami akan 
berada di sana lebih kurang seminggu," jawab Fakrul dengan wajah 
yang tenang. 

Tersentak Haziqah dengan kata-kata Fakrul itu. Dia tidak 
menyangka Fakrul akan membuar keputusan secepat itu bagi 
pihaknya. 

"Nak balik kampung? Kenapa?" soal Puan Haryati dengan dahi 
yang berkerut. 

"Kami nak ziarah kubur arwah mak. Jom Ziqa!" 

Puan Haryati menoleh pada Haziqah yang hanya diam. Entah 
apa yang bermain di benak gadis itu! Kemudian Puan Haryati bergerak 
ke arah Fakrul yang sedang menyarung kasut. 

"Elok-elok bawa kereta tu, Rul," nasihat Puan Haryati. Fakrul 
sekadar mengangguk. 

Waktu itu Haziqah masih kaku di tempatnya berdiri. 

"Dah siap? Mana beg baju?" tanya Fakrul perlahan. 

Haziqah terus berlari ke tingkat atas. Dia turun tidak lama 
selepas itu. Menyerahkan beg pakaiannya kepada Fakrul dan kemudian 
memberitahu pemergiannya kepada Puan Haryati. 

BANG nak pergi jugak ke? Tak boleh tunggu sampai esok?" 


soal Siti Sakinah sambil memandang Mutalib dengan penuh 
pengharapan. Dia berharap suaminya membatalkan kembali niatnya 
mahu turun ke laut lewat malam itu. Siti Sakinah risau. Sempat 
dikerling jarum jam yang sudah menunjuk ke angka 12.30 malam. Dia 
risaukan keselamatan Mutalib. Malah dia teringatkan keadaan laut 
yang berombak deras kerana musim tengkujuh hampir tiba tidak 
berapa lama lagi. 

"Abang pergi kejap aje, Inah. Lepas abang dapat tangkap 
sejaring ikan malam ni, abang baliklah," jawab Mutalib bersahaja. 
Tangannya sesekali membetulkan kain panjang yang diikat kemas di 
pinggangnya. 

Siti Sakinah mengeluh memandang ke arah Mutalib. Dia sudah 
tidak terdaya untuk membantah. Lelaki itu terlalu disayanginya. 
Sepenuh hati sehinggakan setiap pendapat lelaki itu sentiasa diterima 
dengan hati terbuka. 

Malah, sewaktu dia bersetuju mengahwini Mutalib, Siti Sakinah 
sudah tahu yang lelaki itu seorang nelayan, sudah berumah tangga 
dan mempunyai seorang anak perempuan. Itupun Aminah yang 
memperkenalkan Mutalib dengannya. Aminah yang dikenali sebagai 
pembantu rumah adiknya. 

Tetapi Siti Sakinah tidak kisah. Hatinya begitu kuat mengatakan 
lelaki itu turut mencintainya seperti mana cintanya dia terhadap lelaki 
itu. Mutalib bukan sahaja telah menyedarkannya tentang erti hidup 
yang sebenar tetapi lelaki itu juga telah membawanya kembali ke 
pangkal jalan setelah dia hampir sesat dengan kehidupan sebagai 
perempuan joget. 

Ah, Siti Sakinah ungkap kembali kisah kehidupannya dengan 
Mutalib, bagaikan tidak percaya yang semuanya berlaku begitu 
singkat. Namun dia tidak terkilan. Mutalib pergi meninggalkan erti 
keindahan buatnya. 

"Inah jaga anak kita baik-baik. Tengok-tengokkan Ati dan Kak 
Senah sekali." 

"Tapi bang..." 

"Inah jangan risau. Kalau malam ni abang tak balik, esok-esok 
Inah tunggulah abang kat pantai. Kita jumpa kat sana." 

"Kalau ya pun, takkan abang tak boleh tunggu sampai esok? Dah 
lewat sangat sekarang ni! Inah risaulah bang! Kak Senah tu... entah 
kenapa suruh abang cari ikan malam-malam buta begini." 

"Tak apa. Abang bukannya pergi sorang-sorang. Abang pergi 
dengan Hassan." 



Siti Sakinah terus kehilangan kata. Menyepikan diri sehingga 
suaminya hilang dari pandangan mata. Lelaki itu pergi tanpa 
menghiraukan kerisauannya. Gelisah yang datang bertandang, bukan 
hanya mainan tidur tetapi rupa-rupanya reality kehidupan yang 
terpaksa dia terima sebulat hati. 

Berita kematian Mutalib akhirnya sampai ke telinga Siti Sakinah 
keesokan harinya. Mutalib telah dijumpai lemas di tepi pantai 
sedangkan Hassan ditemui pengsan berhampiran kawasan yang sama. 
Sampan Mutalib pecah akibat ombak yang mengganas. 

Kepiluan yang dirasai hanya Allah yang tahu. Siti Sakinah hampir 
pengsan. Air matanya gagal dihalang lagi. Sudahlah dia dituduh 
sebagai perampas suami orang. Kini, suaminya itu telah pergi 
meninggalkannya bersama anak kecil, Siti Haziqah. Anak yang sering 
orang kampung sangkakan sebagai anak luar nikahnya dengan lelaki 
lain sewaktu dia menjadi penari kelab dahulu. 


"KAU pergi berambus! Jangan tunjuk muka kau kat sini lagi. Pembawa 
sial! Disebabkan kau dan anak kau tu, laki aku mati. Kau tahu tak, kau 
pembawa malang!" Tidak dapat dilupakan suara nyaring Mak Senah 
yang menjerit di telinganya beberapa hari selepas kematian Mutalib. 

Siti Sakinah tiada tempat untuk mengadu. Ke mana lagi harus 
dia membawa diri? Mujur Haryati amat memahami dan sudi 
memberinya tempat tinggal. Tetapi sampai bila dia harus 
menyusahkan hidup adiknya yang juga sudah berkeluarga? 

Siti Sakinah akhirnya membuat keputusan. Dia harus pergi. Dia 
tidak sanggup hidup dengan kenangan yang amat memedihkan. 
Tatkala matanya terpandangkan wajah Siti Haziqah, kenangan 
hidupnya bagai terbayang-bayang. Wajah Haziqah yang hampir seiras 
dengan Mutalib menyebabkan dia terasa pilu bila memandang anak 
kecilnya itu. 

Lalu, Haziqah ditinggalkan bersama Aminah, pembantu rumah 
adiknya yang bersetuju berkahwin dengan Hassan, adik kepada 
Mutalib. Dan ketika itu, bermulalah kehidupan Siti Sakinah sebagai 
insan baru di dalam hidup yang baru. 


"KAK INAH!" Suara Puan Haryati tiba-tiba mengejutkan lamunan Siti 
Haziqah. Wanita itu pantas berpaling. Puan Haryati duduk di sisinya. 

"Apa yang akak fikirkan? Dari tadi, senyap aje!" tegur Puan 
Haryati dengan nada hairan. 

Siti Sakinah menarik nafasnya dalam-dalam. 

"Akak masih fikirkan hal Ziqa ke?" tanya Puan Haryati lagi. 

Siti Sakinah tidak menjawab. Terus membatukan dirinya di situ, 
"yati rasa, dah sampai masanya akak beritahu Ziqa hal yang 
sebenar. Dia dah dewasa. Dah boleh berfikir mengikut akal fikiran." 



Siti Sakinah tersentak dengan kata-kata adiknya itu. Dia 
mengalihkan pandangan kea rah Puan Haryati . Mencari kebenaran 
dari kata-kata adiknya itu. 

"Kenapa? Akak tak bersedia lagi?" 

"Akak takut Ziqa tak dapat terima. Segala sejarah hidup akak 
yang dulu tak sepadan dengan dirinya yang sebenar. Aminah 
menjaganya dengan baik sehinggakan akak takut Ziqa menolak akak 
mentah-mentah," jawab Siti Sakinah. 

Puan Haryati hanya diam membisu. 

LAU awak nak berehat, awak 


pergilah masuk bilik saya tu." 


Suara Haziqah kedengaran perlahan ketika dia melihat Fakrul 
merebahkan dirinya ke kerusi panjang. 

Fakrul membuka matanya yang baru hendak dipejam. Dia 
ternampak Haziqah sedang menepuk-nepuk kusyen yang berhabuk di 
hadapannya. Kenapalah aku tak mahu mengenal hati budi kau dahulu 
sebelum membuat keputusan? Bodohnya aku! 

Mendengarkan suara dan tutur kata Haziqah yang lembut 
seolah-olah mendamaikan hati dan jiwanya yang dahagakan kasih 
seorang wanita. Haziqah! Dia begitu lembut dan tabah di dalam segala 
hal. Sungguh, Fakrul rasa kesal yang teramat kerana membiarkan 
Haziqah menderira seorang diri dahulu. 

Tersenyum Fakrul apabila teringatkan betapa indahnya wajah 
Haziqah yang dilihat dalam samara-samar cahaya malam itu. Terasa 
dekat dirinya dengan Haziqah. Bukan sahaja dia telah meletakkan diri 
Haziqah di dalam dirinya, malah dia telah membuang bayangan wajah 
Azura terus dari ingatan. Tiada yag lain. 

"Fakrul!" 



Entah bila Haziqah berada di situ, Fakrul tidak sedar. Dia bingkas 
bangun. 

"Pergilah berehat di dalam bilik. Saya nak bersihkan ruang tamu 
ni dulu." 

Mata Fakrul masih tidak lepas dari memandang wajah isterinya. 
Perbuatannya membuatkan Flaziqah mula tidak senang berdiri di situ. 

"Kenapa kau tak nak terima aku? Susah sangat ke kau nak 
maafkan aku?" tanya Fakrul tiba-tiba. 

"Aku sedar yang aku dah tuduh kau macam-macam. Tapi, itu 
dulu. Masa tu aku belum kenal siapa diri kau yang sebenarnya. 
Sekarang, aku dah sedar yang aku silap dengan tuduhan aku." Fakrul 
berbicara lagi. 

"Ziqa...aku sayangkan kau!" Fakrul memberanikan diri 
mendekati Haziqah. 

Haziqah cuak. Ke mana dia harus melarikan diri? Dadanya terasa 
berdebar-debar. Tinggal berdua dengan lelaki itu menjadikan dia 
semakin resah. Entah apa yang sedang Fakrul fikirkan tika itu 
agaknya? Haziqah tertanya-tanya. 

"Kau nak ke mana?" soal Fakrul pantas menarik tangan Haziqah. 

Langkah Haziqah tersekat. "Saya nak ke bilik. Nak bersihkan 
habuk-habuk kat situ," ucap Haziqah tersekat-sekat. 

"Aku belum habis bercakap dengan kau lagi!" 

Haziqah menelan liurnya. Apalagi alasan yang boleh aku bagi 
pada dia ni? 

"Kenapa kau macam nak elakkan diri daripada aku? Kau tak sudi 
maafkan aku?" lelaki itu bertanya lagi. 

"Bukan macam tu. Saya nak siapkan kerja dulu. Nanti awak nak 
berehat senanglah." Tika itu, dia dapat merasakan tubuh Fakrul 
semakin mendekati dirinya yang tersandar di kisi tingkap yang terbuka 
luas. Tiada ruang untuk mengelakkan diri. 

"Apa yang awak nak buat ni Fakrul?" soal Haziqah sedikit cemas. 

Tiada jawapan yang terkeluar di bibir Fakrul. Yang ada hanyalah 
renungan yang mampu menggoyahkan ketenangan Haziqah. 
Menjadikan dia lemas dengan keadaan itu. 

Haziqah cuba menarik tangannya dari pegangan Fakrul. Tetapi 
gagal. Fakrul seolah-olah tidak mahu melepaskan dirinya. 

"Fakrul, lepaskan saya!" pinta Haziqah. 

"Aku cintakan kau, Ziqa! Aku sayangkan kau! Aku mahu hidup 
kita macam suami isteri yang lain. Aku tak nak hubungan kita hanya 
macam ni. Aku nak lebih dari sekarang." 

"Fakrul, kenapa dengan awak ni? Tolong lepaskan tangan saya!" 

"Aku takkan lepaskan kalau kau tak cakap yang kau dah maafkan 

aku!" 

"Saya dah maafkan awak." 

"Cakap yang kau cintakan aku!" 

"Saya tak cintakan awak," jawab Hazigah pantas. 



Fakrul menggenggam tangan Haziqah lebih kuat. 

"Kenapa? Kau takut aku kecewakan kau?" 

"Tak. Saya tak cintakan awak. Hanya itu alasan yang saya ada 
sekarang ni." 

Fakrul terdian seketika. 

"Aku boleh tunggu sampai kau cintakan aku. Aku tak kisah 
sampai bila-bila asalkan kita hidup bersama." 

"Jangan nak mengarut, Fakrul!" 

"Aku tak mengarut! Aku betul-betul cintakan kau Ziqa!" Beria-ia 
Fakrul menuturkan kata-katanya. 

Haziqah cuba membalas pandangan mata Fakrul biarpun dia 
tahu, hatinya tidak sekuat yang disangka. Saat itu, debaran yang 
terasa di dalam hati hanya Allah sahaja yang maha mengetahui. 

"Kau boleh cuba. Perasaan cinta, kan boleh dipupuk!" pujuk 
Fakrul. 

Pantas Haziqah mengalihkan pandangannya ke arah lain. 
Namun, dia terperanjat apabila dia terasa tangan Fakrul berada betul- 
betul pada kedudukan pin tudungnya. Terasa seperti lelaki itu cuba 
membuka tudungnya. 

"Fakrul, apa ni?" marah Haziqah sambil menolak tangan kasar 
lelaki itu. 

"Aku tak mahu kau membataskan aurat kau bila berdua-duaan 
dengan aku." 

"Fakrul, saya tak suka awak buat macam ni!" haling Haziqah 

kuat. 

"Kenapa? Aku kan suami kau!" 

Gadis itu mengetap bibirnya dan dia terdiam. 

"Walau macam mana keras pun hati kau, aku akan tetap 
berusaha. Dan kau patut ingat yang aku ni suami kau. Tak ada mazhab 
yang menyatakan bahawa seorang isteri wajib menutup aurat di 
hadapan suami. Mana kau belajar tentang hukum bahawa kau patut 
memakai tudung bila berdua-duaan dengan aku? Siapa yang ajar kau?" 
tanya Fakrul agak keras. 

Haziqah terus kehilangan kata-kata ketika itu. Menundukkan 
wajahnya. Dia kalah dengan fakta yang baru Fakrul utarakan. 

"Langkah pertama yang patut kau lakukan sekarang adalah 
berkaitan dengan tudung ni. Aku tak nak tengok lagi kau pakai tudung 
bila bersama dengan aku." 

"Tapi..." 

"Itu langkah pertama. Yang lain, aku akan beritahu dari semasa 
ke semasa!" 

Haziqah sudah tiada kekuatan untuk membantah ketegasan 
Fakrul. Dia hanya membiarkan sahaja tangan Fakrul mencabut pin 
tudungnya lalu merelakan lelaki itu merenung dirinya. 



"Kau cantik bila macam ni. Aku suka tengok kau. Lagipun, apa 
yang nak dikisahkan! Lebih dari ni pun, aku dah tengok!" kata Fakrul 
bersahaja. 

Tak guna! Marah Haziqah di dalam hati. 

HAZIQAH bingkas dari katilnya. Selimut tebal yang menutup 
sebahagian tubuhnya ditolak perlahan. Sejak suis lampu bilik itu 
ditutup, Haziqah gagal melelapkan mata. Dia tidak tahu apa yang 
sedang mengganggu fikirannya saat itu. Yang dirasai hanyalah 
kegelisahan. Bilik yang sejuk terasa panas sehingga kipas yang 
berputar dengan tiga kelajuan itu seperti tidak memutarkan angin. 
Langsung tidak terasa. 

Perlahan-lahan Haziqah bangun. Matanya masih tidak 
mengantuk. Haziqah tahu yang Fakrul sudah lama dibuai mimpi di 
dalam biliknya. Hanya dia sahaja yang sedang bersendirian di bilik 
arwah emaknya. 

Haziqah keluar dari bilik itu. Tiba di ruang tamu, dia duduk di 
atas sofa. Tiba-tiba Haziqah terasa bulu romanya mula berdiri tegak. 
Terasa seperti ada orang sedang melintas di belakangnya. 

"Siapa?" tanya Haziqah. 

Teguran Haziqah di dalam gelap itu membuatkan Fakrul yang 
baru mengatur langkah untuk ke dapur turut terkejut. Tanpa disedari, 
pasu bunga hiasan dalam almari kaca di tepi kerusi panjang, dilanggar 
oleh Fakrul. 

Haziqah mula kelam-kabut. Deraian kaca itu mengingatkannya 
dengan peristiwa hitam yang pernah dialami. Pantas sahaja Haziqah 
bertindak mahu melarikan diri. Dia takut jika dia diapa-apakan. 

"Ziqa!" tegur Fakrul. 

Haziqah tidak peduli. Kaca yang bertaburan ingin diredahnya. 
Mujur Fakrul bertindak cepat. Fakrul cepat-cepat menekan suis lampu. 
Ruang tamu yang gelap sudah menjadi terang. Kelihatan kaca-kaca 
yang bertaburan. 

"Kau buat apa dalam gelap ni?" tanya Fakrul. 

"Saya. ..saya..." ayat Haziqah terhenti-henti. 

Fakrul nampak wajah Haziqah yang dibasahi peluh. Dia baru 
sedaryang Haziqah berada dalam ketakutan. 

"Kenapa kau duduk kat sini?" Fakrul bertanya perlahan. Tidak 
mahu menakutkan Haziqah lagi. 

Tiba-tiba dia digamit dengan perasaan bersalah. Jika dia tidak 
melanggar pasu bunga itu sekejap tadi, sudah tentu Haziqah tidak 
gementar sebegitu. Tetapi Fakrul tidak boleh menyalahkan dirinya juga. 
Siapa yang suruh Haziqah duduk bergelap seorang diri di situ? 

"Saya..." 

"Kau ni... bukan hanya mengejutkan aku aje, tapi mengejutkan 
diri sendiri jugak! Lain kali jangan buat macam ni lagi," bebel Fakrul. 

Raut Haziqah ditenungnya seketika. Dia nampak bibir Haziqah 
yang bergetar perlahan. Masih takut agaknya! Ketika tangan gadis itu 



digenggamnya, Fakrul dapat merasakan tapak tangan Haziqah yang 
sejuk. 

ILA kau sampai? Kau balik dengan siapa?" Wajah Sumaiyah 

betul-betul ceria ketika menyambut kedatangan Haziqah awal pagi itu. 
Haziqah tersenyum. Rindu sungguh dia dengan sahabatnya itu. 

"Aku sampai semalam. Dengan suami aku...!" Haziqah menjawab 
sambil lewa. 

"Kenapa tak ajak suami kau sekali? Aku pun teringin nak 
berjumpa dengan dia!" 

Haziqah sekadar tersenyum. Malas menjawab soalan Sumaiyah 
yang bersahaja itu. Dia terbayangkan wajah Fakrul tiba-tiba. Ketika dia 
terjaga dari tidurnya awal pagi tadi, dia baru tersedar yang lelaki itu 
ada di sisinya. Haziqah terkejut. Dia bangun dengan pantas sehingga 
Fakrul turut terjaga. 


"KENAPA awak ada kat sini?" tanya Haziqah kuat. Bagaikan tidak 
percaya yang Fakrul tidur bersamanya di dalam bilik itu. 

Fakrul menggosok matanya beberapa kali. Kemudian lelaki itu 
meraupkan wajahnya seketika sebelum dia menoleh ke wajah Haziqah 
di sisinya. 

"Kau meracau-racau dalam tidur. Aku risau!" 

"Ah, alasan! Awak memang sengaja nak datang tidur kat sini, 

kan?" 

Fakrul kemudiannya ketawa kecil. Membuatkan Haziqah berasa 

pelik. 

"Kenapa awak ketawa?" Haziqah menyoal dengan nada pelik. 
Awak pergilah balik kat bilik awak. Jangan ganggu saya kat sini!" 
marah Hazigah. 



Fakrul tidak bangun. Dia kembali merebahkan tubuh dan 
menyambung tidurnya. 

"Jomlah tidur! Awal lagi ni," ajak Fakrul bersahaja. 

Haziqah melihat jam yang tergantung di dinding bilik. Jarum jam 
baru meniti ke angka 6.00 pagi. Subuh pun baru sahaja masuk sekejap 
tadi. 

"Cepatlah Ziqa! Setengah jam lagi, kita bangunlah solat sama- 
sama!" Suara Fakrul kedengaran lagi. 

"Fakrul!" jerit Haziqah kuat. Dia jadi marah dengan sikap 
selamba Fakrul. 

"Saya cakap awak pergi balik kat bilik awak!" Haziqah 
menyambung marahnya. 

"Bilik aku? Bilik aku kat Kuala Lumpur." Fakrul berkata sambil 
ketawa. 

"Jangan nak mengada-ngadalah. Cepat keluar! Saya tak nak 
tengok awak kat sini." 

"Tak nak! Aku nak tidur kat sini." 

"Kalau awak nak tidur kat sini, biar saya yang keluar." Akhirnya 
Haziqah membuat keputusan. 

Fakrul terus bangun. Dia cepat-cepat menarik tangan Haziqah 
yang sudah turun dari katil. 

"Janganlah macam tu sayang! Temankanlah abang kat sini!" 

"Hisy...tak sukalah! Awak ni kenapa menagada-ngada sangat?" 
marah Haziqah. Tangan Fakrul ditepisnya. 

Fakrul hanya diam. Selepas itu, dia menguntumkan senyuman. 
"Hmm ...best jugak kalau hari-hari macam ni, kan? Kau panggil aku 
abang, aku panggil kau sayang!" 

Haziqah mencebikkan bibir. "Jangan nak perasan. Eee... malaslah 
saya nak layan perangai awak ni. Menyakitkan hati orang aje!" ujar 
Hazigah dan terus berlalu. 


"ZIQA!" Termenung pulak kau ni. Aku bercakap seorang diri rupa- 
rupanya." Teguran Sumaiyah menyedarkan Haziqah daripada lamunan. 

"Kau menungkan apa? Bukan main khusyuk lagi aku tengok," 
tanya Sumaiyah. 

"Entah. Aku pun tak tahu apa yang aku fikirkan." 

"Eleh, orang dah ada suami, bolehlah ingatkan suami. Aku ni apa 
yang ada?" 

"Hisy, ke situ pulak kau ni." Haziqah berkata sambil tersengih. 
"Mak kau apa khabar?" Sengaja Haziqah mengalih topik. 

"Alhamdulillah. Mak aku sihat. Dia selalu bertanya tentang kau, 

Ziqa." 

Ada senyuman di bibir Hazigah. 



Selepas itu, Sumaiyah mendiamkan diri. Haziqah juga 
ketandusan idea. Masing-masing melayan perasaan untuk beberapa 
saat. Mencari tajuk perbualan yang sesuai untuk dikongsi bersama. 

"Sebenarnya, aku nak beritahu kau satu perkara. Tapi aku tak 
pasti macam mana nak mulakan," ucap Sumaiyah tidak lama 
kemudian. 

Dahi Haziqah berkerut. Bunyi nada suara Sumaiyah agak 
berlainan dari tadi. 

"Apa dia? Cakaplah." 

Sumaiyah menarik nafasnya sejenak. Sengaja membiarkan 
Haziqah tertunggu-tunggu. 

"Aku terserempak dengan Yusri beberapa bulan yang lepas kat 
Johor." 

Bagai nak luruh jantung Haziqah mendengarnya. 

"Kau jumpa Yusri? Apa dia buat kat situ?" 

Sumaiyah berpaling memandang wajah Haziqah. 

"Dia bekerja sebagai kelasi kapal kat sana." 

"Habis, macam mana kau orang boleh terserempak?" 

"Dia yang tegur aku dulu. Dia tanya pasal kau." 

Haziqah melarikan pandangannya ke tempat lain. Tidak terus 
membalas ucapan yang baru kedengaran di telinganya itu. 

"Aku beritahu pada dia yang kau dah berkahwin. Masa tu, Yusri 
cakap kat aku yang dia nak berjumpa dengan kau, Ziqa!" 

"Aku tak nak jumpa dengan dia!" 

"Aku tahu. Tapi, sampai bila kau boleh mengelakkan diri 
daripadanya? Masa dia cakap kat aku yang dia nak jumpa dengan 
kau. ..dia nampak bersungguh-sungguh. Dia nak minta maaf pada kau." 

Haziqah diam. 

"Aku berharap sangat Yusri akan kesal dengan apa yang dia dah 
lakukan pada kau. Aku yakin Yusri tengah menyesal sekarang!" ujar 
Sumaiyah penuh kesungguhan. 

"Apa yang aku harapkan pulak, aku takkan terserempak dengan 
Yusri lagi. Itu yang paling aku harapkan, Sue. Itu aje!" Haziqah 
menjawab tenang. 

A ZURA memberhentikan Hyundai ATOSnya betul-betul di hadapan 
rumah Fakrul. Cermin keretanya diturunkan dan kemudian 
cermin matanya pula ditanggalkan. Dari jauh, Azura ternampak 



Puan Haryati sedang duduk di atas buaian dengan Tuan Fuad. Mereka 
kelihatan sedang berbual-bual mesra. Mata Azura kemudian melilau ke 
sekeliling kawasan rumah. Tiada sesiapa di situ. Di bahagian garaj 
kereta, hanya ada sebuah Perdana V6 dan sebuah skuter jenis Yamaha. 

Azura terus memerhatikan pasangan suami isteri itu. Mereka 
memang agak mesra orangnya. Cuma waktu itu, Azura sahaja yang 
agak pemalu. Maklumlah, dia diperkenalkan oleh Fakrul sebagai teman 
yang bakal menjadi suri di dalam hidup lelaki itu. Tetapi, malangnya 
tidak kesampaian. Azura kembali memandang garaj kereta. Tiada 
kenderaan milik Fakrul di situ. Azura yakin Fakrul tiada di rumah. 

Azura teringat yang dia ada berbual-bual dengan seorang gadis 
yang dirasakan sebagai pembantu di rumah itu. Entah ada atau tidak 
gadis itu memberitahu berkenaan kedatangannya tempoh hari? Tetapi 
silapnya juga kerana tidak memberitahu nama dan meninggalkan 
pesanan yang boleh membuatkan Fakrul mencarinya. 

Fakrul mencarinya? Ah, Azura yakin perkara itu tidak mungkin 
akan berlaku! Fakrul telah kecewa dengan sikapnya dahulu. Pasti lelaki 
itu tidak ingin berjumpa dengannya lagi. Atau lelaki itu sedang 
bergembira. Entah-entah sedang berbahagia bersama isterinya? Hisy, 
kenapa begitu jauh fikiran aku melayang? Marah Azura. 

'Rul, macam mana agaknya kehidupan you sekarang? / terlalu 
rindukan you.' Bisik Azura di dalam hatinya. Entah mengapa, dia terasa 
seperti ingin meraung di situ. Bagai ingin keluar dari perut kereta dan 
menjerit memanggil nama Fakrul. 


"KENAPA you buat / macam ni? You seksa perasaan / sedangkan you 
tahu / betul-betul cintakan you." Kata-kata terakhir Fakrul sewaktu 
mereka bersama bagaikan menghimpit dirinya. 

'7 minta maaf, Rul. / terikat antara kesilapan dan kasih sayang / 
pada you. Tapi / memang tak boleh tinggalkan dia. Dia dah jadi suami / 
yang sah. Please lupakan /." Azura berkata sambil menitiskan air mata. 

Wajah Fakrul nampak kusut benar ketika itu sehingga rasa 
bersalah di hati Azura kian bertambah. Sungguh, Azura masih 
menyintai Fakrul Cuma dia telah tersilap. Pemergiannya ke Pahang 
untuk bercuti sendirian telah menyebabkan dia ditimpa musibah yang 
amat memalukan. 

Dia ditangkap khalwat bersama lelaki yang tidak dikenali. 
Padahal waktu itu, Azura hanya mahu meminta pertolongan. Pintu bilik 
hotelnya terkunci dari dalam dan dia terpaksa mengetuk bilik sebelah 
untuk menumpang menggunakan telefon sambil menanti pembantu 
hotel tiba. Manalah dia tahu, dalam waktu yang singkat itu mereka 
boleh diserbu oleh pihak jabatan agama. 

“Okey fine. I tahu suami you lebih memerlukan you. I sedar diri / 
mungkin tak sehebat dia. Kalau itu yang you nak, / akan turuti. Mulai 



hari ni, kita dah tak ada apa-apa.” Fakrul dilihatnya turut mengalirkan 
air mata. 

Azura sebak. Sejak hari itu, cintanya terhadap Fakrul terpaksa 
dibuang jauh-jauh demi Idzham, lelaki yang telah menjadi suaminya. 
Siapa tahu anak muda yang dikahwini atas desakan ahli keluarga 
masing-masing memang suami yang penyayang. 

Cuma sejak akhir-akhir ini hubungan mereka agak dingin. Idzham 
tidak lagi melayannya dengan mesra seperti awal perkahwinan 
mereka. Idzham sering pulang lewat sehingga Azura yang bekerja 
sebagai pengurus pemasaran turut menyibukkan dirinya dengan 
tugas. Mereka tidak dikurniakan anak biarpun Azura dan Idzham benar- 
benar mahukannya. Ini menyebabkan ingatan kembali kepada Fakrul. 


‘‘YOU ke mana tadi? Puas / telefon di rumah tak ada orang jawab." 
Idzham bersuara. 

Azura yang sedang berbaring hanya diam. Tidak berminat untuk 
menjawab soalan Idzham. Sesekali Azura memandang Idzham yang 
sedang membuka tali leher. Suaminya itu kemudian menyandarkan 
kepala ke kerusi. Matanya dipejam rapat. 

'7 tanya, jawablah soalan /!" 

Azura hanya menjawab dengan keluhan. Dia terus berbaring 
sambil memeluk bantal dengan mata yang terkebi l-kebi I . 

"You ni kenapa Zura? / penat-penat balik kerja untuk dapatkan 
belaian daripada you. Tapi you tak pernah faham!" Idzham mula 
marah. 

Azura bangkit. "Yang you membebel ni kenapa? Kalau nak 
dapatkan belaian, pergilah cari perempuan lain. You ingat / ni siapa? 
Orang suruhan you yang boleh dipaksa-paksa?" rungut Azura. 

Idzham sudah membuka mata. Lantas merenung wajah Azura 
dengan hati yang marah. 

"You jangan kurang ajar! / tampar you nanti." 

"Flaa... kalau berani tamparlah. / ni bukan isteri you lagi, kan? You 
pun memang tak sayangkan /. Buat apa you nak simpan / kat rumah ni 
lagi?" Azura sengaja membakar kemarahan Idzham. 

Idzham berdiri tegak. Niatnya mahu mengangkat tangan terhenti 
tatkala dia terpandangkan wajah Azura. Idzham mengucap beberapa 
kali di dalam hati. 

"Huh, pengecut!" Azura tertawa sinis. 

'7 benci dengan apa yang / rasa Zura. / tak sanggup perkahwinan 
kita diteruskan kalau you dan / tak bahagia." Akhirnya Idzham 
bersuara bersama kesalan. 

Azura diam. Dia duduk menyandar pula. Merenung ke hadapan 
tanpa perasaan. Giliran Idzham mengeluh berat. Wajah Azura 
dipandang sekali imbas sebelum dia berlalu ke katilnya. Merebahkan 
diri lalu memejamkan matanya rapat-rapat. 



"MAAFKAN /, Idzham. / tak berniat pun nak menyakiti hati you. I 
kecewa dengan layanan you sejak beberapa hari ni. / rasa sunyi," bisik 
Azura dalam tangisan. 

Tiba-tiba Idzham tersedar. 

"Zura... kenapa ni?" lembut suara Idzham menyapa. 

Azura diam. Kemudian menggeleng. 

"Habis tu, kenapa you menangis? You kecil hati dengan apa yang 
/ cakapkan tadi?" tanya Idzham. 

Tangan Azura dicapai lalu dikucupnya penuh perasaan. Rambut 
Azura pula dibelai lembut sebelum tangannya mengelus pipi wanita 
yang sudah lama tidak disentuhnya itu. Idzham bagai melepaskan 
beban rindu yang sarat. Sungguh, dia amat merindui belaian Azura. 

Pada mulanya Azura hanya membiarkan. Tetapi tiba-tiba dia 
terbayangkan wajah Fakrul. Azura bangun dan pantas berlalu. 
Membiarkan Idzham dilanda perasaan kecewa. 

''H 

1 I ISY, gila aku! Makin lama aku dengan dia, makin gila aku 

dengan sikapnya!" bebel Haziqah seorang diri di dapur yang sepi. 
Sejenak matanya terpandang sayur-sayuran dan barang-barang dapur 
di atas meja. Kemudian, dia melihat sekampit beras di tepi cabinet. 
Hati Haziqah semakin sakit. Rasa seperti ingin mencampakkan semua 
barang itu keluar. 

Kenapa tiba-tiba dia nak berperangai macam tu? Huh, 
menyampah! Tak ada angin melintang tiba-tiba nak suruh aku 
memasak pulak. Apa yang aku nak masak ni? Haziqah bertanya di 
dalam hati. 

"Dia ingat aku ni orang gaji dia agaknya? Nak suruh 
memasaklah. Nak suruh buat itulah. Nak suruh buat inilah. Mengada- 
ngada!" Haziqah mengomel perlahan. 

"Amboi. ..amboi mengata suami sendiri nampaknya!" tegur 
Fakrul. 

Haziqah terkejut. "Apa ni Fakrul? Sergah orang tak tentu pasal 
pulak!" Haziqah berkata dengan muka marah. 

Tika itu, Haziqah terdengar tawa Fakrul begitu dekat dengan 
telinganya dan amat menyakitkan hati. Untuk seketika, Haziqah 
membiarkan debaran di hatinya reda dahulu. 



"Itulah. ..duduk sorang-sorang kat dapur, bercakap dengan diri- 
sendiri. Lepas tu, mengata aku," tutur Fakrul masih dengan tawanya. 

Waktu itu, Haziqah sudah kembali tenang. Dia sekadar 
melemparkan jelingan kepada Fakrul. 

"Biarlah. Saya nak cakap apa pun, saya punya suka! Saya guna 
mulut saya, bukannya saya guna mulut awak!" 

"Wah, dah pandai menjawab ya!" usik Fakrul. 

Haziqah mengetap bibir. Dia hanya memerhatikan Fakrul yang 
waktu itu sedang duduk di kerusi berhampiran dengannya. 

"Ustazah aku pernah bercakap dulu, kalau kita rasa tak puas hati 
dengan seseorang, jangan mengata di belakang. Lebih elok kalau 
beritahu dia secara berterus-terang. Bukan aje tak menambahkan 
dosa, kita akan membuat pahala jugak sebab menegur dengan baik," 
ucap Fakrul seperti ceramah agama. 

Haziqah mencebikkan bibir. "Eleh, bercakap pandai. Nanti kena 
kat diri sendiri agaknya awak tu yang lebih teruk daripada saya." 

Fakrul ketawa. 

"Kau tak masak lagi ke? Perut aku dah lapar ni," soal Fakrul 
sambil memandang barang-barang yang masih belum terusik itu. 

"Masak sedap-sedap tau. Aku nak rasa masakan kau. Selama ni, 
kau tak pernah memasak pun sejak kau tinggal kat rumah aku, kan?" 

Haziqah terdiam di situ. Resah ada. Malu pun ada! Apa aku nak 
jawab ni? 

"Kau nak masak apa ni? Nak aku tolong?" 

"Tak payah. Awak pergilah duduk kat depan. Biar saya uruskan 
semuanya." 

"Alah, tak naklah duduk kat depan sorang-sorang. Bukan ada 
apa-apa kat sana. Aku nak duduk kat sini. Boleh kita berbual-bual!" 
jawab Fakrul. 

Haziqah mengumpul kekuatan di dalam diri. Dia perlu 
memberitahu perkara yang sebenarnya kepada Fakrul. Dia tidak boleh 
lagi merahsiakan kelemahan dirinya daripada lelaki itu. 

"Fakrul. ..sebenarnya. ..saya..." Suara Haziqah tersekat-sekat. 

"Kenapa? Bahan-bahan yang aku beli tak cukup ke?" 

"Bukan. Saya ada perkara nak beritahu pada awak." 

Fakrul mengerutkan dahi. Merenung wajah Haziqah. 

"Apa dia?" 

"Sebenarnya. .. saya. ..err... saya tak tahu..." 

"Kau tak tahu apa?" 

"Saya tak tahu memasak!" 

Fakrul terkejut mendengar pengakuan Haziqah itu. 

"Kau tak tahu memasak? Langsung tak tahu?" 

"Saya belum mahir memasak. Saya tak tahu nak masak apa!" 
Haziqah menjawab perlahan. 

"Kenapa tak beritahu aku awal-awal?" 

"Awak tak tanya pun. Tiba-tiba awak suruh saya masak hari ni!" 



"Hmm... patutlah selama ni kau tak pernah memasak masa kat 
rumah aku. Kau tak tahu memasak rupa-rupanya!" Kata Fakrul 
selamba. Seolah-olah memerli. 

Haziqah mengetap bibir tanda geram. Kata-kata Fakrul seperti 
merendah-rendahkan dirinya. 

"Habis tu, apa kita nak makan malam ni? Kalau awak nak suruh 
jugak saya memasak, setakat nasi kosong dengan telur goreng tu, 
bolehlah!" Haziqah memberitahu. 

"Kita makan kat luar ajelah!" 

Haziqah mendongak ke arah Fakrul. "Barang-barang ni macam 
mana?" 

"Simpanlah kat dalam peti sejuk dulu. Nanti kita balik ke KL, kita 
bawa sekali," jawab Fakrul. 


"MALAM ni kau nak tidur kat mana? Bilik yang semalam lagi ke?" soal 
Fakrul ketika dia dan Haziqah sedang makan di sebuah gerai 
berhadapan dengan Pantai Cahya. 

"Kenapa? Awak nak tidur kat situ?" 

Fakrul mengangguk. 

"Kalau awak nak tidur kat situ, tidurlah," ucap Haziqah dengan 
wajah yang tenang. 

"Boleh ke?" Fakrul seperti tidak percaya. 

"Apa pulak tak bolehnya? Kalau awak tidur kat situ, saya tidurlah 
kat bilik saya!" 

"Kenapa kau nak tidur kat bilik kau? Kenapa tak tidur sekali 
dengan aku?" soal Fakrul sedikit kuat. 

Beberapa pasang mata yang sedang menikmati hidangan 
memandang ke arah mereka. Haziqah pantas menunduk. Malu. 

"Cakap tu perlahan-lahanlah sikit. Buat malu orang aje," marah 
Haziqah. 

Fakrul tersenyum kecil. "Alah, bukannya berdosa pun. Kita kan 
suami isteri. Nak cakap apa-apa pun, apa hak mereka nak marah kita? 
Hubungan kita halal!" 

Haziqah merenung Fakrul. 

"Awak ingat ni KL ke? Sekarang ni kita kat kampung. Cakap tu 
biarlah sopan sikit," tegur Haziqah lagi. 

Fakrul hanya bersikap selamba. Membalas pandangan mata 
Haziqah dengan senyuman. 

"Kau tidur dengan aku malam ni ya?" Suara Fakrul bagaikan 
merayu. 

"Eh, kenapa dengan awak ni? Jangan nak mengada-ngadalah!" 
luah Haziqah. 

Fakrul pantas mencapai tangan Haziqah yang berada di atas 

meja. 



"Janganlah cakap macam tu. Kenapa kau nak tidur asing-asing 
daripada aku?" Fakrul menyoal ingin tahu. 

"Sudahlah! Jangan nak mengarut, Fakrul!" Haziqah segera 
menarik tangannya. 

"Ah, aku tak peduli! Walau apapun yang terjadi, mulai hari ni, aku 
tak nak ada apa-apa jurang lagi di antara kita. Kau kena tidur dengan 
aku malam ni." 

"Fakrul!" 

"Aku tak nak dengar apa-apa alasan lagi." 

Bibir Haziqah terkunci rapat. Bila Fakrul sudah membuat 
keputusan untuknya, bermakna dia harus menerima sebulat-bulatnya. 
Bukan dia tidak kenal dengan sikap Fakrul yang degil itu. Semakin 
lama dia tinggal dengan Fakrul, semakin banyak yang dia tahu tentang 
lelaki itu. 

"Lagi satu..." 

Haziqah terkejut. Apa lagi yang lelaki ini mahukan agaknya! 

"Apa kata, kita ubah sikit bahasa yang kita gunakan ni," 
sambung Fakrul lagi. 

Haziqah mengerutkan dahi. "Saya tak faham." 

"Mulai hari ni, kau kena panggil aku abang!" 

"Tak naklah!" 

"Kenapa?" 

"Sebab saya tak naklah." 

"Ah, aku tak peduli. Kalau dengan Hafiz, kau boleh panggil 
macam tu, kenapa dengan aku tidak? Umur aku dengan Hafiz pun lebih 
kurang sebaya aje. Aku nak kau panggil aku abang," desak Fakrul. 

Nafas Haziqah terasa seolah-olah terhenti saat itu. Wajah Fakrul 
nampak begitu dekat sekali. Ingin sahaja ditumbuk wajah itu sekuat- 
kuatnya. 

"Kenapa pandang abang macam tu? Nak kena cium?" usik Fakrul 
sambil tersenyum menggoda. 

Haziqah cepat-cepat menghadiahkan Fakrul dengan satu 
jelingan. 


MELATI merengus di sebalik pokok kelapa yang tinggi. Bibirnya 
mencebik benci. Rasa meluatnya datang dengan tiba-tiba. Dia 
ternampak Fakrul dan Haziqah sedang berbual-bual di sebuah gerai 
makan. Melati bagaikan cemburu melihat gadis yang telah lama 
menjadi seterunya itu dipujuk rayu oleh Fakrul. Melati rasa tercabar. 
Dia tidak suka membayangkan kehidupan Haziqah yang mungkin 
sedang berbahagia dengan lelaki itu. 

Melati nekad. Kali ini dia tidak mahu kalah lagi. Haziqah mesti 
ditewaskan. Tidak mungkin Haziqah layak bersaing dengannya lagi 
memandangkan Haziqah adalah seorang gadis yang telah dipandang 
serong dan mempunyai sejarah hidup yang diketahui ramai. 



Biar Haziqah sedar yang kehidupan sebenarnya tidaklah seindah 
yang disangka. Biar gadis itu tahu, ayah yang disangka baik itu 
sebenarnya bukan ayah kandungnya. Hassan hanyalah lelaki yang 
sanggup bertanggungjawab menjaga Haziqah setelah dia dibuang oleh 
Siti Sakinah. 

Haziqah adalah anak haram! Anak kepada lelaki yang sudah 
meniduri Siti Sakinah! Itulah kisah yang bakal Melati kecohkan nanti. 
Dengan tiba-tiba, Melati tersenyum gembira. Angan-angannya jauh 
melayang dengan kebencian yang memuncak! Dari jauh, Melati 
nampak Fakrul dan Haziqah beredar. Aku akan pastikan hidup kau lebih 
menderita Ziqa! Kau memang patut terima semuanya! 

M EREKA sampai di rumah agak lewat. Haziqah cepat-cepat 
menuju ke bilik emaknya sebelum menguncinya rapat-rapat. 
Dia begitu takut jika Fakrul mengotakan kata-katanya tadi. 
Selepas membuka tudung dan menukar pakaian, Haziqah pantas 
berbaring di atas katil. Termenung sambil memandang almari pakaian 
milik Aminah. Mata Flaziqah terkebil-kebil. Tertanya-tanya apa yang 
ada dalam almari pakaian Aminah yang tidak pernah disentuhnya 
sejak kecil. Malah Haziqah masih ingat bagaimana Aminah pernah 
memarahinya kerana cuba membuka almari itu tanpa meminta 
keizinannya. 

"Mak kata jangan bukak almari mak, kan? Kenapa kau ni degil 
sangat?" Kata-kata itu terkeluar bersama pukulan yang kuat di 
tangannya. 

Sejak hari itu, Haziqah tidak pernah sekalipun menyentuh 
barang-barang milik emaknya. Perlahan-lahan Haziqah bangkit dari 
baringan. Mengatur langkah menuju ke sudut almari yang terletak 
bertentangan dengan hujung kaki katil itu. 

Haziqah berdiri tegak di hadapan almari. Menarik nafasnya 
sejenak sebelum membukanya dengan hati-hati. Di hadapan matanya 
kini, berpasang-pasang baju yang tersangkut kemas di situ. Nampak 
sedikit bergaya dan kebanyakannya berjahit sulam-sulaman. 

Haziqah tersenyum kecil. Takkanlah mak pakai baju-baju macam 
ni dulu? Bebel Haziqah di dalam hati. Tiba-tiba dia ternampak sebuah 
album dan lantas dicapainya album itu. 

Haziqah membelek gambar-gambar yang terdapat di dalamnya. 
Kebanyakan gambar itu tidak pernah dilihat. Tersenyum apabila dia 
terpandang wajah Hassan dan Aminah sedang memeluk dirinya. Tiba- 
tiba dia rasa bahagia melihat situasi itu. Helaian album terus diselak. 



Dia tersentak tiba-tiba. Matanya tertancap pada seraut wajah yang 
amat dikenalinya. 

"Mak Long Sakinah?" Haziqah berkata sendiri. 

Gambar it uterus ditenungnya. Seperti pernah dia melihat 
gambar itu tapi di mana ya? Lantas dia teringatkan sekeping gambar 
berbingkai yang pernah dilihat di rumah Siti Sakinah dahulu. Haziqah 
mulai yakin gambar itu adalah gambar yang sama. Ya, Haziqah terlalu 
yakin dengan firasatnya. 

Tapi kenapa gambar ini disimpan oleh Aminah? Apa hubungan 
Siti Sakinah dengan Aminah? Baru dia teringat sewaktu kematian 
Aminah, Siti Sakinah terlebih dahulu sampai di rumahnya. Pelik juga! 
Haziqah terlupa untuk bertanya kepada Puan Haryati tentang hal itu. 
Apakah selama ini Siti Sakinah memang mengenali Aminah? Ah, 
bukankah emaknya pernah bekerja di rumah Puan Haryati. Pastilah Siti 
Sakinah mengenali Aminah. 

Haziqah terus membuka helaian gambar yang seterusnya. Saat 
itu matanya terpandang pula sekeping kertas berlipat yang terdapat di 
belakang gambar Siti Sakinah tadi. Haziqah mula meneliti kertas itu 
lama-lama. Dia terkejut lagi apabila ternampak sijil kelahiran yang 
sudah agak kekuningan. Nama yang tercatat di situ ialah Siti Haziqah 
binti Mutalib. Tarikh lahir yang tercatat di situ sama dengan tarikh 
lahirnya. 

Tiba-tiba Haziqah terasa dadanya berdebar-debar. Seolah-olah 
dirinya mempunyai dua identity yang berbeza. Siapa Siti Haziqah binti 
Mutalib? Nama bapa yang tertulis ialah Mutalib, manakala nama ibu 
yang tercatat ialah Siti Sakinah. 

Haziqah terkedu. Siti Sakinah? Kenapa sijil kelahiran anaknya ada 
di dalam simpanan Aminah? Mengapa nama anak Siti Sakinah hampir 
sama dengan namanya? Benak Haziqah terus diburu dengan pelbagai 
soalan. 

Fikirannya mula berkacamuk. Resah dan tidak menentu. Tanda 
tanya yang datang tiada satu pun dapat dijawabnya. Siapa Siti 
Haziqah? 

Bunyi ketukan kuat di luar pintu bilik mengejutkan Haziqah. 
"Ziqa, buka pintu ni!" 

Haziqah mengatur langkah menuju ke pintu dan membukanya 
dari dalam. Dia ternampak Fakrul di situ. 

"Ziqa! Kenapa?" 

Haziqah membalas pandangan Fakrul dan kemudian melihat 
semula sijil kelahiran di tangannya. 

"Kenapa Ziqa? Siapa punya ni?" soal Fakrul lalu mencapainya. 

Haziqah hanya diam. 

"Siti Haziqah Mutalib. Nama kau, kan?" soal Fakrul. 

Haziqah gelisah. Suara Fakrul seperti berdengung. Persoalan 
yang datang dalam fikirannya terasa mengganggu fikiran. Nafasnya 
kian turun naik. Dia sudah tidak nampak wajah Fakrul di hadapannya. 



Dia hanya ternampak pintu bilik yang terbuka luas. Dengan pantas, 
Haziqah berlari keluar. Dia terus meninggalkan Fakrul yang terpinga- 
pinga. 


"ASSALAMUALAIKUM, makcik! Makcik! Assalamualaikum." Haziqah 
menjerit kuat. 

Hanya beberapa saat selepas itu, lampu di bahagian anjung 
rumah menyala terang. Pintu rumah terbuka dan Haziqah ternampak 
Sumaiyah di situ. 

"Ziqa, kau buat apa malam-malam buta kat sini?" soal Sumaiyah 
pelik dengan kehadiran Haziqah itu. 

Haziqah tidak menunggu lama. Dia terus masuk ke dalam rumah 
Sumaiyah tanpa dipelawa. 

"Mak kau ada? Mana mak kau? Aku nak jumpa mak kau, Sue!" 
Kelam-kabut Haziqah bertanya sambil mencari-cari kelibat makcik 
Roha di sekeliling. 

Dahi Sumaiyah berkerut. "Kenapa Ziqa? Mak aku ada kat dalam 
bilik. Tengah solat Isyak. Kenapa kau tercungap-cungap ni?" 

"Aku nak jumpa mak kau. Aku nak tanya sesuatu," jawab Haziqah 
dengan nafas yang tersekat-sekat. 

"Kau duduklah dulu. Risau aku tengok kau macam ni," bebel 
Sumaiyah. 

"Aku nak jumpa mak kau," ulang Haziqah lagi. 

"Ya. ..aku tahu kau nak jumpa mak aku. Kalau ya pun. ..kau 
duduklah dulu. Tunggu sampai mak aku habis sembahyang." 

Haziqah menurut arahan Sumaiyah. Dia berjalan ke arah kerusi 
dan duduk di situ. 

"Kenapa dengan kau ni? Biasanya kau datang ke sini sebab kau 
nak berjumpa dengan aku. Tiba-tiba nak jumpa mak aku pulak. 
Kenapa?" Sumaiyah cuba mengeluarkan soalannya. 

"Aku nak tanya mak kau sesuatu." 

"Apa dia?" 

"Aku terjumpa sijil kelahiran yang tercatat nama Siti Haziqah kat 
dalam almari mak aku. Tarikh lahir sama dengan tarikh lahir aku. Tapi 
siapa Siti Haziqah?" 

Sumaiyah terdiam. Siti Haziqah? Tiba-tiba benaknya turut 
tertanya-tanya. 

"Sabar. ..sabar. Kenapa kau nak risau pulak? Nanti kita tanya kat 
mak aku. Kau tunggu kejap kat sini. Aku tengok mak aku kat dalam 
bilik." 

Belum pun sempat Sumaiyah bangun, Makcik Roha sudah pun 
berada di situ. 

"Hah, mak! Ziqa nak jumpa mak," kata Sumaiyah. 

Makcik Roha memandang ke arah Haziqah yang juga 
memandang ke wajahnya. 



"Makcik...Ziqa nak tanya makcik sesuatu. Makcik tahu siapa Siti 
Haziqah? Makcik kenal Siti Sakinah?" soal Haziqah tidak sabar. 

Tika itu, Makcik Roha terasa dunianya seolah-olah tidak berputar. 
Wajah mengharap Haziqah membuatkan dia kehilangan punca. Dan 
tidak semena-mena dia terbayangkan Aminah sebelum dia 
terkenangkan wajah Siti Sakinah. Bibirnya terus terkunci rapat. 

S ITI SAKINAH gelisah. Matanya terasa sukar untuk dilelapkan. Dia 
berpusing ke kiri dan kanan. Setiap satu kedudukan itu langsung 
tidak memberikan keselesaan padanya. Ya Allah, kenapa dengan 
aku ni? Dengan pantas Siti Sakinah bangun. Berteleku sejenak di birai 
katil. Sejak dari tadi, hatinya tiba-tiba saja rasa tidak tenteram. 
Fikirannya hanya teringatkan Haziqah. Semalam, dia ada mimpikan 
arwah Aminah. 

Wanita itu hanya tersenyum ke arahnya. Pelik Siti Sakinah 
memikirkan mimpinya itu. Apakah Aminah mahu memberitahunya 
bahawa sudah tiba masanya Siti Sakinah bercerita tentang perkara 
sebenarnya kepada Haziqah? Bukan sahaja tentang status diri Haziqah 
tetapi juga sejarah hidup Siti Sakinah yang penuh dengan noda-noda 
hitam! 

Kalau boleh, dia tidak mahu kisah lama hidupnya diselongkar 
lagi. Siti Sakinah tidak ingin mengenang segala kisah cintanya dengan 
Mutalib yang penuh dugaan. 

Perlahan-lahan, dia melangkah keluar dari biliknya. Di ruang 
tamu, dia merenung gambar berbingkai yang tersangkut di dinding. 
Itulah satu-satunya gambar yang disimpan oleh Siti Sakinah sebagai 
bukti yang dia pernah mempunyai anak. 

"Ibu!" Siti Sakinah berpaling. Waktu itu, dia ternampak Hafiz 
sedang berdiri di tangga. 

"Fiz, kau tak tidur lagi?" 

Hafiz menapak menuruni anak tangga. 

"Fiz buat paperwork sikit. Baru aje nak tidur, tapi Fiz dengar pintu 
bilik ibu dibuka." 

Siti Sakinah hanya tersenyum ke arahnya. 

"Ibu pulak, kenapa tak tidur lagi?" 

"Ibu tak boleh tidurlah Fiz. Susah betul mata ni nak lelap!" adu 
Siti Sakinah. 

"Kenapa?" Kening Hafiz berkerut sedikit. 

"Entahlah." 

Hafiz hanya diam. Perlahan-lahan dia melentokkan kepala di 
bahu Siti Sakinah. 

"Dah besar-besar pun nak bermanja lagi." 

"Kalau papa masih hidup sekarang ni, apa agaknya kita semua 
tengah buat, kan bu?" tanya Hafiz perlahan. 



Siti Sakinah hanya mengeluh berat. Sebak apabila Hafiz bertanya 
sebegitu. Apakah Hafiz sudah mula merindukan bumi Jerman? Tempat 
kelahirannya? 

"Kau nak balik ke Jerman ke?" tanya Siti Sakinah. 

Hafiz membetulkan duduk sambil menoleh ke arah Siti Sakinah. 

"Ibu nak Fiz balik ke Jerman?" 

"Kau dah besar Fiz. Kau dah boleh buat keputusan sendiri. Jangan 
sebab ibu pernah menjaga kau sejak kecil, kau rasa bersalah nak 
pergi!" 

"Fiz selesa tinggal dengan ibu. Fiz seronok tinggal kat sini!" 
jawab Hafiz sambil tersenyum. 

Melihatkan senyuman di wajah Hafiz membuatkan Siti Sakinah 
terkenangkan Adam. Ah, rindunya dia pada lelaki itu! 

"Fiz nak kahwinlah ibu!" kata Hafiz tiba-tiba. 

Entah mengapa sebaris ayat itu membuatkan Siti Sakinah 
tersentak. 

"Kau nak berkahwin dengan siapa? Dah ada calonnya?" Siti 
Sakinah terkejut. 

Hafiz menggeleng laju sambil ketawa. 

"Dah tu? Nak kahwin dengan siapa?" 

"Ibu carikanlah!" 

"Hisy, ibu pulak! Nanti kau tak berkenan." 

"Kalau ibu suka, Fiz ikut aje!" 

"Kau yang nak berkahwin, carilah sendiri." 

"Ibu carilah perempuan macam Ziqa tu!" 

Siti Sakinah mengerutkan dahi. Terdiam lama. Apakah makna 
soalan Hafiz itu? 

"Kau sukakan Ziqa ke?" soal Siti Sakinah tidak lama kemudian. 

Hafiz mengangguk perlahan. "Fiz sukakan Ziqa sejak kali 
pertama Fiz terpandang dia kat rumah mak ngah. Tapi Fiz tahu yang 
Ziqa tu isteri Fakrul. Takkanlah Fiz nak jadikan Ziqa isteri Fiz pulak!" 

"Baguslah kalau kau fikir macam tu, Fiz!" 

"Kenapa ibu cakap macam tu?" tanya Hafiz pelik. 

"Ibu nak kau tahu sesuatu Fiz!" 

Hafiz menoleh ke arah Siti Sakinah. 

"Apa dia ibu?" 

"Ziqa tu adik tiri kau!" 

"Adik tiri? Stepsister Fiz?" 

Siti Sakinah mengangguk pantas. 

"Anak kandung yang dah lama ibu tinggalkan kat sini. Dialah 
sebab utama mengapa ibu nak balik ke Malaysia." 

Hafiz terus membisu. Matanya terpanah pada gambar berbingkai 
yang tergantung di dinding. Ini bermakna, gambar kanak-kanak 
perempuan yang sedang dipangku oleh Siti Sakinah adalah gambar 
Hazigah sebenarnya. 



"Kenapa ibu tak cakap awal-awal? Bukankah ini satu berita 
gembira? Kita patut adakan kenduri kesyukuran sebab anak kandung 
ibu masih hidup!" 

Siti Sakinah hanya diam. Kata-kata Hafiz ada benarnya. Tetapi 
dia belum bersedia ke arah itu. Hendak memberitahu perkara sebenar 
kepada Haziqah pun, dia tidak berani. Bukankah itu satu perkara yang 
pelik? 

"Ziqa dah tahu?" 

Siti Sakinah menggeleng. "Ibu tak bersedia nak beritahu Ziqa, 

Fiz!" 

Hafiz membatu. 



